text:
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2014年4月30日 星期三
《我和殭屍有個約會2》,你叫十幾年後億元打造的《西遊記》情何以堪呢
《西遊記》做完拿拿臨轉過歲月留聲台,今集《我和殭屍有個約會2》剛好做到況國華俾卡士蘭咬變咗殭屍嗰集,十四年前睇已經覺得好撚灰,今時今日仲可以令人心酸,而且十幾年前拍CG都唔差得過所謂「億元打造」嘅《西遊記》幾多,你叫無線八點半劇情何以堪呢.
2014年4月28日 星期一
從《屍2》睇返《屍1》的大結局多麼on9,同劉錫賢多麼pk
A. 尹天佑打山本一夫>如來齋食花生唔幫拖>山本一夫贏咗世界末日>地球冚家剷
B. 山本一夫贏>如來出大日如來淨世咒阻止世界末日>點知原來淨完世會令個世界乾淨到乜Q都冇晒>即係如來自己整一個世界末日去制止山本一夫嘅世界末日>地球冚家剷
C. 況天佑靠自己打贏山本一夫>之前唔幫拖嘅如來立即蒲頭執返個尾彩>「見你係況天佑咋,俾一個願望你啦,其他人我俾兩個願望架」>「我想六十年前冇俾將臣咬」>如來改變歷史令況天佑唔使做殭屍做返個人>但係改變完歷史就會將本身條timeline cancel咗>換言之係另一種型式嘅世界末日>地球冚家剷
即係按照如來嘅邏輯,第一集入面嘅地球無論點都係收皮,所以今集搞到咁霉,除左講恭喜之外都唔知應該講乜野好.
(between,成日覺得第一集劉錫賢演如來真係舒服到喊,集集都係坐喺度講幾句搞掂,仲要得最後一集先要郁幾郁對手之前集集都係擺同一個pose就得,下面班凡人走嚟走去打生打死,佢就坐定定郁都廢事等世界末日睇你班人類點樣收皮,仆街到呢)
2014年4月24日 星期四
Blackgaze無Black,一切俱往矣:Alcest - Shelter Tour - Live in Hong Kong
雖然班底一樣,但今次Alcest再臨香港,音樂已經變了樣.我認我膚淺鍾意Alcest就係因為black metal + shoegaze獨一無二,兩年半前全盛期時嚟香港實在好睇到癲,係當年甚至近年最佳metal gig之一 — between,每次講起2011嗰場Alcest,就一定要提返呢個都市傳說:咦,當晚你冇搵Opeth歌佬影相咩?
今年再嚟內心著實掙扎咗好耐,見到hi-hat上面個鈴鼓已經知道今晚唔會點樣metal,結果一如所料地舊歌唔算多主要玩新歌,雖然睇佢哋幾隻碟發展都知道最終一定係棄black保gaze,但Alcest引人入勝之處正是二者合一之獨特氣質,或者歌佬實際上最想玩都係純shoegaze,但老實新碟音樂性真係唔夠強寫歌未算好好,而當變返純shoegaze/new wave要睇要聽實在有太多其他更好選擇,七月已經有Slowdive,正式轉型又未算成熟,所以今場未能盡興,佢哋新歌曲編技術都太保守喇.應該唔係得我一個噉諗,睇全場反應好都係集中玩舊歌時,就知大家期待嘅Alcest應該係點,只係結尾由上次激爆blastbeat變成玩住feedback一個個走,音樂同表演都抱娛己多於娛人心態,相信幾難再睇得到舊日的Alcest.如果器材好一點應該能夠救返,不得不說舊場更適合Alcest,特別燈光,高梁個藍光同Alcest完全是絕配.
上一次香港站其實好想寫,而家第二次嚟都未寫冇計啦太懶喇,咁想寫主因係好鍾意個鼓佬,打法好特別唔係跟足CD版有自己玩法,上一場部份位打法完全唔同帶得出一份Type O Negative嘅感覺,效果非常神奇因為唔會預料得到聽CD亦一定唔會聽得到,同時氣氛唔同得嚟又配合樂隊本身主題,令Alcest現場比CD更精彩更感人.樂隊似乎低估咗post類gaze類音樂對鼓之要求,當結他同編曲都追求簡約時,要帶動起伏同情緒變化好多時要依賴鼓手,今場佢打得仍然好勁,但唔見晒上場嗰份巧妙無助提昇歌曲本身多少,音樂簡約技術亦簡單,從頭到尾都係同一格局同一氣氛,自然唔夠力帶動全場.所以今次Alcest再到香港表演,對唔住,我係帶住失望嘅心情返屋企.
「劉Sir,我發覺你成日寫gig,出埋啲相都唔知做乜鳩.」
「是咁的,睇完搭巴士返歸時,收到老細message話九龍城碼頭部提款機死咗機,叫我去收收風.點解要收風呢?老細話見而家Microsoft唔再支援XP近排又heartbleed乜乜乜,諗住研究第時接櫃員機XP support嚟做,就開始做資料搜集去投標,噉我屋企喺九龍城碼頭嗰邊嘛我又喺街嘛落車個站行去都唔係好遠嘛,結果睇完show十一點幾都有工開囉.」
每週一相片大行動 2014 Week 17:黑椒漢堡的遠去,迎來了更久違的粟米批
今年嘅黑椒漢堡食得我好鬼開心,而呢兩個月尖沙咀中港城嗰頭返工次次食飯都要行兩三個字又貴到死,唔想行餐死仲要四五十蚊餐晏,最就腳加最經濟就只得樓下中港碼頭麥記.入到去立即屌晒鬼,因為我同同事都係超級黑椒漢堡fans,本來諗住挑戰連食兩個珍寶黑椒漢堡,點知嚟到至發現唔見咗變成唔知咩韓式飯,好在有個意外驚喜,就係失蹤多時嘅粟米批重現江湖.其實非常好食,最鍾意用嚟點薯條,隊條薯條入去撩幾撩再拎返出嚟食真係人間極品,就係唔知點仲難遇過二百年一遇大雨,今年居然有得食肯定仲癲過黑椒漢堡嗰陣,lunch食完買定個返上公司做下午茶,夜晚放工買返個返屋企做飯後甜品,九點半之前落多次樓買多幾個,食住睇「期待再期待」嘅《我和殭屍有個約會2》,睇完未夠咩唔緊要我屋企樓下間麥記開通宵,落樓整多個做宵夜囉.梗要食到咁癲啦,好似話做兩個星期咋,過咗五月頭又唔知要等多幾多年至有得再食架喇.
2014年4月22日 星期二
終於可以電視上面再聽到《假如真的再有約會》,十分感動,但滾動完又覺得《我和殭屍有個約會》個大結局其實好on9
頭兩集個頭已經開始得好勁,不過見到當中份日劇cult feel,睇返轉頭又覺得第一集個結局其實都幾戇鳩:因為成功制止世界末日,觀音如來就按況天佑所願改變歷史,等佢唔使俾將臣咬做殭屍.諗深一層,其實劉錫賢同陳煒都好仆街喎,入面都講到改變歷史的話就會令現有個世界消失,而家好喇如你所願打死陳啟泰世界冇事喇,你就改變歷史放棄而家個時空創造新一個代替佢,咪又即係全世界死晒?噉尹天照砌低陳啟泰有咩意思?(意思咪就係,大條道理可以原班底用同一條橋開拍新一輯囉,吹咩)
2014年4月21日 星期一
告別David Letterman,我的英文+音樂恩師
From Late Show@Ultimate Guitar
估唔到嘅,唔係月頭新聞到而家月底先寫,而係David Letterman退休咁大件事,我最先居然係睇Ultimate Guitar知道.David Letterman係我兩大恩師,會有今時今日音樂界/metal界嘅劉Sir,同有而家呢一手一口呃得吓無知婦孺嘅英文,都拜當年David Letterman所賜.
當年係講緊十幾年前亞視仲叫做同無記有得鬥時,國際台仲會落本買好多劇同綜藝節目,星期一至五晚十一點三就係The Late Show with David Letterman,深夜再重播之前一晚嗰集.會追全因一次機緣巧合撞到Moby上David Letterman表演《Porcelain》,我就由呢一晚起正式開始認真聽音樂,同埋決定開始追呢個清談節目.起初只為聽歌,後來發現呢個節目真係幾好睇幾好笑.屋企有裝有線,CNN ABC BBC乜外國台都睇晒(又係話當年時間:自有線開台我老豆已經開始睇,嗰陣月費先幾十蚊仲要完全冇廣告睇戲冇廁所位嗰隻,佢勁睇波同新聞,我勁睇戲同MTV台,陷家快樂),其他talk show唔係冇睇,但Jay Leno好Q悶,Conan O'Brien唔識欣賞,Craig Kilborn個Late Late Show接住David Letterman Late Show播但悶得多,唯獨David Letterman班底度啲笑料唔會太美式地道睇得明笑得出,做出嚟個喜劇效果又勁過其他talk show,同咁多個主持人的確佢最有舞台魅力,聲線,語調同措辭都最吸引.當年癲到日日都堅持睇晒首播同重播,就連考緊A-Level都睇埋深夜集重播三四點至瞓,第二朝七點幾起身去考試,長年累月之後就練成識聽識講鬼式英文,所以David Letterman就係我最重要嘅英文師傅.
而且仲係音樂啟蒙.唔係上佢度聽到Moby首《Porcelain》,我而家可能仲係聽緊Village People,而唔會開始個個禮拜六日走去CD舖買碟,由電子聽到rock聽到metal聽到變成劉Sir.會咁迷David Letterman另一個原因就係佢本身係個超級音樂迷,連帶個清談show比其他人更重音樂成份,隊band CBS Orchestra就係咁多talk show之中最勁嗰隊,每集一定睇埋字幕先熄機因為首主題曲作得好熱鬧好精彩,個bass佬超型而且唱歌同手bass都勁,仲有份玩Victor Wooten隻《Bass Extremes》.後來迷到自己開咗間label,會請主流節目冇乜可能見到嘅樂隊好似Red Fang上去表演,我相信冇其他talk show敢做(利申:去法蘭克福睇過一次Red Fang,歌同演都覺得好悶,尤其佢哋係幫玩同一樣嘢但明顯勁十倍以上嘅Mastodon做opening)(順便提埋,Mastodon都上過David Letterman唱歌架),跟住索性舉辦「Live on Letterman」,有大band登台的話,完咗正場之後會俾佢哋留低開一場正式演唱會繼續唱落去,而且條友出晒名係鼓手fans,鍾意到搞咗個Drum Solo Week每晚請一個名鼓手上去打一段solo,連Rush鼓佬Neil Peart都賞面.呢一切一切都係其他清談節目入面唔會發生,所以點解David Letterman退休,唔少音樂網好似睇落完全唔關事嘅Ultimate Guitar會第一時間報導?正因佢同音樂界關係比好多人想像中密切.亦正因如果此,通俗talk show之中,The Late Show with David Letterman最受我呢挺樂迷歡迎,佢個show俾到一份其他talk show絕對俾唔到你嘅感覺,就好似細個聽收音機時噉,每晚都有好歌聽,間唔中會發掘到唔出名嘅新樂隊新歌手,晚晚有驚喜.
後來亞視窮到連買劇都唔夠錢,要縮皮第一件事當然係斬本身已經唔多人睇嘅非黃金時段節目,就要同David Letterman講再見了.嗰陣仲話有生之年有機會去紐約的話,一定要去Ed Sullivan Theater睇一次David Letterman.而家,只餘回憶矣.
2014年4月19日 星期六
《我和殭屍有個約會》第一輯大結局好笑但又好感動
係雖然啲CG仲衰過教育電視,最後出真身變怪獸樣衰到爆仲要變卡通聲真係仲戇鳩過Mortal Kombat,打鬥場面一味蒙太奇jump cut仲要替身個樣都廢事遮,對招永遠係兩個人論住轉圈我掃堂腿時你跳起避開再飛腳,你落地又掃堂到我跳返起飛腳,換言之兩個人一直轉圈轉到世界末日都掂唔到對方,再加所謂真正特技只係無限反應彈,班人擺晒戰隊pose再運氣出元氣彈就成個地球係噉爆炸拍得住Michael Bay啲戲咁爆,雖然劉錫賢條如來就正一仆街,明明自己好撚勁又唔係唔出得手就係點都唔肯幫你拖你吹呀,見你打唔贏「唉人間都係冇得救架喇」就想整世界末日一鑊熟,好喇你唔使靠佢都贏到喇拿拿臨下凡執返個尾彩抽抽你水,做神做到咁仆街難怪人間咁多苦難.但撇除技術層面,你會搵得返一份而家無記俾唔到你嘅「我睇緊電視我煲緊劇好開心」嘅感覺,已夠彌補一切缺憾.所以要期待下星期一,輪到電影級水準嘅第二輯播喇.
2014年4月16日 星期三
[Kowloon Metal City: Just Listen] 交響死金教父Septicflesh回歸
若「Fleshgod Apocalypse太流行了!」就聽聽來自希臘的交響死金教父Septicflesh最新單曲《Order of Dracul》.新專輯似乎會很不錯.
If "Fleshgod Apocalypse is too POP!" sounds true to you, try out this new track "Order of Dracul" by the symphonic death metal godfathers Septicflesh. Promising, it sounds.
2014年4月15日 星期二
祝願我對絕版Denon C360長命百歲
C452大隻好多,output勁聲底厚低音出,問題係我聽metal鍾意高音推盡,中音普通水平低音推高少少就可以,一來突出旋律,二來音牆平均,三來太偏中低音好易朦同拆,而300-400價位耳筒嚟講,C360樂器定位同音色就最接近我要求.好可惜唔知點解耳筒廠硬係鍾意鬥低音,試咗兩個月仍然未聽得慣C452全部樂器拆到好散再將鼓聲推到好出種音響效果,更大問題係而家十對耳筒九對都鍾意呢種重低音嘅排位方式.
好在最後試到原來對耳筒冇事,只係條延長線壞咗,即係用咗十幾年耳筒,壞延長線我都係第一次遇到.噉就好喇,之前買落好多對次次都只係用耳筒,後備延長線我應該成櫃桶都係,不過呢對最後的C360壞埋就真係冇架喇,希望佢長命百歲啦,呢對都冇埋就唔知仲邊度搵得到合晒我合尺嘅metal耳筒.
(不過可能C360搞到停產正因用料太劣,以前一對起碼用一年/一過保養先壞醒到爆,近兩年都係用一對三四個月就打柴,我呢對新年開始用,應該都差唔多時候,似乎可以摷返八月就過期張保養單擺落袋跟身,隨時準備過雅蘭換多對C452架喇...)
2014年4月14日 星期一
每週一相片大行動 2014 Week 16:祝朝鮮民主主義人民共和國金日成同志102歲生日快樂
金日成同志102歲生日快樂
[Kowloon Metal City: Just Listen] 致《激戰》
金像獎結果塵埃落定,特以此Nevermore版《The Sound of Silence》,向時不他與的《激戰》致敬.
2014年4月12日 星期六
每週一相片大行動 2014 Week 15:當我樓下一罐Pokka咖啡賣$5間士多執笠時
向來唔識飲咖啡,唯一會飲係Pokka罐裝,因為奶味重過咖啡味完全唔係咖啡,由細到大都好鍾意飲,Pokka就係咖啡界的汽水.大個咗更加珍惜,因為四洲開始沒落,細個時都仲話電視睇到Pokka咖啡廣告,大個想飲罐裝好多地方只搵得到雀巢之類大牌子,但當OK一罐雀巢250ml可以賣到九個半,另一個選擇係俾多一兩蚊買日本同台灣牌子枝裝,就體會到便利店霸權壓迫有幾深.有一段時間七仔枝裝奶茶咖啡大劈價$7.5一枝,點知減得一個星期就完,好在俾我搵到屋企附近有間士多,買嘢食價錢普通但嘢飲非常平,Pokka咖啡350ml只賣$5罐,行過幾間舖七仔已經係雙倍價錢,老闆娘話所以附近做七仔做OK班人都私底下過嚟入貨,梗係啦佢哋自己問公司拎貨個價可能已經七八蚊.
可惜我知道呢間士多時已經係最後N天,之後會搬過紅磡,立即最後幾日落去掃兩箱返屋企慢慢飲 - 其實都唔慢,買到返屋企老豆老母立即醒水,我唔飲佢哋都每人每日最少飲一罐,四十八罐其實捱唔到幾耐.所以好快又要補貨,但係當連土瓜灣都係執一間士多就多一間金舖找換店時,唔好叫我走到出紅磡抬幾十罐咖啡返屋企呀.想平平哋飲罐咖啡嗟,點解都咁難?
2014年4月11日 星期五
未睇原著入場,你會失望;睇過原著入場,只會極度失望:《那夜凌晨,我坐上了旺角開往大埔的紅van》
片頭拍得幾正但一入主題曲入得完全唔夾仲要剪到好鬼差首歌又唔掂已經出事,導得好差乜都狂飛步伐亂晒,trailer份氣氛同緊張完全搵唔到,《Space Oddity》由一絕變成一柒,特技可能而家啲ETV做得仲真仲好睇,茶餐廳公審更加係戇鳩地浪費時間.開頭好睇,林雪好笑,臨尾紅雨紅van嗰段感情好正,可惜中間強差人意,後段仲要編同演都越變越cult片格唔知做乜鳩,同埋,係,查實套戲係完全冇結尾,同《寒戰》一樣擺明得個局謎呢下集肯俾錢睇咪知囉,而如果你係睇過原著至入場會仲大鑊,成套故事同人物都改到仆街,唯一100%忠於原著只得小巴司機,林雪甚至做得更正,李燦森白粉佬都好笑不過仲差少少至夠原著個鬥.唔好再聽我鳩up,聽聽坐我後面兩個鬼佬點評:我同佢哋一齊坐到最尾,字幕出時兩個鬼佬勁屌,屌套戲一時想做呢樣,一時又想做嗰樣,亂晒大龍,高不成低不就.如果唔拍到咁cult而肯正經拍,唔使由頭到尾都係結局咁滄桑,拍得出trailer隻feel已經夠晒.
其實我從未完整睇過陳果任何一套戲,不過睇完《紅van》,反而興幸自己以前冇睇過.《紅van 2》應該會係我最後一套會睇嘅陳果戲.不過有一樣嘢又一定要抱不平嘅.唔明套戲點解三級?你話姦屍的話,唔公平上次嚟九展睇戲係《300: Rise of the Empire》,頭兩個字已經激過晒《紅van》全套兩個鐘啦,點解又唔使三級呢?
2014年4月9日 星期三
後來受盡負評的《紅Van》,我覺得好神喎
未必好多人認同,但我本身係港產科幻迷睇衛斯理原振俠畢華流大,所以對有香港特色嘅科幻小說特別有情意結,而《紅Van》單個名已經知道地道得冇得更地道,睇咗頭五章我已經知道呢本一定係我最鍾意嘅小說之一,文筆舖排同氣氛神得嚟好有親切感.去到後半係有啲失控,不過未至於好似好多人所講咁爛,或者同《Gantz》一樣,你連載時逐回追會覺得作者諗唔到點寫而死拖爛拖,但等出晒之後一氣呵成睇都係好緊張,白粉友呢個角色真係正到仆街,拍埋小巴司機唱雙簧簡直一撚流,感覺係香港版《Lost》:前設吸引,演譯精警,劇情緊湊,驚喜不斷,氣氛一流,不過掟咗萬幾個彎掟到作者自己都lost晒開始唔知應該點繼續落去,個頭開得真係太大而且跟住一直加新伏線越玩越癲,好在最後都叫兜到同我都接受到,但差在手法,要特登寫成章畫外音直接開估仲要臨尾煞有介事加一句「以上就是謎底」,格調立即由JJ Abrams level急跌到王晶級數,要一次過解晒幾個謎,都可以有更好嘅方法,唔一定要一篇文踢爆就算咁求祈啩.同最後係咪代表主角終於脫離紅Van殺局,但做咁多嘢香港都係復活唔到,主角一班都係輸咗,日本仔仍然係贏家呢?
只有話唔係好似好多人所講咁差咁爛尾,雖然就真係仲有啲bug同劇情冇交代清楚,好似小學同學呢個角色實在加得好夾硬,阿信死而復生仲走返出去取代埋主角身份然後電話入面講到點樣勁仲話「有啲唔對路」,跟住冇咗件事好似完全冇發生過完全唔重要.臨尾全部敵人突然死晒,邊個人邊度開槍唔知,到頭來個系統有幾重要幾強勁表達唔到.不過我已經好滿足架喇,小說出到下集會買埋同刨多次,而套戲希望上畫正日就可以入場睇啦.(應該好難,嗰晚係今個星期最後一日坐Sony,照計好夜先放到工)
若要數最大最大嗰個bug,唔係日本仔居然可以當中國冇到直入香港搞三搞四,而係當大陸/港共政府要喺香港整一個監控系統,點會俾你用外國名,而唔迫你改個娘到爆嘅大陸名/搵唔知邊個中國神話人物命名咁柒?
2014年4月8日 星期二
偷得浮生半日閑
返九龍灣office時,就好似菜街寬頻仔加黃金砌機仔合體,專做擔擔抬抬粗重跑腿立雜嘢;過尖沙咀坐Sony時,就似返個專業(好似係)IT人,負責測試系統寫報告做文件.不過坐呢一邊一坐就真係由朝坐到尾,反而係附近啲場出事令我做返老本行走嚟走去送貨執漏時,先至叫有得出去走走抖一抖.
2014年4月7日 星期一
呢兩集《我和殭屍有個約會》講李嘉誠撤資搞到全香港冚家剷人人冇工開,十幾年後嘅今日重播時撞著現實嘅李嘉誠都撤緊資,幾應景吖,證明我哋就嚟冚家剷架喇.
2014年4月6日 星期日
美漫迷,都是等本年度重頭戲《Days of Future Pass》吧:美國隊長2 Captain America: The Winter Soldier
本來打算下星期二先睇《美國隊長2》,點知晨早要落土瓜灣個場開工,就順便行埋出紅磡寶石睇十二點場.或者因為第一集唔多掂所以冇期望,同埋old-school派的寶石戲院3D版都只收$50仲借埋眼鏡間院又大(只係同一樣係old-school的豪華相同音響唔多掂),睇完雖然覺得只叫好過第一集少少,夾埋叫收貨啦,同應該叫Avengers + Iron Man 1&3之外Marvel自家電影入面最好一套架喇.
或者Marvel擺到明只谷Iron Man同Black Widow兩個,明明美國隊長先至係主角,電影入面搞到茄喱啡都不如,自己套戲拍到成套特攝片劇場版噉,Avengers入面少咗佢你都唔會點樣覺,冇睇漫畫更唔會知原來佢至係Avengers大佬,鬼叫又唔係女又冇超能力咩.第一集冇入戲院睇亦好彩冇,如果第二集trailer唔係咁勁應該都係等電視播or搭飛機時睇算,今集似乎終於捉到美國隊長應該走咩路線,唔係特攝動作片,而講返一個聽命於政府嘅非超能人點樣面對政治現實.本來二戰時代人物穿越六十年點樣融入現代個主題拍拍吓冇咗回事都算,今集想拍正傳Earth 616式正氣英雄嚟到Ultimate一切式務實為先嘅時代,其實撞正斯諾登事件拍特務組織監控世界故事襯到絕,好可惜拍唔出應有之警世,到頭來變返典型大場面動作片,劇本依然薄弱,橋依然係為扭而扭,Helicarrier同Avengers入面一樣只負責俾人炸,S.H.I.E.L.D.明明有最高科技最多人才點知仲廢過新版占士邦入面個MI6,搞到S.H.I.E.L.D.咁廢你叫fans們情何以堪呢.
另一個大問題係副題叫The Winter Soldier,但其實成套戲都唔多關Winter Soldier事,絕對唔係稱得上能擔當副題之重點.而且原著Winter Solder出場舖排係一絕,即係未睇過第一集同漫畫都未必估唔到佢真正身份,只係漫畫入面係除咗隊長自己人人都知但冇人敢講,到揭曉真正身份一刻先帶得出嗰份震撼,不過電影版邊得閒同你搞咁多嘢呀,結果公開身份一段變返cliche到爆完全冇劇力.套戲索性叫做Captain America: Fall of S.H.I.E.L.D.或者Captain America & Black Widow仲好啦.
好係作為動作片打得好咗好多.第一集美國隊長俾人打多過打人動作又唔靚,飛盾絕招差唔多唔用仲要飛出去唔識彈嚟彈去,點睇都似條雜卒多過超級士兵,加埋CG好鬼流搞到勁重特攝feel唔夠荷里活大片格調,今集睇完起碼會諗「導演終於記得俾錢請武指喇喎.」Nick Fury飛車中伏,美國隊長電梯入面一個打十個同公路打戰機好精彩(雖然我唔明公路上面架戰機一直向後飛,佢個盾飛得咁慢點樣可以快到追得上架機...),不過美國隊長依然係最雞嗰個仍然係任何一個大角色都好打過佢,Winter Soldier同Black Widow打得好勁連Falcon得飛嚟飛去都拍得好睇,隊長呢你記得最多都係佢點樣俾人打,成日都中伏都俾人打到,超級士兵喎...
我只有話,純粹想簡簡單單睇一套大製作動作片,《美國隊長2》睇得過,大場面真係拍得好,底線係好過第一集,只係有要求又怕中伏的話,或者學我去睇兩次都仲平過去其他地方睇一次嘅寶石睇算啦.入場前後睇咗幾次《X-Men: Days of Future Pass》trailer,更深刻感受到,呢一套先係真正美漫迷今年最想睇嘅重頭戲.而《Days of Future Pass》之後一定會到更灰更激嘅《Age of Apocalypse》.開始為Marvel嚟緊MCU Phase 3擔心,或者要開始考慮拍Black Widow solo了,哈
(between,講起X-Men,一定要睇片尾第一條「隱藏」片.Marvel Studios版Quicksilver同Scarlet Witch真係名乎其實地樣衰到冇朋友...)
2014年4月4日 星期五
每週一相片大行動 2014 Week 14 Entertainment Expo Expecial:識睇戲一定係睇九折豪華歡樂早場
去阿信屋買薯片食,送咗張電影節coupon,四月中之前去睇戲有九折.今晚用嚟睇《美國隊長2》3D版...就笨柒啦.識睇一定係星期日朝早去豪華睇$15歡樂早場時用.
2014年4月2日 星期三
《我和殭屍有個約會》和歲月留聲台的意義,就是令你更深切明白無線有多垃圾,王維基立即開台有多重要
如果而家無線都肯咁認真去寫劇本去製作去投資,我都肯轉返去翡翠台捧場,可惜頭先放工買飯食時坐低睇咗而家無記八點半嗰套,兩個字入面就係睇一條仔同一條女點樣互send Whatsapp,柒到連食緊飯班師奶都屌佢哋老母做乜鳩,就知道一日王維基開唔到台,想開電視睇港劇又唔使半個字就熄得機,只得返歲月留聲台一個選擇.
2014年4月1日 星期二
每週一相片大行動 2014 Week 14:這架「花貨車」,才是今個愚人節的重點嗎
是日重點唔係我點樣接到call六點鐘起身同大班學生哥加成班帶住大袋細袋去旺角搭火車上羅湖嘅阿婆搶頭班巴士出去美孚個客個倉趕正式開倉之前去到做system check跟住俾人祝我愚人節快樂.而係前幾日報紙講有條友將自己架貨車改成結婚花車,估唔到今日會喺個倉見到,而且佢結完婚之後仲繼續開住架花車開工畫都唔鬼拆.老實,真係(柒到)唔識欣賞.
如果係垃圾佬將架垃圾車變做花車再開住架紅噹蕩垃圾車四圍收垃圾,先至係霸氣.


c: text/html

text:
02 Feb, 2021
女生們!而家哩個女性財致獨立自主嘅年代,理財當然都要靠自己啦~
如果妳哋能夠持續做到以下4點 ,相信妳哋一定唔需要為錢而閉翳!
1. 訂立理財目標
做每件事嘅第一步就係要訂立目標,當然理財都一樣,想要管理好自己嘅財富,第一件事就係要訂立理財目標!
而訂立理財目標嘅時候,必須要夠具體,貼地同實際,set得太離地嘅話,咁只會係「得個想字」;仲有就係要set一個期限,否則只會俾人類嘅墮性無限延長目標,而失去咗理財嘅動力.俾一個簡單例子大家,以一個月入萬幾嘅打OL嚟講,「我要半年內儲到3萬蚊買dream包包!」就係一個具體同貼地嘅理財目標喇.
2. 投資喺自己身上
除咗買股票等金錢上嘅投資之外,女生們更加要投資喺自己身上,時時刻刻增值自己,大家不妨好好利用疫情期間留喺屋企嘅時間嚟學多種語言同技能,除咗可以豐富自己嘅生活之外,分分鐘將來可以靠佢嚟賺取額外收入添!
3. 消費前三思!三思!三思!
小編都明白當女仔見到靚嘅衫同精品都會好衝動想即刻擁有佢哋,但往往單純因為「想擁有」就係咁買買買,不知不覺間就洗大咗.所以買嘢前要一定三思,三思,三思!
大家可以試吓「延遲消費」,俾自己一個48~72小時嘅「冷靜期」,之後冷靜啲諗吓自己係咪真係仲咁想擁有,或者咁有需要去買,一定要分清楚「想要」同「需要」,避免盲目消費同成為月光族呀!
4. 養成記帳習慣
近年電子支付逐步流入香港,加上最近疫情問題,大家都少咗出街,多咗喺屋企網購,用外賣app叫外賣…而就算出街通常都會偏向使用電子支付,以避免身體同現金接觸.
電子支付的確係超級方便,但大家有冇發現最近每個月嘅支出比之前多咗?咁係因為冇「現兜兜」拎現金出嚟俾錢,冇咗一種實實在在俾錢出去嘅感覺.所以就算用電子支付都好,最好定時做好記帳,避免過度支出.
仲要記得keep住預留一筆「預備金」或「應急錢」,咁就一定唔洗為錢而閉翳啦~
>>>更多理財小貼士<<<

robotstxt: allowed

filter: keep


text:
九州自由行 - 必到巨峰盛產地田主丸,摘巨峰提子,食巨峰提子雪糕
交通資訊
八月盛夏,就係踏入巨峰提子嘅盛產期,而日本九州就係巨峰提子嘅盛產地.由福岡出發,搭新幹線到久留米站轉車,大約大半個中頭就可以去到一個叫田主丸嘅車站🚂 ,呢到就係成個九州最多巨峰果園嘅地方喇.
田主丸站係一個好鄉村嘅車站,係小小嘅車站入面就會見到田主丸嘅觀光案內所.門口有觀光地圖攞架,上面有齊哂所有田主丸區內嘅巨峰果園.而我地去之前己經上網睇中左其中一間架啦,但無論去邊一間果園,全部都無需預約,係車站可以直接所以直接就同案內所講.每個果園都編左個號碼,簡單用英文同案內所職員都可以溝通到.佢地就會幫我地聯絡果園,果園就會派車接你去架啦🚗.
我地揀嘅果園係堤果樹園🌲,離田主丸站車程五分鐘左右.打完電話大約十分鐘左右.果園就派左一架私家車,載我地入去.上車之前,案內所職員會比一張印中文嘅指引你,提醒我地摘巨峰提子嘅注意事項同埋價錢.💸
有d果園既位置距離車站都幾遠架,除左果園係車站接送之外,自駕遊去都係一個吾錯既選擇.自駕遊去嘅朋友唔洗擔心,果園前空地係可以停車架.
試食,試摘報告
去到果園嘅職員就會比一碗新鮮巨峰你試食,完全免費架!果園入面嘅巨峰除左大粒之外,仲好香好甜添😋 比起係香港買到嘅巨峰,呢度嘅巨峰無好大陣酒味,而反味道係淡淡咁滲出黎~ 巨峰提子食嘅時候記住推入面嘅果肉出黎就可以,提子皮唔一定要食架,但係呢度嘅巨峰提子相對較薄,比較容易咬爛,又無咁澀,只係有少少"鞋"同苦,所以F妹都有食埋😍 試食完,就可以去拎個籃同較剪去揀啦.果園入場費免費,摘幾多就比幾多錢,八月中摘既話要1300yen/kg,我地去個時八月尾,就1100yen/kg.每串提子都用紙袋封住架,摘嘅時候就可以係紙袋下望一望岩唔岩心水 (個到園主教路~揀又大粒又深色就係正野喇😁) 岩先剪落黎呀,記住唔洗拆紙袋架!我地個日摘,大概三串左右就有1kg架啦🍇🍇🍇 呢間果園仲有一個好值得去嘅原因,就係超好味巨峰提子雪榚.日本人好鐘意食軟雪榚,不過旅遊景點嘅雪榚多數都好甜,無乜特別咁.但呢個真係超級無敵霹靂咁值得推介,仲要價錢只係300yen咋!巨峰提子雪榚調方無落到好多奶,食落去覺得幾棉,滑滑既口感,但唔係creamy個種,食落吾覺得好甜,反而感覺好似食緊巨峰唧雪芭咁,一入口就融做天然嘅巨峰提子汁,好香好好味,食完即刻想買多杯!🙈🙈🙈
店舖資訊
堤果樹園 地址: 久留米市田主丸町益生田301-1 TEL: 0943-73-0014


text:
泥涌位於西貢北,但唔好諗到好似好遠咁,其實坐馬鞍山綫喺烏溪沙站落車行15分鐘就到架喇!泥涌係香港少數接近市區又可以進入嘅泥灘之一,鐘意睇下神奇地貌嘅你就唔好錯過啦!
泥灘平坦而開揚,相對其他沙灘人流較少,所以好容易就影到靚相.泥涌對住嘅係平靜嘅吐露港,可以遠眺到對岸高大嘅八仙嶺同埋船灣淡水湖附近嘅白沙頭,配埋涌口嘅河水倒影,可以影到海天一色,仙境一樣嘅天空之境!
講開泥灘地貌,當然要提下呢度嘅植物同小動物啦!其實泥涌嘅生態價値非常高,鹹淡水交界同岸邊嘅沼澤成為左呢啲特別物種嘅居所.喺小徑行入去你會發現平時喺市區唔會見到嘅藤狀植物,泥灘上亦有好多蠔同蟹仔,一家大細去嘅話小朋友都會大開眼界.如果唔怕少少泥濘嘅話,潮退嘅時候可以行出泥灘影靚相添.
灘上面有一座因為日久失修而冧咗嘅渡頭,小心啲企上去影相都幾有特色架.潮漲嘅時候海水會淹沒泥灘,剩返渡頭嘅橋橔露出水面,別有另一番風味.唔夠候嘅話,沿住灘邊嘅小徑行入去會見到一個新嘅泥涌碼頭,都有影相位架!
隨住城市發展,好多沿岸地方都俾政府或者發展商睇中靚景而起樓.例如,大埔龍尾灘即將興建人工沙灘作康樂用途.政府雖然進行一系列嘅生物遷移,將指定嘅海洋生物,包括海星,海膽等搬到附近嘅汀角東海域,但成效被環保團體質疑,亦難以重建完整嘅生態系統.首先,龍尾嘅地理位置容易聚積污染物,水質唔適宜作大眾康樂用途.再講,大家究竟需要一個「人工沙灘」游水,定係天然完好,生生不息嘅泥灘?自然係珍貴嘅資源,發展將會帶來不可逆轉嘅破壞,到以後我地想睇返海星,蟹仔,可能已經再無機會喇!好似泥涌咁有生態價值嘅地方都消失得七七八八了.為左小動物,為左下一代,我地都要好好珍惜香港僅存嘅各樣生態環境.


text:
近幾日睇新聞,總係離唔開Google DeepMind人工智能AlphaGo大戰南韓棋王李世石,呢單新聞點解咁觸目?事關圍棋係被認為係世界上最複雜嘅棋類之一,要一個電腦程式識玩圍棋同擊敗世界上最頂級高手,對程式嘅演算要求係非常之高,所以呢單除咗關IT事,亦都係圍棋界嘅一件大事.
截至今日(3月14日),AlphaGo已經連贏李世石三場贏出五盤三勝嘅比賽,不過因為規矩點都要捉夠五盤,所以雙方都要捉埋落去,李世石亦都成功喺第四盤反勝一局.
講起呢單新聞同圍棋,相信唔少人都會諗起《棋魂》呢套經典漫畫,只不過當年《棋魂》喺北斗杯完結(有人覺得係爛尾),網上就流傳過係因為漫畫入面其中一個角色「高永夏」影射韓國真實選手,引起韓國不滿,所以進藤光喺北斗杯輸咗比賽就草草完結(當然我唔buy呢個係《棋魂》完結嘅原因),而當中高永夏影射嘅,正正就係依家同AlphaGo大戰嘅李世石.
李世石真人同高永夏一樣係年少成名嘅天才棋手,而且同樣咁高傲,當年段位只有三段嘅李世石由於覺得段位賽好無聊,所以公開揚言只有三段就夠,自此唔參加段位賽,由於當時佢已經贏得唔少比賽,經常力壓高段位棋手,搞到韓國棋院為咗佢而改規矩,國內比賽亞軍升一段,冠軍升兩段,世界冠軍升三段,結果佢三個月內就由三段升咗做最高嘅九段.
另外佢都出名串,成日串人唔夠班,雖然有時串完人係會輸咗,但佢都真係成為過好多次世界冠軍.但係今次同AlphaGo比賽,賽前佢都話自己唔駛準備,應該會以5:0或者4:1勝出,當然結果係點,大家有眼睇.
另一方面,有人話AlphaGo係「現代版」藤原佐為,但相信有更多人會諗,假如係藤原佐為決鬥AlphaGo,結果又會係點?
啱啱贏返場嘅李世石就話AlphaGo有兩個缺點:
1.害怕執黑子
2.當敵人出現意外一著,AlphaGo對應會出現問題
係漫畫入面,佐為自己講過,佢執黑子(即係先下棋)係從未輸過.而根據李世石嘅講法,AlphaGo同佐為啱啱相反,執黑子反而會較弱.另外AlphaGo係透過唔同棋譜自我對局嚟學習,所以當對手下咗一步「資料庫」未必有嘅棋,AlphaGo就可能有bug,對應會出現問題,好似第四局第78著之後咁.
當然如果藤原佐為鬥AlphaGo,可能AlphaGo已經有晒本因坊秀策(即係佐為上一個化身)嘅棋譜,所以佐為可能比較輸蝕,佐為要贏就要出奇不意咁落棋令AlphaGo又有bug,不過如果長鬥落去,當AlphaGo儲返咁上下Data,相信佐為都頂唔緊.
當然以上只係我FF,唔知大家又點睇呢?最後都希望李世石聽日贏返局,為人類爭返口氣!


text:
撰文:賢 攝影:強
刻苦耐勞
有時睇廣告都可以學到好多道理,就好似幾年前一個啤酒廣告咁,當中有一句說話真係發人深省,而呢句說話就係:「總會有人可以達到理想,點解呢個唔係你呢?」冇錯,做人雖然可以懶懶閒就一世,但係咁樣會唔會浪費生命呢?呢個道理,亦可以套用喺擇偶之上,因為一個人光陰有限,點解要自己隨便搵一個對象就結婚生仔,然後毫無激情咁終老呢?
於澳門×龍夜總會工作嘅囡囡晴晴都係咁話,晴晴表示:「呢句說話真係有道理,所以我對男友嘅要求都好高㗎!首先,一定要刻苦耐勞!」晴晴咁講唔通想個男友捱生捱死養佢?晴晴話:「當然唔係啦!刻苦耐勞嘅意思,其實係要求男仔工作拚搏認真,而且仲會為咗令我哋生活得更加美滿而努力!我覺得呢種積極上進嘅男仔特別有型又有男子氣概,真係引死人呀!相反,嗰啲工作態度散漫,每日但求準時收工嘅男人我就最憎喇!嫁咗畀佢哋,實行等住佢餓死老婆瘟臭屋!」
耐性十足
晴晴呢種要求,其實家陣好多香港男人都可以滿足到,晴晴一定唔怕搵唔到男友啦!晴晴嘅好姊妹舒心呢個時候就話:「刻苦耐勞都未夠㗎!」
舒心停一停繼續講:「好男人仲要有耐性㗎!至於點先叫做有耐性呢?好簡單,例如約咗我哋出街,至少要有等我哋半個鐘嘅準備;陪我哋買衫嘅時候,亦都要好有耐性咁等我哋揀到心水靚衫為止!大家覺得要求好苛刻?咁你哋就錯晒喇!從一個男仔對女仔有冇耐性,就可以睇得出佢對女仔有幾真心,夠真心先至係一個好男朋友,咁先值得我哋鍾意.我仲有一個例子,就係男仔於床上亦同樣需要耐性.因為我知道好多男人都好急色,一上床就即刻單刀直入,少少前戲都唔做,咁樣唔單止係冇情趣嘅表現,更加顯示出呢個男人冇理會過女仔嘅感受,你估我哋係吹氣娃娃,完全冇知覺咩!所以,我勸告各位男士於床上畀多啲時間同心機去做前戲,咁就一定冧到女仔貼貼服服喇!」
持久力強
做足前戲其實都好簡單吖!只要欣賞多啲男優之王加藤鷹嘅作品,再加上心機同時間,相信一定可以用前戲令女方欲仙欲死.
呢個時候,晴晴又有說話要講,晴晴話:「肯畀耐性去做前戲,固然值得讚,不過千祈唔好唔記得,前戲過後正式埋牙都要夠耐,即係話要男士們耐力夠強.我聽好多姊妹講過,佢哋有唔少男朋友血氣方剛,經過接吻以及撫摸等等嘅前戲之後,就已經覺得非常興奮,甚至已經宣布投降.雖然呢個未必係男仔本身嘅問題,有可能係女方太索,因而導致呢種情況發生,但係做男仔點都要保持定力,唔好咁快就忍唔住變成快槍手!除咗夠定力之餘,耐力更加不容忽視,不過耐力點樣鍛煉出嚟就要靠大家自己搵方法喇!」
晴晴Profile
年齡:23
三圍:33,22,33
興趣:睇電視
舒心Profile
年齡:24
三圍:33,23,34
興趣:煮嘢食


text:
早前無無聊聊咁上網搵下片睇,先至發現原黎qk123有條片係偷雞咁用手機去拍!你問瘋影點知,睇個「賭」就知啦,只有手機個芒係咁既比例既啫!心諗乜個記者咁鬼慳家,Cam都冇部走去拍,重要打正係牌咁upload.之但係睇落,咁惡劣既環境都拍到有聲有色,部機又真係得得地喎……
可能你都有睇過,就係向我地香港著明地標,一提起熊貓就諗起佢,一提起佢就諗起阿盛智文既海洋公園.呢條片係係果間乜3D鬼院定唔知鬼屋度拍,除左投射出黎既片之外成間房都黑媽媽,好多機自動對焦都應該拉哂手風琴,但部手機又拍到喎!咩話?部手機用手動對焦?唔好玩啦,有你都唔會用啦下嘩,地方又黑,個畫面又閃黎閃去,你估你雙眼會睇得清楚邊個位shape咩?就算得,條片咁短,set啱都收得工囉!
再問問編輯,原黎係一部HTC機黎既,用返現場聲出街.據聞當時個情況係做一個預覽,比一班傳媒睇左先,然後再影相,咁既然唔會有燈閃黎閃去,個記者就有理冇理攞部手機出黎拍左片先,條片出左黎都有D人睇下,咁又比佢搏到!
照返個現場環境咁講,日常呢部機真係冇乜野拍唔到,包括夜媽媽有賊入屋,深宵街邊食腸粉,漆黑後巷打野戰(我講D貓公打交咋,唔好亂諗野呀!)等等,起碼都睇得到內容先丫.
當你諗深一層,個記者都唔係慳家,話哂部機都四千港紙過外,比起一般DC仔都唔算平,咁拍片有返咁上下又好合理啫係咪?你話個感光片細會noice多?實在都係講開果句:「影到同影唔到」,當你乜都影唔到,塊野幾大幾靚都係得個吉既啫,最緊要係有野睇嘛!不過無論點都好,今次都實在係令人唔敢睇小D高智能手機,比多少少錢都唔會嘥既.
(一代瘋影)


text:
[靈異] [愛情] [我同條女敦倫外傳]我屋企養左隻女鬼...: 鬼打鬼
原來佢生前遭遇過一件咁屈辱嘅事,最後仲要俾個強姦犯殺死,難怪佢會對執屍啲人充滿怨恨,
我係多年前的確有略略聽聞過呢件事,但我嗰陣仲細都冇乜點留意細節,淨係知道蘭桂坊有人俾人謀殺,最後個犯俾人抓到判左終身監禁.
「嗯…我都同情你嘅遭遇,我係多年前有聽過呢單新聞,我知你好地地生活突然俾人姦殺左會好大怨恨,但佢已經俾人判左終身架啦,佢已經有應得嘅懲罰,你真係要尋仇的話你大可以去監獄搵佢,而唔係搵我身後個男人.」
「嗰個賤人我當然有時不時去搵佢,我要慢慢折磨到佢死,但我更想嘅係我要全部得罪過我嘅男人都不得好死,佢地全部都唔係好人!」
「我地大家都係女人,我以前都俾人全世界人欺凌,我原本何嘗唔係生活得好地地,唯獨是我身後個男仔竟然肯幫我,會照顧我,到之後我遇返佢,我好似得到一條精神支柱,我嘅怨恨都稍稍降低,覺得有個本身一直對我好嘅人係身邊,一切都變得美好,只係原來一直都淨係當我阿妹…」
「與其你不斷怨恨,不如你都搵返以前對你好嘅人,試下記起有邊啲人,咁樣唔洗再為憎恨男人而辛苦同時你仲可以得到歸屬而開心,你話你以前都有鐘意嘅人,你即管可以用你嘅靈力去記起佢去搵佢.」
「…你唔明!全世界人都唔明!你唔好再係度講廢話,我唔想聽你講經,總之你身後個男人我今日點都要攞佢命!」
紅衣女鬼沉默一陣之後都係冇被說服,反而仲覺得煩,亦宣告談判破裂,睇黎呢場鬼打鬼嘅戰爭都係難以避免.
說罷紅衣女鬼就突然以好快嘅速度略過阿盈向住我飛過黎,而阿盈都唔蠢,佢即刻用佢嘅身驅擋住左佢前進,然後推開左佢,
奇怪嘅係,大家嘅一輪碰撞,佢地所碰撞之處都會化作一股煙,然後再重整返個實體,就好似睇科幻片啲人識粒子重整咁,所以佢地嘅打鬥我只係聽到風聲吹黎吹去.
阿盈推開佢之後以一記直拳正面打向佢個頭度,紅衣鬼個頭化成煙但亦好快係佢拳頭隔離重生抓住佢隻手,另一隻手將佢個頭壓向前方,阿盈隨之化作一股煙瞓係地下重整,亦即係俾佢推左落地下,
女鬼可以抓住阿盈隻手,我覺得佢地鬼同鬼之間碰撞見到同感受到嘅係實體,只有我地人類見嘅先唔係實體而係一股煙.
呢個時候紅衣仲未停手,佢行到阿盈面前不停大大力踩佢個心口,所踩之處不斷分散又重整,我見到佢啲煙就好似能量咁到處飄揚,仿佛能量一直地在流失,而阿盈個表情亦變得痛苦.
踩到咁上下,阿盈好快地一手抓住佢踩緊落黎嘅腳,將佢抬起諗住一下反低佢,紅衣隨之失去平衡向後跌左落地下,
然後阿盈隨即起身上前騎住佢雙手揮拳左右左右咁打向佢塊臉,今次終於輪到紅衣捱打,所打之處都不斷出煙,但佢所釋出嘅煙都較少,
明顯地比阿盈被打嘅時候少,藉此證明雙方實力嘅差距,果然紅衣級數高啲,能量高啲,傷害都強啲.
但好快個形勢就要逆轉,紅衣一手大力推開左阿盈,然後紅衣抓住阿盈起身背脊向後撞左埋牆,左手手臂壓住佢心口唔俾佢郁,右手就不斷大大力向住佢塊臉打,佢隻腳亦時不時大力用膝頭向上頂踢向佢個肚,
雖然我係見唔到佢對腳嘅實體,但我可以好清楚見到佢條裙向上擺動,就好似佢對腳隱形左咁,藉此更加證明我地同鬼睇到嘅野係唔同.
「死八婆!做嫁娘!仲同我對抗?你唔好唔記得你級數低過我你冇可能打贏我!」
呢個時刻阿盈正式冇晒反抗能力,郁唔到俾佢不停地打…就只有阿盈痛苦嘅表情,而神態亦表現得開始冇乜精神,係冇力反抗嘅樣子,每一拳都好大力,所打之處依然分散再重組,煙不斷大量地散發出黎,再係咁落去阿盈啲能量一定會冇晒…
究竟點算好,我可以做啲乜,阿盈膊左條命就係為左保護我唔好俾佢傷害,如果我依家過去幫手盞嘥氣,因為物理傷害應該對佢冇用,
然後我就會即刻俾佢抓住,阿盈咁努力嘅對抗都只會變成白費,到嗰陣阿盈都冇能力再救到我…但我唔再過去幫手阿盈一定會俾佢打到煙銷魂散,依家究竟點算好,我心真係好亂好慌張…


text:
專訪︱關心妍有心理準備蝕住開20周年紅館騷:只係抱住個「勇」字
記得關心妍(Jade)在上年的新歌訪問中提及,今年希望透過紅館演唱會報答歌迷一直以來支持,結果隨著社交距離措施放寬,Jade如願在6月4-5日舉行《約 20周年演唱會 2022》,並初嘗四面台帶來的震撼.
訪問在Jade的燃亮生命教室進行,梳化上歌迷為她製作的咕𠱸相當搶眼,全部都按過往專輯,單曲和演唱會海報設計而製作,對Jade而言也是回憶滿滿.「佢哋好鍾意畫我嘅卡通樣,(都係呢個樣?)係呀,有一位歌迷係插畫師,佢成日都會畫嘢,例如我出咗MV,佢哋都會做明信片,月曆,不時都會有禮物送畀我.確實係會製作關於我自己作品嘅嘢送番畀我,係少咗一啲親自織冷衫,摺星星嘅嘢,因為呢個年代太方便,會少咗嗰一類型嘅禮物.」
Jade為如期在今年開騷與歌迷共度出道20周年的重要時刻,上年開始已經不停入紙,本來在年初已經得知取得紅館6月檔期,但當時第五波疫情反覆,為避免因演唱會延期,取消的消息令歌迷失望,Jade決定在籌備同時保守秘密:「大家可能唔覺,因為我唔可以漏任何蛛絲馬跡,因為我唔想畀假希望大家.個情況好似有咗BB但係唔講得,講咗就會小器嗰種感覺,但係講得嘅時候已經要準備賣飛,宣傳都未做,因為唔敢宣傳,開唔成大家會失望.」雖然與理想有點出入,但Jade決定把握難得機會,與歌迷共享喜悅.
撰文:劉傳謙
攝影:陳順禎
化妝:Cyrus Lee
髮型:Adrian Au @ Salon Chemistry
造型:HY @V Chapter
服飾:Joslin & Marella
有心理準備蝕本收場
政府近日宣布在5月19日後放寬表演場地入座率,容許開放85%座位,但在Jade受訪當日仍未有任何相關安排.其實場地只開放一半座位,Jade坦言當時有考慮過入座率低帶來的成本壓力,甚至要開始說服投資者願意出一分力相助:「本身諗住有得開係開八成位,但係你都估到佢只係肯開五成,但係五成真係好棘手,因為好難幫補返支出,就算開兩場都做唔到.但係得返五成又開唔開呢?呢個好睇投資嘅朋友,大家都要計數,憑信心,都只係抱住個『勇』字.係延期都仲好啲,但係如果我哋唔要呢個期,就真係冇得開,唔係等就可以解決到,之後有一段長時間都會開唔到.說服到投資者後,賣飛嘅情況都好緊張,依家咁睇的話,希望蝕少啲啦!開五成真係唔好諗賺,可能開三面台都好啲,今次開四面台嘅製作成本都更加大.」
為免歌迷失望秘密練兵
既然開四面台成本太大,改開三面台,成本壓力不就自然減低嗎?但Jade堅持按理想藍圖而走,務求令自己不留任何遺憾:「之前兩次紅館都係三面台,所以我真係好想試下四面台嘅感覺,作為一個歌手,無憾啦.試埋香港獨有,嗰種企喺最中間唱歌嘅感覺,我覺得咁已經好足夠.」1月得知紅館檔期的Jade,過去一直秘密跑步9公里練氣,練歌,練樂器少不免,同時也開始構思演唱會的流程,歌單,甚至在製作《Emergence》專輯後已經為演唱會寫下主題曲《約》,作為贈給歌迷的禮物:「佢哋好鍾意我寫嘅歌,《關心…心妍》,《接受現實》,《拖男帶女》,以至上年專輯嘅《愛的告別式》.今次為佢哋寫咗呢首演唱會主題曲,確實係諗住佢哋而寫.我想約定歌迷,唔知佢哋幾時開始鍾意我,或者係咪已經走甩咗?今次都係約定大家,下次都唔知幾時再開到,上一次紅館騷係10年前,如果今次睇唔到,可能要等到我50歲先睇得到.(笑)咁係咪睇我40歲嘅時候開騷會好啲呢?」
不排除Jovia初登紅館舞台
每逢歌手開演唱會,焦點絕對離不開個唱會出現哪些神秘嘉賓,對Jade而言,歌迷則期待能否看到女兒Jovia與媽媽同台演出.雖然在社交平台不時見到Jovia的樣貌,但Jade認為女兒在大家面前依然有種神秘感:「佢未真正見過傳媒,歌迷都未真正見過.佢出世嘅時候踏入疫情初期,講緊兩,三歲可以出街嘅時候已經係困住咗.好多人都未見佢真身,可能見到時候都係一歲左右嘅BB,點知一見到真身已經6歲啦!(笑)佢仲有嗰種好得意嘅感覺,依家係睇佢願唔願意,佢嘅心態接受到嘅就去啦,但係如果佢覺得上台好緊張,其實唔緊要嘅.到呢一刻佢係好想上台,但係同一時間都驚.」
放手讓Jovia追夢
作為母親的Jade不反對Jovia日後向歌手方向發展,但前提是要以學業為重,透過積累而來的知識認清自己是否適合視興趣為職業:「唱歌係一種興趣,但當要將佢視為職業,其實係兩回事,未必係好似你所想.做音樂永遠都可以,但成為職業,首先要知道一啲都唔容易,唔係淨係平時睇到著靚衫上台咁.畫面睇落好燦爛,但背後有好多嘢佢都唔知道,要付出幾多努力都未必知.」
在訪問中,Jade指原來Jovia目前最大興趣是練習體操,非常熱愛打空翻等高難度動作.不論女兒最後決定向體操運動員還是歌手方向發展,Jade也在背後支持,只怕女兒三分鐘熱度,在將興趣變成職業的過程中半途而廢:「如果有一樣嘢佢可以不停練好多個鐘都唔厭,不眠不休都唔覺得辛苦,就代表佢對呢件事有熱誠.但係呢股熱誠係咪可以變成職業呢?我覺得佢要再大啲先知道.其實我哋細個都係一樣,有幾百種興趣,而我到最後,歌手真係堅持得最多嘅興趣.呢個年代變化太大,今日都唔知聽日事,我會鼓勵佢,到最後佢決心做運動員,甚至係做歌手,我會繼續畀佢行呢條路.」
Jovia得知「關家姐」由來即喊
雖然過去20年都留下不少經典悲情歌,但樂迷茶餘飯後的話題總是離不開「關家姐」潮文,2009年《勁歌》拿錯獎等經典畫面.事隔多年,Jade坦言已經不怕其他人再度談起,過去在不同訪問中也大方談論事件,唯獨向Jovia提起這些事件後的反應,令她大吃一驚.而她也沒想過,《關家姐》成為Jovia的最愛:「大家都估到,佢會問我每一句歌詞係點解,然後我要將成篇潮文解釋一次畀佢聽.佢有啲明有啲唔明,但係講講下佢突然喊,佢覺得有人會咁樣話媽咪,唔明點解要咁話.我叫佢唔好喊住先,跟住就用呢件事做教材.呢個時間好多人都會講唔同嘅嘢,有啲你鍾意聽,有啲嘢根本冇發生都會繼續講,但係唔需要理,依家嘅風氣都有好多呢一種類嘅說話.佢就嚟升小學,會經歷好多嘢,好多唔想聽到嘅說話,要開始接受有啲人講你唔好嘅嘢,有啲人甚至會特登講你嘅唔好,唔會再有人不停讚你.」
解釋過《關家姐》後,某日Jovia在YouTube上無意看到媽媽在頒獎禮拿錯獎的一幕,結果又再解釋事件由來,而Jovia也再次突然哭起來:「其實佢真係好錫我,所有關於我唔好嘅嘢都接受唔到,覺得好似有人蝦我咁,好傷心.結果我又要安慰佢一餐,人生就係咁,有時候會做一啲好傻嘅嘢,或者係做錯嘢.我同佢講話第日都有機會經歷好瘀嘅場面,但係都唔使驚,冇事嘅.當然會喊啦,但係喊完就乜事都冇.」不過藉歌曲提早認知社會上各種現實,對Jovia來說相當有幫助,讓她及早做好心理準備面對世界上各種衝擊.
或為忠粉開迷你騷唱Sidetarck
不論Jade出席哪些公開演出或節目錄影,相信她也收集過不少歌迷的點唱,今次演唱會也不例外,她坦言選曲所花的時間最大.「我諗《你有心》,《放生》,《負擔不起》呢啲一定走唔甩,講完之後佢哋會話『《手下敗將》都要唱』,跟住就會愈嚟愈多,『《假使我漂亮》都要』,『《以身試愛》要聽現場版』,『《龐貝21世紀》又幾好』,『《逆來順受》千祈唔好唔記得』……再講落去就真係搞唔掂.」在歌迷愈點愈多下,甚至有忠粉希望聽到一些Sidetrack,Jade也只能盡量在黃金時間滿足歌迷:「我明白有忠粉係會連自己啲sidetrack都聽晒,但係確實要兼顧,有啲觀眾未必係識好多自己嘅歌,仲要唱sidetrack就未必可以.嚟嘅人來自四方八面,我希望今次嘅歌單係完美,但係如果冇唱到你嘅sidetrack,我應承你會做一個Live畀大家,甚至如果有機會可以開一個mini concert,淨係唱sidetrack都可以.」


text:
LET’S Travo (之前叫Youyou Wifi)
呢間我用過, 佢有2個plan, 我當時用既係佢個郊區4G Wifi ($35蚊一日, 2017年1月). 另一個plan 係市區4G wifi. ($23蚊一日, 2017年1月). 佢地成日都有promo 會平. 不過要自己睇facebook 搵.
郊區個個係要貴d 既. 不過係會俾部AU Wifi Walker 俾你, 行AU network. Au Wifi Walker 呢個model 既特點, 就係核電. 差一次用到14個小時以上. 市區個plan 佢地用Softbank 既蛋行Softbank network. Softbank 個隻蛋用到8小時only.
正如所有Wifi 蛋一樣, 隻蛋速度取決於插係蛋入邊張Sim 卡. 我用郊區4G wifi 個plan 個速度就真係好麻麻. 我搵唔番個speedtest result. 不過我係長期被瑣速係 2.5Mbps. 我點解會咁清楚? 因為我自駕遊係慣左開住 Moov 聽歌. 聽住Streaming 的話, 坐我後面既人係慢到完全上唔到網. 所以我先做speedtest 左好幾次係唔同既地區. 全部係2~2.5Mbps 不等既速度. 不過好處係, 慢就慢d, 不過真係無限data 同極之穩定. 所以郊區4G wifi 如果再有勇兵試完可以報告下speedtest 就最好.
另外亦有人試左佢地既市區4G wifi 個plan. 速度幾好. 不過電用得8個鐘!!! 要注意係要帶尿袋. 評價對市區4G wifi 個plan 係正面既. 速度屬於偏快.
回報#1 (市區4G wifi plan – 高山市)
有料要報? 請去右下角條link 報料!


text:
來自患者投稿——珠海洗牙經歷
前排覺得把口有d臭(冇鬧過人)想話休息去睇口腔,醒起同friend已經book左禮拜珠海長隆夜場,就諗住直接喺珠海睇牙算啦.上網查左下,先發現好多哩邊嘅人過珠海睇牙!選左間比較多人推薦嘅維港口腔打電話去book位(提前book位,可以節約排隊時間,仲可以打埋9折優惠),聽電話個靚女把聲都幾甜哈哈哈,回答問題輕聲細語.
我早上同老友從大堂出發,過關,用左大半個鐘,喺口岸打部的過去用左十幾分鐘,反正佢哋報銷打的嘅錢,我覺得幾ok.
過到去醫生同我先檢查口腔,冇乜大問題,洗個牙就得,主要系大牙個邊牙石比較多,而且喱埋喺牙肉入邊,提醒我洗個時邊d地方會比較酸軟d.
成個過程邊洗邊同我普及牙齒護理,發現我大牙個邊有刮痕,仲提醒我要注意打豎擦,唔好好似鋸樹甘對佢哋…搞掂之後仲教埋我點擦牙.至於感覺方面,同喺澳門洗牙嘅feel沒咩唔同…
但系有一點非常之唔同!!!講到重點啦!要注意啦朋友!比錢個陣好唔同!見我要洗牙,我個friend都插埋嚟去左洗牙.但系我地兩個一齊洗牙嘅收費比喺澳門一個人仲平!頂!之前唔知浪費左我幾多錢!
重點講完,執嘢走人!希望哩個珠海洗牙貼幫到更加多嘅人慳錢哈哈,仲有就系珠海長隆嘅鬼都幾猛哈哈.
護牙小tips
vickongmacau
上一篇:定期洗牙,呵護健康牙齒
下一篇:澳門珠海洗牙診所好介紹


text:
27 DECEMBER 2013(FRI)今日大肥豬帶我地去一個新地方玩,就係去九龍城單車公園踏單車啦~
如果唔係大肥豬帶我嚟,我都唔知道市區有一個咁完善嘅單車公園~
單車公園環境好之外,我覺得最好就係單向行駛,唔洗怕啲單車周圍穿插,十分安全,所以在場都有好多一家大小嚟玩呀~
如果想玩少少花式,都有一個指定位置,唔會阻擾到其他嘅使用者呀~
公園內都有單車租借服務,我地租左一部成人單車都係$30一個鐘,我覺得都算抵,起碼可以方便我地唔洗帶住部大單車周圍去嘛~
簡單介紹完之後,就到我地玩啦!雖然都有啲係俾小小豬踏嘅單車,不過由於係第一次玩關係,所以都係租左部有尾坐嘅成人車,等小小豬先做乘客,感受吓先啦!
好啦...出發啦!大肥豬先嚟同小小豬講解吓先~
佢地兩父子就咁係單車公園入面踏左一轉,我就當然係企定定等佢地啦~
踏左一轉之後,大肥豬話佢攰攰地,但小小豬又想繼續玩,所以我地就慢步推啦~
睇吓個傻豬仔坐單車尾都坐得幾開心~
我地三口子都行左兩轉左右,當然小小豬坐左咁耐,佢又點甘於只做乘客,所以就俾做一陣司機啦~
哈哈哈...小小豬係唔係好有型呢~
原來一個鐘嘅時間真係好快過,小小豬做司機玩左幾轉之後就夠鐘啦!
不過,依度又咁方便,所以我地都會成日嚟玩,下次可以試吓俾小小豬自己踏呀!最衰我就唔識踏,如果唔係就可以陪佢地一齊玩,唔洗企定定等佢地啦!


text:
偷食樂土
只要你有老婆或女友,放假嘅時候想唔陪佢哋玩嘅話,可以話係絕無可能嘅事.如果想避過條女監視,同班老友出去偷跳嘅話,究竟有乜辦法呢?喺加勒比海,就有一個專門供應男士們偷跳嘅度假村.呢間位於加勒比海某個海島上嘅度假村,從開業至今已有八年嘅歷史.從表面嚟睇,同一般嘅度假村無異,但當你細心閱讀佢嘅入住條文嘅話,卻發現佢有特別嘅服務提供,就係「天使伴遊」服務.心水清嘅男士一睇,就知道呢種所謂嘅伴遊服務另有所指.
據度假村嘅負責人Martin解釋:「我哋之所以提供呢種服務,目的係想提供一個舒適嘅環境,讓男士們能夠度過一個開心纏綿嘅假期.事關我哋深明男士希望撇開身邊嘅女伴,跟朋友度過開心又自由嘅假期.度假村有天然嘅海灘及溫暖嘅海洋外,氣候更係非常怡人,加上靚女伴遊嘅全程服侍,最重要就係由於度假村位於加勒比海關係,隱秘性非常高,住客唔使擔心會被人發現,能夠自由自在地嬉戲.」男人去偷跳最怕就係畀老婆發現,如果話畀佢知係去加勒比海度假嘅話,佢都唔會諗到度假村內竟然有如此「體貼」嘅服務,就算佢想暗地裏跟蹤你嘅話,都冇可能做得到.皆因呢個度假村只係接待男性住客,而島上更有嚴密嘅保安,用以保障住客嘅私隱,好讓佢哋能安心享受假期.
索女陪遊
喺住客預訂嘅同時,可順道透過「天使伴遊」欄目,預先揀選心儀嘅靚女.當揀選好假期日子後,伴遊便會喺接載住客嘅專船上迎接佢哋光臨,而從嗰一刻開始,直到假期結束,伴遊都會跟足全程.
由於每個男士嘅審美眼光都唔同,故此度假村內提供各種類型嘅靚女伴遊,以供選擇.不論戰鬥力強橫嘅黑珍珠,或玲瓏浮凸嘅東歐美人,都一應俱全.最重要就係佢哋精通各種運動,包括潛水,滑浪,打高爾夫球等.「我哋希望伴遊唔單止服侍住客咁簡單,希望佢哋同靚女們曳曳嘅同時,更能享受美妙嘅大自然環境.故此,我哋不但要求伴遊有出眾嘅外在條件,亦希望佢哋能陪伴住客玩樂.」度假村負責人Martin表示.
曾經到過島上玩樂嘅Frankie就話:「朋友同我講,呢個度假村有靚女伴遊,而且地處僻遠位置,唔使擔心老婆發覺,於是我哋成班老友便決定去試吓.我就揀到個金髮嘅東歐美人.本來都有啲擔心啲相執過嚟,點知到咗度假村一睇,卻發現真人同相全無分別,一樣咁性感惹火!」
體貼服務
靚女伴遊亦交足功課,全程黐實Frankie,搞到Frankie未入房已經按捺不住,喺靚女伴遊身上遊山玩水.「到達度假村,我即刻拉住靚女伴遊到海邊小屋曳曳.佢表現極之主動之餘,更帶畀我極大嘅滿足.」Frankie笑道.
由於唔係每個住客都鍾意激烈嘅活動,故此島上仲設有小型賭場及戲院,讓性格喜歡文靜嘅住客,搵到適合自己嘅娛樂.「不過講到最令我印象深刻嘅環節,必定係每晚都會進行嘅海灘野火派對.每晚嘅十點,海灘便會燃起熊熊嘅火堆,喺現場樂隊嘅伴奏下,住客便會拉住伴遊,喺海灘上載歌載舞,而我哋幾個朋友便會同大家嘅伴遊玩埋一齊,諗起都覺得興奮!」Frankie笑道
呢個「天使伴遊」服務收費一啲都唔平,就以一個四日三夜嘅旅程嚟講,就要3,900美元,約為29,250港元,值唔值得真係見仁見智.此外,玩家如果想入住度假村,必須要提早一個月預約.
撰文:阿豪


text:
第17WEEK (10 Mar 2012 - 16 Mar 2012)
懷孕蜜月期又過左一個星期喇!呢一個星期都無咩特別,係有時放工搭巴士無位坐要由屯門企到出九龍,都未話唔辛苦
雖然而家17WEEK,個肚都唔細架(都有33吋)!但係真係無人會讓位俾大肚婆坐架!希望?D唔會咁啦!
呢個星期都唔使做產檢,所以都唔知有無重到,但係食野都唔係好好胃口,有時夜晚放工搭完巴士個胃都會唔舒服,食唔到好
多野!希望?D唔會咁啦!我今次希望細B可以重過Mancent哥哥就好喇!其實Mancent哥哥都有6磅6架!
不過今胎都偷食好左違禁品,有時仲飲奶茶呀! <---(永勝:太過份啦~)
上一胎真係介我好清架!真係第一個同第二個有好大分別呀!有時都諗咁樣係未有d?
唔住細b呢?
呢個星期因為無咁累可以照顧返多d Mancent喇!唔知係未之前好小時間陪佢,
而家成日都要痴住我,成日都話唔要PAPA,一出街
PAPA推車推住佢唔見到我就喊住係咁叫MAMI,MI到你要行返返轉頭理佢先笑返,但係MAMI真係好開心架!
PAPA就…..
[唔駛個表情變得咁快呀~]
佢琴晚仲竟然連最鍾意睇既Mickey都唔睇,
要同我返入房?,媽媽攬住Mancent?
真係發個夢都甜d呀!


text:
武肺搞到香港人咁耐冇得去旅行真係好辛苦,成日都想食好味嘅台灣菜但又覺得味道爭啲?今次同大家介紹嘅尚青商號係喺香港暫時食過味道最好嘅台灣菜,無論係牛肉麵或者係拌麵,味道都好正宗,而且價錢一啲都唔貴,兩個人去食,人均都只係大概$100,加上餐廳環境幾整潔,所以十分推介大家拍拖或者同朋友聚會過嚟試下!
尚青商號: 埔里花雕半筋半肉牛肉麵 $80
今次叫咗呢一碗係花雕湯味嘅半筋半肉牛肉麵,湯底嘅花雕味相當濃郁,藥材味都幾香濃,大啖飲完個湯都唔會覺得過鹹/味精重.而牛筋同牛腩都炆到好腍,亦都好入味.而麵條可以揀幼麵/手工寬麵,我今次就揀咗手工寬麵,睇落係一條刀削麵,但係口感好滑,亦都唔會黐牙.另外,跟餐仲有3小碟伴菜,有油炸鬼,酸菜同埋是日小菜,當日去食就係木耳,味道都唔錯.
尚青商號: 台式蔥油拌麵 $54
女朋友就叫咗一碗蔥油拌麵,鍾意食拌麵嘅朋友一定要試下,麵上面有嘅蔥,XO醬,蔥油,撈埋一齊之後幼麵都可以好好咁吸到啲調味,食落相當惹味.而跟餐仲2款小菜,當日就係木耳同醃蘿蔔,味道少少酸刺激下食慾.
尚青商號: 椒鹽炸拼盤 $54
另外兩個人嚟食建議叫多一份拼盤,份量兩個人平分啱啱好,有蒜香雞翼,甜不辣,椒鹽四季豆,椒鹽百頁豆腐,台灣腸.整體味道幾香,唔會太鹹,夾埋蒜片食,特別香口,重口味嘅朋友冇可能唔叫埋.
尚青商號: 餐牌款式夠多
尚青商號仲除咗牛肉麵同拌麵,仲有水餃,鴨血,魯肉飯同好多其他台灣必食嘅菜式,想食正宗台灣菜嘅朋友可以bookmark定下次約埋朋友一齊去試!
尚青商號 地址
如果想食其他台灣嘢可以睇埋:觀塘 龍鳳號


text:
秘傳月見壽喜湯配鮮雞蛋一隻.今日個湯都係唔多夠味,好彩可以同服務員攞多d壽喜湯膽自己加濃d.
完熟番茄湯係一隻大大既熟成番茄配香草,番茄真係非常酸,我哋主要用黎煮菜食,味道當然唔及壽喜湯 ,算係可以啦.
一坐低就即刻叫肉類食啦!
呢個餐既級數先可以叫呢5款蔬菜:奶白菜,芥菜,日本金菇,福岡本菇,冲繩苦瓜.奶白菜冇菜味,其他正常,不過唔係話特別好食.
其他野菜有18款.我地試左多款唔同蔬菜.
番茄,紅心蘿蔔
上次食過套餐嘅紅心蘿蔔好食好多.番茄正常.
日本梛菜冇咁甜,冇上次咁好食.
珍珠筍,日本白蘿蔔,黑木耳同秋葵質素都係正常.
前菜有5款.
鹽醬麻香梛菜麻油味重.
鹽枝豆正常.
鍋肴有22款.我地都只係試左1款.
飽肚既飯麵有白飯,烏冬,中華麵,蕎麥麵.
熱柚子蜜正常
白桃活乳酸梳打味道幾好,唔算太甜或太假. 總括而言,試過3個價錢嘅放題餐,個人覺得呢個中間價餐唔抵,食呢個餐不如食最平嗰個餐,因爲茶美豚同新潟雞爽肉好食過澳洲和牛.呢排食左咁多放題,都係温野菜環境最舒服,私隱度高,又静.服務態度較好,又冇嚴守截單時間,兩個鐘食得舒舒服服.係食物選擇唔選太多,又無甜品,不過每輪食物質素穩定.今次個喊臉係比澳洲和牛既,下次想食牛要食返鹿兒島產和牛放題.


text:
孫興慜嘅父親係前職業球員孫雄正,因為阿基里斯腱傷患提早退役,佢轉而培訓兩個仔,即係老孫同佢哥哥孫興潤,希望佢哋成為職業球員.望子成龍嘅孫雄正自然希望阿仔未來嘅職業生涯可以比自己更出色,而經過嚴苛嘅訓練,日復一日嘅練習,最後毫無疑問老孫嘅成就當然比起阿爸嘅期望有過之而無不及.
世界上冇免費嘅午餐,唯有努力不懈,先能夠達致心目中所謂嘅成功.孫興慜自細就接受好嚴格嘅訓練,細個曾經有一次,阿爸要求兩兄弟「的」波「的」4個鐘頭,俾著係我哋,莫講話4個鐘,連4個字,甚至有啲人4分鐘都唔得.「的」咗3個鐘,當時10歲嘅老孫隻眼已經滿佈血絲,望住個波都覺得有重影,仲要喺4個鐘入面個波唔可以落地.而呢個時候阿爸竟然係好嬲,佢哋就唯有繼續練落去,始終喺傳統嘅父權社會入面,阿爸講過嘅嘢就等於一切.除此之外,兩兄弟每日都要練波練六個鐘,年中無休,包括每日過千腳射門練習同過千下嘅跳繩,即使喺佢到咗德國之後,阿爸每日都係同佢喺訓練場做相同嘅練習,風雨不改,而正正就係因為不斷嘅練習以及阿爸對佢嘅鞭策,老孫最終成為一個出色嘅球員,技術方面尤其出眾同純熟,能夠左右開弓,速度同體能經過訓練之後當然唔洗講啦.
孫興慜喺16歲之前一直都係自己訓練,冇踢正式嘅比賽,只係練基本功,原因係因傷退役嘅父親唔想佢行返自己嗰條舊路,希望避免佢喺比賽過程中有不必要嘅受傷.雖然呢個未必係最好嘅訓練方式,缺乏對抗性嘅比賽訓練,日常訓練亦有可能比較悶,但係某程度上都係保護咗佢,等佢可以健健康康,避免受傷,同時可以令佢嘅基本功更加紮實.
孫興慜自己嘅努力同自律都係不可或缺嘅一部分.雖然可以肯定佢唔係每次都咁有動力做重複,沉悶同艱苦嘅訓練,但係喺阿爸嘅教育之下,佢都一一照做,努力完成每日嘅訓練.冇一定嘅意志力同毅力,真係會頂唔順,更何況日日如是.兩父子嘅努力,當然得到好大嘅回報.喺漢堡嘅時候,佢試過同隊友出外慶祝,但係突然間收到阿爸嘅電話,要佢留意返體能方面,驚佢玩得太開心,打亂身體訓練嘅節奏,最後老孫亦都乖乖返咗屋企.試問又有幾多人做到?你喺街玩玩吓俾阿媽急call返歸你都唔制啦.呢啲雖然可以算係「他律」,但係冇佢嘅自律同自制能力都唔會成事.
雖然孫興慜呢條成功之路都仲有唔少爭議,包括訓練方式上嘅爭議以及阿爸會唔會過份干預佢嘅嘅職業生涯,例如控制埋轉會咁,但係無可否認嘅係,佢呢條成功之路,係靠佢不屈不撓嘅努力,一步一步走出嚟嘅,少一分努力都冇辦法成事,透過不斷嘅練習,努力,不斷堅持,先至成就到今日嘅呢個亞洲,甚至歐洲球壇嘅頂級球員.如果你都有你嘅目標或者理想,希望你都會好似佢咁,盡自己嘅努力去達成,無論呢個所謂目標或者夢想關唔關足球事,只要你心中有呢個理想,都希望你可以喺追尋嘅過程中繼續努力.
鍾意我呢篇文就訂閱Fanpiece同follow IG啦!!!!


text:
《老表,畢業喇!》12位演員童年照 香香,祖藍 夠神氣 Bob好靚仔
撰文:Sunday Kiss
圖片來源:新傳媒圖片庫,TVB劇照,眾演員微博及Facebook
《老表,畢業喇!》12位演員童年照 Bob好靚仔
早幾日林盛斌po咗張童年照上社交平台,仲留言話:「到底我個青春期發生咗咩事?點解細細個成個張國榮咁款,大個咗會變咗做豬肉榮㗎呢?」童年Bob鼻高高面尖尖,眼神仲不經意「漏電」,講真,的確有幾分似張國榮,又有幾分張智霖!唔少網友仲反問,點解Bob細個咁瘦?點解細個咁多頭髮?
呂慧儀
阿Bob仔大十八變,而呂慧儀都同樣女大十八變,細個包包面三角眼,但愈大愈靚女!
王祖藍,郭晉安
岑麗香
香香除咗有好愛佢嘅老公「強強」,仲有好錫佢嘅哥哥「澤澤」,香香之前都有喺社交平台po過同哥哥嘅合照,兒時香香又萌又神氣!
蔡少芬
當然唔少得女主角蔡少芬,Ada張童年相雖然有啲發黃,但同依家都差唔多樣,冇乜點變!
羅蘭
唔少得觀眾好尊敬同愛戴嘅羅蘭姐,佢年幼時家境富裕,呢張相攝於佢5歲讀幼兒園時,同香香一樣咁神氣呀!
張繼聰
童星出身嘅張繼聰當然好可愛,大家耐唔耐都會喺啲舊劇中見到佢嘅演出!
湯盈盈
已為人母嘅湯盈盈同真係由細到大都咁鬼馬,細個影張相都表情多多!
陳嘉佳
估你唔到嘅仲有陳嘉佳,佢細個嘅時候又瘦又萌,原來仲識得彈琴!
蔡瀚億
林欣彤
鄭欣宜


text:
129
69
54
4-min walk from Exit B3, Sung Wong Toi Station continue reading
Telephone
23820383
Opening Hours
Today
06:00 - 22:00
Mon - Sun
06:00 - 22:00
Payment Methods
Other Info
10% Service Charge
Signature Dishes
Recommended Dishes
🇭🇰 豪華餅店·我哋嗰日難得嚟到九龍城 所以就試咗幾間都出名嘅小食😎😎·酥皮蛋撻$10呢個係我哋係九龍城搵嘢食既時候見到好多人推介 所以黎既 不過唔知係咪我地比較夜黎 佢個蛋撻好似擺左一陣 食落唔算話好熱辣辣🙊而且佢個蛋撻有少少離咗殼 好彩佢個餅皮仲係酥既 不過我自己覺得佢個蛋撻本身唔算話好濃蛋味 係偏甜少少嗰種舊式餅店嘅味道嚟嘅🤣🤣😭·📍豪華餅店 (九龍城衙前圍道136號)·#rbyeat #rby好去處#rby港式#rby土瓜灣 continue reading
懷舊餅店傳統裝修傳統味道買左半打蛋撻諗住有個盒方便拎兩隻牛油皮四隻酥皮$10一隻一啲都唔平不過真材實料事緣我打斜左個盒完全係90度嗰隻返到屋企先發現心諗實爛晒啦打開竟然無食落就知因為好實在嘅蛋液酥皮比牛油皮出色太多唔會食到成口油牛油皮都係芳叔好食啲另外再買左蝴蝶酥兩個字:失望唔夠脆又唔夠甜仲有買左斑蘭卷蛋一塊拎到返來壓到扁晒所以無影相呢個好食,淡淡的斑蘭香啲cream都好soft不過$13一片唔平試過就算 continue reading
Candysweetsweet Level4 2022-05-18
72 views
細細個就經常去九龍城 因為有屋企人住依到所以九龍城大部分既舖頭自己幫襯過唯獨依間係我公公帶我食 佢鍾意就係酥皮蛋撻牛油皮 /酥皮蛋撻$10真係唔多講 廿幾年過去 味道 賣相 無唔同酥皮蛋撻撻皮鬆脆 好酥皮層層分明又有厚度而牛油皮撻皮都好脆同重牛油味 兩種蛋撻都各有千秋 但最重要都係好香雞蛋味班蘭卷 $13大大一件 但班蘭味道唔重 有少少被忌廉味遮蓋tim 但蛋卷軟身濕潤既💛希望傳統小店支持住 等多啲人知道可以去試下傳統嘅味道 continue reading
angela_yiuyiu Level2 2022-05-05
76 views
尋日食完飯經過豪華,佢打開咗隔籬嗰個鐵櫃,見到係裝一袋袋麵粉,喺個櫃度走咗幾十隻曱甴出嚟,隔離嗰間麵包舖嘅員工都出嚟攞掃把將啲曱甴掃返去佢哋餅店門口,超核突,喺對面街見到空地一粒粒黑色野行嚟行去.點知今朝早返工再經過對面街,啲曱甴依然喺地下,連對面街都有十幾隻死咗嘅曱甴瞓喺度,呢間舖頭真係超冇公德心,污糟都算,自己整出嚟嘅曱甴都唔掃返佢,由得啲曱甴瞓晒喺衙前圍道轉入獅子石道嗰個轉彎位. continue reading
行過嘅時候見到呢一根餅店好多人排隊,原來個個都係等緊食呢一度嘅蛋撻,於是我自己都有羊群心理嘅影響,走咗去排隊,試吓呢一度嘅蛋撻啦!我自己好鍾意食酥皮蛋撻,呢一度嘅酥皮非常之香脆,而且蛋香味到十足,中間嘅蛋撻亦都係好香滑!而且成件蛋撻都大大件咁,我同屋企人都好鍾意食 continue reading
You may be interested in


text:
ANA 早排先啱啱推出咗一系列新嘅客艙產品,配合佢哋專飛夏威夷嘅A380機隊,轉過頭依家已經推出另一系列嘅國際線客艙產品!
新產品以東西薈萃為主題,將和式文化注入西式設計裡面,所以設計師分別係嚟自日本嘅隈研吾,同英國嘅 Acumen Design Associates.
頭等艙
設有8席嘅頭等艙,新產品以 THE Suite 命名.THE Suite 採用近年大熱嘅趟門設計,增加私隱度~佢哋亦都一改之前被詬病嘅設計,為座位加入活動式間隔,等中間位嘅乘客方便啲傾偈.
新座位嘅最大賣點,好難唔係佢嘅43寸 4K 螢幕!因為仲未有其他航空公司為旗下機隊安裝4K螢幕,而且呢個尺寸相信都係業界裡面最大嘅~
商務艙
商務艙一共設有64個位,其中一半改成反向排列,同卡塔爾航空嘅 QSuite 有些少相似~新商務艙座位 THE Room 亦有加入趟門,論私隱度嘅話,比頭等艙都唔輸蝕好多!THE Room 仲好闊落添,官方甚至號稱新位係舊版兩倍咁闊!
THE Room 配備嘅係24寸 4K 螢幕,比上一代都要大同清~順帶一提,因為呢個座位嘅配色係出自隈研吾手筆,所以用色秉承住佢嘅風格,分別嚟自三種唔同嘅木材,望落柔和舒服.
特選經濟艙 及 經濟艙
至於特選經濟艙以及經濟艙,就採用現時配備喺波音 787-10 嘅客艙產品,兩者都係今年先初推出嘅,所以都算係新產品嚟~
一齊睇睇新客艙產品嘅介紹影片啦~
新客艙一共會喺 ANA 旗下12架波音 777-300ER 客機安裝,而首架配備新客艙產品嘅客機就會喺下月 (8月2號) 投入服務,隔日往返東京羽田同倫敦希斯路~暫時尚未公佈之後冬天航季嘅營運時間表,有興趣體驗嘅朋友務必要留意住佢哋嘅最新消息啦!
資料來源:全日空


text:
Hello,相信睇緊甜故嘅你地都好需要心靈上嘅慰藉.小弟文筆比較差嘿嘿不喜勿噴. PS:純屬虛構.
是咁的,我強上咗我表姐.
簡介
《是咁的,我強上左我表姐.》
嚟嗰簡單嘅背景交代先啦,小弟今年17,小學開始讀男校,大眾樣,毒毒地咁,179cm,A0.平時有打開波踢開波,都有翻咁上下身材.我有個大我三年嘅表姐,我自細就同佢玩得好埋.我表姐眼大大咁,不過唔算好高,得160cm左右,小小小小肉地,條腿都幾j得.腳控嘅我時不時都j佢ig啲相嚟發洩內心嘅慾望.直到嗰次上佢屋企,就瀨曬野.
嗰日我老母叫我去表姐屋企攞手信,因為我舅母就啱啱去完日本.好記得嗰日我大概兩點半到表姐屋企樓下,但係我無開門密碼,於是就打電話俾佢諗住叫佢落嚟開下門.佢住元朗嗰啲村屋,三層,所以過左無一分鐘就落左樓.一開門,見到表姐著住一間oversize嗰白色tshirt,下面好似咩都無著,露出一對令我垂涎欲滴嘅白滑美腿,霎時間搞到我下體充血.生存咗就快18年嘅青頭仔實在好難控制到自己嘅衝動.但係嗰刻,我知唔可以咁衝動.開咗門之後,我就跟住表姐行樓梯上二樓攞野.我喺佢身後大概三級樓梯,佢雙腳間嘅春姿實在令我蠢蠢欲動,真係好想揭開佢間衫睇下去究竟有無著褲.上到二樓,佢叫我坐係沙發到等等佢入房攞啲手信出嚟.
我個零禮拜就嚟一次表姐屋企,因為老母同舅母成日打麻將,所以我都對表姐屋企幾熟悉下.我見有啲頸渴,就入咗廚房諗住攞啲野飲下.入到廚房,我發現入面竟然有好多衫晾咗喺度.突然之間,我瞥見有一條粉紅色嘅hello kitty底褲跌咗落地下.哇屌,原來表姐依然有一顆少女心.喺好奇心嘅誘惑之下,我居然攞咗起身聞.無嗰種好濃郁嘅香味,但卻散發住陣陣嘅淡香,好似茉莉嘅甜味,真係好想奶落去.呢個時候,我聽到表姐踢住拖鞋咁行過嚟,我即刻放翻低條可愛嘅小底褲.
「喂你搞乜鬼.」表姐行咗入廚房,問我.
「哦..我見有啲頸渴咪睇下有無野飲囉,但係搵唔到.」我果然都係講大話講咗十幾年,面不改容咁答佢.
「梗係啦,擺咗喺上面嗰櫃度啊嘛.」表姐知道咗之後,行埋我隔離,諗住伸手上嗰櫃度攞,但係佢好似唔夠高,攞極都攞唔到.佢間tshirt扯高咗幾吋,嗰圓滑嘅屎忽露咗三分一出嚟.屌,原來真係連底褲都無著.我慾火焚身,慢慢貼近佢,跟住再伸手攞咗櫃入面嘅一包檸檬茶落嚟.嗰下真係零距離接觸,我條巨龍磨住佢條腰順勢而上,瞬間熱血澎湃.表姐呢一刻都感覺到身後嘅摩擦,擰轉嗰頭望住我.佢塊面紅到成個日本不倒翁咁,就連對耳仔都紅曬.對望咗幾秒之後,佢就急急腳咁跑咗出客廳度,留低我自己一個喺廚房入面.嗰刻真係屌咗出聲,望住表姐嗰屎忽扭下扭下咁,我真係流曬口水.
我飲完包檸檬茶,都出翻廳.表姐見到我出咗嚟,就即刻走咗過嚟.「呢包係朱古力,好好食架.我食咗你幾塊嘿嘿.」表姐彎低身,打開咗嗰膠袋.佢心口嘅嗰對白兔仔即刻跑咗出嚟,喺黑色蕾絲邊個胸圍嘅襯托之下,表姐對波好似顯得特別大.平時唔聲唔聲,原來對嘢係如此震撼.表姐見我呆咗喺度,先發現自己件衫變咗透明咁.佢啊咗一聲,掩住自己嗰心口,狂奔翻佢間房.喺嗰刻,我感覺到自己已經就快忍唔住,再唔上仲係男人嘅?我扯到恆一恆,條nike運動褲漲曬咁款,行到去表姐房門前,敲都無敲門就入咗去.
入咗房之後,坐喺張電腦凳上嘅表姐無理我,繼續玩電腦.我一步一步咁行近表姐,再一下抱起佢,一野放佢落張床到.
「你...你做...」表姐係床上面不斷掙扎,但係一直比我壓住.我一隻手掩住佢個櫻桃小嘴,一隻手純熟咁解開皮帶扣,拉開褲鏈.「放...放開我啊」表姐一直嘗試掙脫我無情嘅左手,但係都係失敗收場.我依然一句話都無講過,可能係因為精蟲已經霸佔咗成個腦.我除埋嗰條最後嘅恥布,掏出我已經按耐不住嘅巨龍.「唔好啊...當我求下你...放開我啊」表姐喺呢個時候都要垂死掙扎.我抹乾咗表姐臉頰上面幾滴晶瑩嘅淚水,再喺佢耳仔隔離同佢講:「我會細力啲架喇.」
我扯開表姐件純白色嘅tshirt,兩隻可愛嘅白兔即刻呈現喺我面前.上面兩粒粉色嘅葡萄喺我嘅挑撥之下都不由自主咁硬咗起嚟.我用舌尖喺表姐挺拔而柔軟嘅乳峰前來回舔舐,再用右手喺佢嘅敏感地帶撫摸一番.我左手喺佢腰間順勢而下,再慢慢打開佢嘅蜜穴.我撥開佢蜜穴旁嘅毛髮,再慢慢撩開佢嘅陰唇,用我嗰中指刺激佢嘅陰核.漸漸,玉液從佢嘅蜜穴中留到我嘅手指上.我感覺到佢已經濕曬,而我就慢慢將我條巨龍插入洞穴中.好緊,真係好緊.我將條巨龍插入之後,我淨係感覺到裡面嘅肉粒不斷刺激住我嘅包皮.望住表姐楚楚可憐咁緊咬住佢薄薄嘅嘴唇,我將巨龍從粉穴中抽出,再使勁插到佢陰道嘅盡頭.「啊...啊好痛...」表姐雙手緊抓住張淺藍色嘅床單,喃喃細語道.突然,我感覺到表姐嘅小穴中流咗啲嘢出嚟.我點都估唔到原來表姐係處女.我見到一絲絲嘅血從蜜穴中流到床單後,我內心嘅征服感突然被燃燒咗起嚟.我抱起咗表姐,再快速抽動我嘅肉棒,不斷喺佢嘅陰部摩擦.呢間房剩低嘅只有表姐嘅嬌喘聲同埋肉體交接所發出嘅啪啪聲.我喺表姐耳邊吹氣,再用雙唇喺佢白滑嘅頸上面遊走.表姐所散發出嘅並唔係御姐嘅芳香,又唔係蘿莉嘅幽香.我已經唔識形容當下嘅快感.我好小心咁放翻表姐落床,再用傳教士姿勢進行交接.我抬起表姐嗰對細長又帶一點肉感嘅玉足,放喺我博頭上面.有足控嘅我見到啲嫩滑嘅腳趾,不禁餟咗落去.原本極力反抗嘅表姐喺我肉棒嘅安撫之下變得順從.我慢慢細撫佢修長嘅雙腿,更喺佢嘅小腿上用鼻尖觸碰住.「原來...啊...原來你咁鐘...鐘意玩腳.」表姐一邊喘氣,一邊吐出幾隻字.我撥開表姐額頭前嘅嗰撇陰,再同佢嚟嗰濕吻.我地兩個嘅舌頭喺大家嘅口腔入面叫纏住.我不斷品嘗表姐嘅玉液瓊漿,再用舌尖同佢嘅舌根搏鬥.「不如...不如我試下喺上面」表姐含蓄咁望住我,用佢嘅指甲喺我心口上面劃來劃去.我將喺小穴中嘅巨龍再次掏出,再等表姐坐落我度.可能因為表姐都係第一次進行男女之事,佢好似顯得格外小心,唔敢喺我身上搖得好快.我挽住佢嘅A4紙腰,再一下扇落佢豐滿嘅小臀上,響聲一直喺房入面迴響住.「啊...啊」表姐好淫蕩咁嗌咗出嚟.我地交歡咗都就快二十分鐘,第一次嘅我感覺到嗰種不支嘅感覺.我跪咗起身,再做起傳教士嘅工作.我條巨龍好似就快要噴火咁,加速係蜜穴中來回抽插,令啲蜜汁不停係口度滲透出嚟.我去到最後一刻,攞出我漲紅嘅肉棒,喺表姐嘅肚上面交咗水費.可能因為過分刺激,有一啲白液不受控制,噴發到表姐下巴嘅位置.我用手指撩起白液,再放入表姐嘅小口入面.佢細嚼慢咽住我隻手指,好似想食埋佢咁.雖然我交咗功課,但係表姐滿臉春色,好似唔夠皮咁.佢輕輕咬住嘴唇,用小手撫摸我嘅小腹.我決定用兩隻手指再次插入佢嘅小穴入面,勾起佢陰道上面嘅G點.我兩隻手指沾滿咗蜜液,但都無阻我高速喺佢嘅粉穴中玩弄住G點.「唔...啊...再快啲...啊」表姐都用手摩擦住陰唇,好似一隻餓咗幾日嘅野獸咁饑渴.我不停抽動手指,試圖令表姐高潮.只見粉穴噴出如噴泉般嘅聖水,我隻右手已經濕透咗.我再接再勵,再度將巨龍塞入表姐嘅櫻桃小嘴入面.我塞到佢喉嚨嘅盡頭,扯住佢嘅烏黑秀髮,再挑起佢嘅下巴.佢口中嘅玉液不斷令我龍頭達到極致嘅感覺,我亦再次喺佢口腔中爆咗出嚟.白色嘅液體順著嘴唇流到佢嘅胸上面,催使我喺佢胸上面吸曬啲液體.「好舒服...」表姐喺我耳邊細細聲咁講.我落咗床,攞咗幾張紙巾,慢慢幫表姐抹翻好佢身上嘅液體.
「張床單...有血...咁點算」我有啲擔心舅母會知道我地今日發生嘅事.「我會搞掂佢架喇.」表姐從我後面攬住我,再用佢嘅胸器緊依喺我背上.我轉過身,抱起咗佢,問佢:「正唔正?」佢錫咗我一啖,同我講:「你碌嘢搞到我好爽...下次可唔可以試下另外啲姿勢...」我打左佢屎忽一下,話:「淫娃,成日想我慰藉你係咪.」我放低咗佢落張床度,著翻好衫褲,出翻廳準備攞埋啲手信走.「記得whatsapp我啊...我以後只要你.」表姐喺我臨走嘅時候講咗一句.我無講野,只係對佢笑左一笑.
自此之後,表姐就好似我嘅sp咁,我地成日都瞞住老母同舅母扑野.如果可以,我都想永遠好似宜家咁同佢偷情.
完~


text:
2014年聖誕節北海道賞雪之旅(Day 6) – 札幌白色燈樹節
今日喺札幌嘅行程重點係夜晚去大通公園嘅札幌白色燈樹節,其餘時間主要都係行下街shopping.原本計劃咗上午會去札幌場外市場,不過因為天氣環境差,最後臨時縮沙冇去,轉戰有瓦遮頭嘅狸小路同地下街.
朝早起身做嘅第一件事,望下窗外天氣,今日麻麻地個天白蒙蒙.
今日都買張一日乘車券,但係因為唔係星期六,日,所以一日乘車券要830yen,比之前Day 2星期六買嘅一日乘車券貴咗310yen.其實今日搭車次數唔多,唔買一日券應該仲抵.
按照今日嘅行程planning,朝早係去札幌場外市場食魚生飯,所以買咗一日乘車券之後就坐地鐵去二十四軒站,由呢度行600米左右就會去到場外市場,不過一出地鐵站,見到路面啲積雪好厚,天氣又麻麻,所以決定都係唔去囉,留返下次先啦.
冇得食魚生飯,唯有到其他地方搵食,最後誤打誤撞喺大通公園旁邊嘅丸井今井百貨大通館10樓搵到呢間叫茶寮嘅食店.
喺食店可以望到成個大通公園同札幌電視塔
可以睇晒成個札幌白色燈樹節大通公園會場
街外面超凍
都係行有瓦遮頭嘅步行街
中途tea一tea
行完街返酒店休息下,夜晚就出動去大通公園嘅札幌白色燈樹節.
呢棵白色燈樹就係主角
會場上有好多木屋仔,主要係賣嘢嘅小商店.
仲有小食店
由於會場太多人行過,地下嘅雪都已經俾人踩成一塊溜冰場,行嘅時候要跣住咁行.
要睇晒大通公園札幌白色燈樹節會場全景,當然係上去高位,最合適嘅地方就係上去札幌電視塔.除咗行地面之外,地下街都有入口可以上到去電視塔.
先到3樓售票處買飛
上札幌電視塔嘅入場券費用係720yen,不過有好多渠道都有提供九折優惠,例如係當地旅遊中心可以攞到嘅coupon,隨街都可以攞到嘅一啲旅遊資料小冊子,甚至喺官網都可以列印九折優惠券.不過最抵用嘅都係呢個叫「札幌旅遊」嘅手機Apps裡面嘅折扣券,只要買飛果陣show呢個Apps裡面嘅札幌電視塔折扣券畫面,就可以用570yen購買原價720yen嘅成人入場券,折扣率超過八折.
買好飛就排隊搭lift上去展望台啦
平時上電視塔嘅人唔多,今晚比較多啲.
出面吹緊風雪,周圍白蒙蒙.
轉過頭,嘩,風雪停咗,即刻變返高清畫面,個景完全唔同晒.
上完札幌電視塔,行去簿野搵地方食今次旅程嘅最後晚餐.
最後一餐通常食得豪啲,所以去咗食かに将軍(蟹將軍),去到要等位,不過等位嘅人之中,三分二係講廣東話,三分一講國語,食完總結:麻麻.
食完飯,終於要面對每次旅行最慘嘅時候,就係返酒店執行李裝喼,諗起都怕怕.
Day 6完,返回《2014年聖誕節北海道賞雪之旅》總目錄
相關文章:


text:
之前係沙田食過呢間"穴"覺得環境同食物都好好, 今次來到銅鑼灣無意中係西貿見到原來有分店, 3個朋友即管再試下, 打開餐牌見到呢碗海膽飯真係好精彩, 不過要5百幾蚊, 嘻...我未至於鐘意食海膽食到呢個情度
其實佢D飯類都唔算好貴, 如果LUNCH TIME只係食個飯都係百零蚊, 一個女仔絕對夠食
今次朋友由加拿大回來講明想食刺身, 店員就介紹食呢款日本和牛刺身, 有幾個唔同的牛位置作為刺身, 食落都重牛味, 點埋酸汁食, 作為前菜都好開胃, 但我覺得厚身左少少, 同埋$298得幾塊, 2啖食晒唔係幾化算
再來一個雜棉刺身, 有8款不同刺身乜都可以試D, 好豐富, 全部刺身都好新鮮, 好鮮甜, 相比起呢個雜棉刺身雖然貴DD, 但多款式好多, 鐘意食刺身唔可以錯過.
上次去沙田分店食左好多壽司, 今次相反無叫到壽司改為食卷物, 軟殼蟹牛油果卷, 軟殼蟹炸得好脆, 牛油果入口即溶, 做成外軟內脆, 好好味
個名唔記得, 上面係用D甜蝦打成容再加少少黑松露, 一咬落去超香黑松露味, 甜蝦容配埋壽司再加埋入面有D生菜蟹柳, 好多重層次, 必食推介
加洲卷雖然普通, 但朋友就係鐘意出面D蟹子咬落口卜卜聲, 壽司飯醋味剛剛好, 夠軟熟.
最後來個海膽加吞拿魚蓉卷物, 我成日覺得海膽+吞拿魚蓉係絕配, 2種味道都好重, 但夾埋一齊食就非常之覆雜, 非常之好味, 我覺得比起夾青瓜或紫菜, 咁樣放D海膽落吞拿魚卷物上面一口食入口, 係非常滿足的.


text:
- at June 08, 2021
女生的煩惱 | 夏天療程 | 金朝陽中心一期
「夏天要來了,最煩嘅除咗熱到嗰妝溶曬,仲要有個肚腩仔!見到自己嗰body咁,無理由唔搞搞佢,但平日係office返工好少運動,放假又攰到唔想郁,朋友嘅約會又唔好意思推都唔知點算好!」
幫梗你幫梗你,見到朋友咁煩,小編當然醒佢好多著數嘅資訊,話說銅鑼灣時代廣場對面嗰幢金朝陽中心一期有好多優惠做緊,好似MIOGGI就有個CoolSculpting冷凍溶脂嘅plan好啱佢,依家可以懶住靚嘅時候到啦,因為呢個療程係最難減得靚嘅大腿內側,雙下巴,副乳呢啲鬼祟位,一樣可以雕琢出理想線條,效果仲要勁明顯之餘,仲Keep到唔反彈,真正同脂肪徹底講Bye Bye!女人最怕痛,但佢可以做到唔使開刀麻醉已經幫你定點消脂修型,極速回復理想Body Shape ,搣甩米芝蓮身型,為你加強緊緻塑型效果,絕對係由頭靚到落腳
.全球超過700萬真實用家見證,仲係全球唯一美國FDA及歐盟CE雙重認證.最著數嘅係依家限時呈獻俾新客戶買1送3限量體驗優惠,平均價低至$1,640/格,再送你「海葡萄活氧補濕護理」及「量頻通經絡修型理療」各1次,總值 $17,980,呢個勁筍嘅優惠會唔會太心動呀!
嗰body fit曬當然好啦!不過皮膚嘅質素都唔可以唔理,加上邊個話擁有好嘅皮膚質素,望落去白滑係明星嘅專利.只要你有後天保養,加上先進美容科技,你都可以係任何平台無懼素顏示人.聽講美御殿堂擁有歐洲韓國同其他美容大國引進嘅高科技美容儀器產品,配合度身訂造美容方案,再透過專業美容師進行療程💆🏻♀,務求令每位客人由內到外散發最美嘅自己❤.本身空氣污染已經好勁,依家仲要帶口罩,本身嘅老化角質,暗瘡,黑頭,粉刺就走曬出嚟,口罩肌就好容易出現係自己身上,不過美御殿堂就有個Green Peel Plus嘅療程可以去除老化角質細胞污垢,令到肌膚回復柔軟同提高彈性,嗰療程可以對抗黑色素同減少色素沉積,咁就有效減退暗瘡,黑頭,粉刺形成同減少毛孔閉塞.


text:
話說Whatsapp喺嚟緊5月,就會將唔接受新服務條款嘅用戶帳號逐步刪除,你開始咗用Signal或者Telegram未呀?尋日Telegram更新咗最新版本,當中有幾個更新相當實用,例如自動銷毀訊息嘅功能而家可以用喺所有對話入面,唔再限於Secret Chat;Groups同Channels嘅邀請連結而家可以設定限時/限量使用,咁就唔怕條連結畀人濫用;邀請方法除咗以前嘅Link之外,而家可以用QR-Code.下面再用官方資料詳細講下:
其他Telegram內容:已經冇理由留喺Whatsapp!Telegram支援匯入Whatsapp對話紀錄
1.自動銷毀訊息功能
相信好多人都因為Secret Chats可以設定自動銷毀訊息而用緊Telegram,亦都有人批評只有Secret Chats先有得用呢個功能.今次嘅更新,大家可以喺所有形式嘅對話入面設定番自動銷毀訊息嘅時間,可以揀番訊息喺發出24小時 (1 Day)或者7日 (1 Week)後自動喺對話雙方刪除訊息.
重要:啟動咗自動銷毀訊息功能之後發出嘅訊息先會自動銷毀,啟動功能之前嘅訊息係唔會受影響嘅.
重要:同Secret Chats嘅自動銷毀有些少分別,Secret Chats嘅自動銷毀功能係當訊息喺對方read咗之後計時,但係個人對話/Group Chats/Channels都係以Send嗰刻開始計.
重要:Group Chats同Channel只有Admin可以開啟呢個功能
重要:啟動咗呢個功能之後,長撳對話入面嘅訊息可以睇到個訊息剩番幾耐時間自動銷毀
點樣啟動Telegram自動銷毀訊息功能?
Android用戶:撳⋮ > 撳Clear History (清除對話內容) > 揀1 Day / 1 Week
iPhone用戶:喺一個對話入面長撳一個訊息 > 喺彈出嘅選單入面揀Select > 撳畫面左上角嘅Clear Chat > 揀Enable Auto-Delete > 揀1 Day / 1 Week
2.Telegram邀請連結可設定限時限量
有時Groups同Channels嘅邀請連結Share咗出去怕畀人亂咁Share,今次更新之後Owner同Admin可以設定條邀請連結有效期係幾耐,同埋有效使用次數係幾多,兩個限制一齊用都得.
3.Telegram可以用QR-Code邀請加入
除咗傳統Share連結畀朋友之外,如果你係資訊型/鋪頭/嘅Channels,印喺卡片用嚟畀人加Contact,而家可以用Telegram App入面製作番QR-Code嚟畀人Scan加入.
其他嘅更新可以入嚟Telegram嘅update度睇:Link
圖片來源:Telegram


text:
每一個三項鐵人運動員,不論業餘職業年齡國藉性別膚色攣直高矮,心裡面都經常縈繞住三個數字, 唔係三圍唔係八字唔係紅簿仔結餘,係2-2-6!
呢三個數字代表住一項好多人都覺得匪夷所思無無謂謂攞苦嚟辛嘅比賽, 你先要游泳3.8公里,再踩單車 180公里,最後先跑一個全馬42.195公里, 全長226公里, 呢個比賽同 Tony Stark 嘅外號一模一樣, 叫做 IRONMAN!
同好多香港中年人一樣,我係一個生於斯長於斯嘅典型香港仔,怕痛懶惰惡死睖瞪,貪威識食練精學懶,腌臢腥悶姣廝篤,30幾歲養出個大肚腩雙下巴,好在自慚形穢自覺樣衰40歲前痛定思痛甩掉幾十磅肥肉回復人貌,但都只不過係控制飲食努力舉鐵間中跑步消脂而已!
47歲被一班老友呃上馬用五個多小時拼盡老命完成人生第一隻全馬,從此我愛上跑步!
50歲誤入邪教戇居居跟大伙兒玩三鐵,盲摏摏打完 OD 打70.3再打埋 Half IRONMAN,半百有突大叔的確諗住行人止步莫過於此! 上環日本餐廳 Half IRONMAN 慶功夜 大伙起哄一齊報名打 FULL IRONMAN 226,我猶豫咗好耐,我怕我心懷壯志力有不逮丟人現眼,游3.8公里跑一個全馬我其實唔太擔心應該游刃有餘, 但天殺的180公里單車係我嘅死穴,我壓根兒唔可以想像踩百幾公里單車屁股會痛到點樣樣? 好似被人輪姦菊花七次咁? 連隊五晚麻辣火鍋火燒後欄咁? 對腳應該酸過酸梅軟過軟雪榚? 嗰一刻我真係其實冇乜信心可以順利完成!
阿甘 Forrest Gump (1994) 話過:「你不能隨心所欲擁有一切,但可以竭盡所能放膽一拼! You can’t have all you want, but you can give it all you’ve got!」
阿 Kim 姚劍峰 (MidageOn9) 話過 :「唔難唔玩越難越玩玩到唔難咁至好玩,明知實做到有春好玩? Don’t Think Just Go,That’s On 9!」
於是我把心一橫報名參加一個我其實仲未有信心可以完成嘅比賽,一個我半生人無諗過會參加嘅艱難賽事!
往後半年 我同一班隊友整整用六個月時間,每週四至六次在水中,在單車上,在跑道上學習怎樣把迢長路遠嘅恐懼,轉化為夢寐以求嘅樂趣!當中過程罄竹難書,我哋快樂過勞累過痛苦過,抽筋過受傷過仆街過氣餒過,有人發過惡夢有人發過脾氣有人發過狼戾 ,流過汗水滴過眼淚想過退縮想過放棄,然後一起堅持然後一起克服然後一起征服!最後一節單車長課 翔東 180 之後,我心裏 15 個吊桶先開始冇咁七上八落,信心,開始返嚟嘞!
但老老實實無論成敗與否我根本無需要向任何人交代,反之以我知天命有突之齡完成唔到對大大大大大部份人嚟講其實大條道理甚至幾乎理所當然,但我堅信生有限 活無限,年齡唔應該係一個障礙,反而係一份推動力,蔡東豪先生曾經寫過 軀體係意志嘅奴隸,只要您意志夠強,就可以將佢駕馭!
我要以意志駕馭我嘅軀體,完成呢項聽落令人心力交瘁嘅賽事!
六月
賽事前幾日我與一眾隊友到達澳洲開恩兹 Cairns,放低行李我哋急不及待即刻走去第一個比賽場地及 T1 Palm Cove 海灘視察,一看之下大伙兒呆了半晌心往下沈,眼前嘅海灘好像上海灘般浪奔浪流萬里滔滔江水永不休,同我哋練習開嘅淺水灣幾乎係鄭秀文同劉嘉玲嘅分別! 但既來之則安之,去到呢個時候擔心經已係多 Q 餘! 砌返架單車跑咗一陣之後各自休息.第二日一早去會場及 T2 報到攞咗選手包之後,大家一齊開車又巡視一下單車賽道,一半平路一半斜路不斷上上落落 Rolling 似足鹿頸,都係果句擔心已經多Q餘,反而最怕係 澳洲出名歹毒嘅陽光,連續十幾個鐘頭暴曬喺陽光之下,好有可能未到終點已經曬到你油盡燈枯! But ,教主 Kim sir 都係果句, 咁踩快啲咪唔使曬囉! 的確,已經無得好驚無得好淆底,反之我非常期待比賽嘅來臨,我要好好享受呢場比賽,今時今日嘅我可能係18歲之後體能嘅高峰,我瘦咗一個碼,體脂只有 10%,呢場比賽我一定唔會勝出,但亦一定唔會輸,因為我已經認認真真戰勝自己,跳出 Comfort Zone,明知不可為而為之,而完成呢項比賽會係我人生嘅一份驕傲!
六月十一號 清晨 06:00
最後一次將必需品放在 T1 單車上,車呔打足氣檢查妥當後步行到游泳起點,穿着膠衣戴着泳帽嘅大家面上難掩興奮神色,吹水狗噏減輕緊張情緒,大家約好除非俾人趕上車 Cut Off, 否則絕不放棄! 大伙以路飛一般熱血嘅眼神互望然後碰一碰拳頭一齊衷心講一句 : 終點見!
07:45
令我哋黐纏戀後廢枕忘餐苦練半年嘅比賽正式開始,千幾人分批撲入海裏面向目標進發,接踵而來嘅大浪令大家舉步維艱,頭1.9K我哋要逆流而上,加上大浪浪費咗好多氣力飲左幾啖咸到不得之了嘅海水,波濤洶湧中好歹游完一半開始回程,順流而落加上海浪嘅推動游得舒服好多,終於我聽到喝采聲踏上海灘,衝過拱門冲洗一下海水一面除下膠衣慢跑去T1準備轉項,更衣換裝備同時爭取時間先呑下我預先準備嘅飯團,我知道我即將要面對全個賽事最辛苦嘅一部份,只要俾我喺 Cut Off 時間之前喺 T2 落到車,全馬我一定冇問題!懷着呢份信念我將單車推到起點,經過紅色地氈下嘅計時器之後,180K嘅苦悶旅程馬上開始!為免體力不支,我早已經盤算好每隔40公里就會停低1分鐘食飯團,中間再在車上食 Gel,AVI 要保持喺24-26, 咁就肯定可以喺10.5小時之內完成 游泳加單車去到 T2.
可能我平時有做善事有扶阿婆過馬路有買旗有助養孤兒,歹毒嘅太陽無出現,略陰乾爽嘅天氣係長途比賽嘅 Perfect Weather! 40K,80K,100K 過去,踩咗4個鐘頭我開始倦,腳頻開始降低,但前面仲有 80K我一定要捱埋佢,飯團已經食晒我食多包 Gel 經過補給站嘅時候再攞香蕉食,120K,150K 我已經踩過晒所有斜坡,仲有 30K 平路我就可以返到 T2 腳踏實地落地跑步,但連續踩左六個幾鐘頭之後我開始無力,但意志力話俾我聽係呢個時候絕對唔可以放棄,我食埋最後一條 Power Bar 最後一包 Gel ,用盡氣力低下頭向前踩,終於進入市區進入最後賽道,睇住個碼表我應該可以順利如時到達 T2 轉項區,心一寬力量開始返嚟腳下加陪用力,衝過計時紅地毯嗰一剎那我忍唔住向工作人員大叫: I made it!
換上跑鞋護膝開始最後一個環節 42.195K 嘅全馬,腳踏實地嘅感覺實在太好,大腿二頭肌好酸但未至於痛,應該無影響我嘅計劃,跑過起步點耳伴傳來熟悉嘅廣東話聲音,一班完成咗70.3賽事嘅隊友同 Supporting team 喺賽道傍為我打氣,精神馬上為之一振氣力又回歸三幾成!馬拉松賽道環繞開恩兹市中心 Esplanade 跑三圈每圈14K,賽道平坦完全無斜路相當好跑,我依住賽前計算每兩個水站飲少少水或者可樂增加咖啡因,每10公里食一包 Gel,好順利咁跑完兩圈,當中我超前番起碼六七十人,只要完成埋最後14公里我就可以完成整個賽事.但經過十幾小時不斷運動,我聽到我個肚餓到咕咕聲,沿途水站只有香蕉同 Gel 食,好在原來仲有 Power bar ,一啲都唔好食但無得選擇之一唯有照對! 排遣最後十幾公里嘅勞累,我左腦又開始同右腦傾計 :
「喂! 一陣間過終點記得記得幾大就幾大燒賣就燒賣,唔好同人一齊衝線,唔係啲相唔靚㗎!」
「嘩! 呢點不在話下啦吓嘛? 仲有仲有,過終點嗰剎那你話高舉雙手好吖? 舉單手好吖? 還是扮超人好呢?」
「癡孖根,咁遠嚟到,咁辛苦完成,梗係做晒佢啦!」
「吖屌,講真您又講得幾真!」
「嗱嗱嗱,就到就到,仲有最後1K,快啲執番好個 Look,準備衝線!」
自己同自己吹完一大輪水,開始跑入最後一條直路,終點在望,一大班隊友已經喺度歡呼,腎上腺數急升令我努力昂首挺胸跑上紅地毯進入會場,在夢寐以求期待已久嘅一句 “Welcome back Ben Lui from Hong Kong. You are an IRONMAN!” 伴隨之下,我終於跨過紅黑色拱門, 完成賽事, I am an IRONMAN!
>
完賽後我餓到喺 Finishing Point 食咗三條香腸一個麵包三杯可樂,先有力氣番出去同隊友會合,大家依然好興奮,一如慣例我哋一定等齊所有人過晒終點,先打道回府睡得死去活來!
Full IRONMAN 的確係一個好辛苦好艱難嘅賽事,但其實只要經過有規律嘅訓練,不斷學習不斷練習,決心恆心苦心專心加上意志力,要達成呢個目標絕對唔係不可能的任務,我哋 MidageOn9 隊員中有退役港隊泳將,退役單車手跨界練車學跑挑戰自己,有用數據計算一切覺得數據上佢無可能做唔到嘅中年大少,有一身英倫氣質腹有詩書氣自華年青公子不知不覺誤墮塵網中,有不善辭令但正直善良樂於助人嘅飛機工程師叔叔被大師兄呃咗上馬,有怕鬼又愛鬼又眼淺嘅少女,有返九放七四十有一嘅管理層職業女性,有名牌御用攝影師由肥頭耷耳善解人意練到出晒線條有胸有腹,有我呢條唔認老唔識死半百大叔,70.3隊員裡面更加有由唔識游水唔曉踩車開始嘅騰雞師奶仔,有想送份獨一無二生日禮物俾自己嘅地產高層,有躊躇滿志扮跛但一啲都唔跛嘅高手高手高高手,有游泳跑步踩車三項俱佳一心要做好成績嘅哥哥,有已經第三次打70.3就係欠一塊 IRONMAN 獎牌嘅大眾師母,全部都係普通不過嘅普通人唔係專業運動員,一樣要番工一樣要揾食一樣要憂柴憂米,半年間大家都喺密不透風嘅時間表裡面左揤右擠時間出嚟練車練水練跑練體能,最後我哋都完成咗一件好熱血好 On9 好值得懷念嘅事 ,此生此刻 永誌不忘! 亦証明咗邪教教主 Kim Iu 嘅惑眾妖言原來千真萬確!
「只要您肯付出心血時間,人人都可以係 IRONMAN!」
運動係最真實最公平嘅,打工會俾老闆壓榨,買樓要被迫買發水樓山旯旮仲要話係乜柒世外桃源乜之戀,做生意要頂住貴租官商勾結要受客戶烏氣,富二代可以扮創業扮乜手興家,高級富二代可以食爺飯著乸衣一世靠老豆然後教年輕人唔好去日本唔好換手機儲錢買樓,但運動係一分耕耘 一分收穫,家財萬貫頂多可以幫你買好啲嘅裝備,但落到塲都係靠自己嘅苦練,之所以我愛運動 ,因為係難得嘅公平!
Congrats to All MidageOn9 IRONMAN!
What’s Next?
更多:
Fitz.hk Facebook專頁
[Ironman Cairns 226] 一切從狗噏開始……!
[IRONMAN Phuket 70.3] (1) IRONMAN 是一件很浪漫的事情!
巖巖巉巉蝦兵蟹將從忐忐忑忑到戰意高昂出戰 Ironman 70.3
[Road to Ironman – 番外篇] 鐵人 · 有愛!
Fitz Triathlon 三項鐵人
分享連結:


text:
之前一直都聽過其他媽媽講話轉飲有機奶粉對BB比較好,天然營養多啲得嚟,出品又放心,仲可以減少bb敏感問題!本身屋企細B一直飲開人奶,而家去到7個月大就想幫佢轉飲奶粉,不過見身邊都多咗朋友轉用有機奶粉,咁我都決定同BB試吓!問咗其他媽媽,原來佢地小朋友多飲開荷蘭美素佳兒,ELEVA同HIPP等牌子嘅有機奶粉,所以我都諗住喺呢幾隻入面同細B揀返隻有機奶粉!
以前大仔揀配方奶粉時自己都做過一次比較,最初因為無咩經驗所以好表面咁睇下d宣傳就當做下對比,結果買返黎完全唔夾大仔,買錯兩,三次後先搵到啱大仔飲嘅奶粉.有咗之前嘅教訓,依家幫細B揀有機奶粉會先再三搵資料比較唔同牌子嘅有機奶粉有邊隻好.
早前係mamaclub睇到篇比較有機奶粉文章就有講到,有d有機奶粉嘅成分入面有好多唔同嘅天然營養,其中包括一種叫天然sn-2 Palmitate,可以幫BB攝取鈣質,幫助減少腸道中鈣皂形成令BB便便柔軟易「唔唔」~另外要比較唔同牌子有機奶粉邊隻含有最齊全嘅營養,例如有機益生纖維可以幫助便便;最緊要係睇下成份有冇DHA!因為DHA幫BB眼睛同腦部發展架!大家可以參考一下呢篇文:
除咗上網搵資料外,其他媽咪朋友都send咗d有機奶粉罐相俾我做比較,我發覺好多有機奶粉牌子都係用咗歐洲奶源,但比較起黎發現有機奶粉唔係隻隻都係有自己嘅農場,我覺得有自己農場會安心d!
如果有媽咪同我一樣想為BB揀有機奶粉嘅話,千祈唔好見到宣傳寫「有機」就信到十足十,最緊要先睇下罐身有無印住一個綠葉標籤!嗰個係歐盟有機認證,代表乳牛真係喺有機農場出產!飼養環境嚴格d,無被人注射生長激素和抗生素等等,生產出來嘅牛奶天然d豐富營養d.
我自己落埋去連鎖店比較過,有d有機奶粉牌子未必係個個段數都有綠葉標籤,諗到到時轉大號有機奶粉時比較麻煩,提提各位媽媽揀有機奶粉記得要睇埋全線都要有綠葉標籤!咁之後換大號有機奶粉就唔洗再比較一大餐,又唔會驚BB唔適應~~
▲親身比較,無花無假!
睇埋有機奶粉嘅原材料方面,記得睇埋奶粉係用全脂奶定係脫脂奶做,全脂奶少左加工,營養保存度比較好,所以自己揀有機奶粉時都會比較埋,因為HIPP / ELEVA / illuma呢幾個都係脫脂奶,感覺用有機皇家美素既有機奶粉用全脂好奶會好啲……
我比較咗幾隻有機奶粉之後,最後揀咗皇家美素嘅有機奶粉,因為佢講到明係自家嘅有機農場生產,仲有獨家追蹤奶源來歷嘅系統,咁強既監控,咩都check 到!營養又高,所以我先咁放心揀有機皇家美素~哈
▲好多對bb有益營養!!scan qr code仲可以查奶淡,勁!
依家用咗一排,真心覺得皇家美素既有機奶粉的確比較好,觀察咗細B飲皇家美素既有機奶粉一段時間,好神奇地佢唔單止唔抗拒飲奶(開奶時試過無咩奶蘇味)有時仲會追奶飲,亦都明顯見到細B嘅便便係軟身同冇便秘問題,仲要冇加蔗糖,我自己都試過一d都唔甜,好有奶香!所以都推薦各位媽媽簡比BB飲!
▲夠鐘飲奶啦~~~


text:
特別行政區
特別行政區(粵讀:dak6 bit6 hang4 zing3 keoi1)係指為咗特別嘅目的或者係區別於其他地方行政單位而去設立嘅地方行政機構.
中國嘅特別行政區改
歷史上嘅特別行政區改
中國嘅海南建省以前曾經係特別行政區.中華民國亦都計劃過將海南劃出廣東以建省,並且喺1948年首先去設立特別行政區.中華人民共和國攞到海南之後,首先同廣東合併,再喺1988年建省.
而家嘅特別行政區改
喺中華人民共和國嘅地方行政亦都設置咗特別行政區.而家有兩個特別行政區:香港特別行政區同埋澳門特別行政區,當地政府嘅領導叫做行政長官或者係特區首長.
中華人民共和國憲法第三十一條授權咗全國人民代表大會去建立特別行政區,並且制訂基本法以給予特別行政區喺一國兩制嘅原則之下,各方面(除咗國防同埋外交)實行高度自治.
特別行政區嘅起源改
中華人民共和國特別行政區概念最初係為咗去解決台灣問題而提出嚟,北京政府曾經向台北政府表示如果願意接受「一國兩制」嘅方式去統一,將可以俾一個特別行政區嘅地位俾佢,並且指出設立嘅特別行政區可以自行處理文化同埋經濟事務,制定國際貿易嘅政策,參與世界貿易組織,並且可以保留自己嘅軍隊.但係由於呢個建議同台灣當局嘅中華民國身為一個應當有權參與聯合國運作,完全獨立自主嘅民主國家嘅觀點有衝突,所以遭到中華民國政府嘅拒絕.


text:
網民:「對眼就嚟黐埋一齊喇!」 人妻岑麗香驚變獨眼巨人
撰文:新Monday|圖片:heungheungeliza,連登|編輯:東方新地
人妻岑麗香驚變獨眼巨人
一直盛傳香香對眼係有做「開眼頭」,連登巴打就發現佢兩眼之間嘅距離好似愈來愈窄.
大家不妨睇下佢嘅近照,度一度兩眼之間條gap⋯⋯
對電眼愈來愈迷人喎!
香香喺今個月17號渡過34歲生日,唔知佢嘅生日願望係咪愈大愈靚?
回帶睇返佢8年前選華姐嘅樣貎.
連登巴打點睇?
連登仔成日都恥笑As One成員Shin眼距闊到可以擺多對眼,今次佢哋就叫Shin分幾cm俾香香喎!
香香高中時代嘅相又俾人回帶.
岑麗香離奇走樣
去年「香香公主」岑麗香,莊思敏,莊思明,莊思華,陳庭欣等藝人到沙田馬場出席活動,莊思明活動後喺IG貼咗張同香香,莊思敏嘅合照,仲留言寫上「甜甜的香香公主」,但睇真啲香香個樣又膠又怪,面容扭曲仲有啲,認真離奇!
睇番岑麗香當日嘅相,再比較下同莊思明嘅合照,明顯冇咁膠而且自然得多,之不過香香公主瘦咗好多喎,睇吓膊頭同鎖骨,真係好骨感!其實當日係岑麗香同老公強強結婚一周年紀念日,工作完畢後即要飛往加拿大與丈夫會合慶祝,她稱因時差關係,飛到當地仍是結婚紀念日,笑言彷彿穿越時空.
莊思明申冤:我冇P圖
唔少網友睇到張合照,都問莊思明係咪P圖,搞到企中間嘅都岑麗香走樣,不過莊思明就澄清其實張相係家姐莊思敏影,佢用咗無他App美顏相機影,佢冇P過圖喎!
莊思敏,莊思明,莊思華三姊妹一齊出席活動,真係好難得,個個都性感上陣,呢幾日得嗰11,12度,真係睇到都覺得凍,幾時都話女人愛靚唔愛命啦!
以前包包面
岑麗香係2010年國際中華小姐冠軍,其實睇番啲舊相,香香剛出道時有啲baby fat,包包面而且手腳都啲少少肉地,而近年佢都愈嚟愈靚,仲愈來愈瘦㖭!
雖然岑麗香以前有baby fat,但其實唔少網友都話香香公主有啲肉哋先至可愛,仲話佢依家太瘦,紛紛鼓勵佢增肥㖭!


text:
薯片
薯片(美式英文:Potato chip;英式英文:Potato crisp),係指由薯仔製成嘅零食.製作方法係將薯仔切成薄片,然後炸或焗到脆口並加以調味就得.除咗最簡單攞鹽來調味之外,市面上買到唔同口味嘅薯片,亦會用味精同唔同香料調味.
原味[編輯]
1853年8月24號,佐治靲(George Crum)喺美國紐約州一流嘅度假勝地 Saratoga Springs 做廚師.嗰度嘅月光湖旅館餐廳(Moon Lake Lodge)提供法國式炸薯條,而佐治就按照標準嘅法國尺寸製作薯條.呢種食品喺17世紀風靡法國,嗰時湯瑪斯傑佛遜係美國駐法大使,佢好鍾意食薯條.於是乎就將製作方法帶到美國,並喺蒙蒂些露(Monticello)將炸薯條當作一道晚宴菜餚招待客人.
喺月光湖旅館,一個人客(有啲文獻稱係百萬富翁范德比爾特)認為廚師佐治做嘅炸薯條太粗,佢唔鍾意,唔肯畀錢.於是佐治再做咗啲薄一啲嘅,佢一樣唔滿意.激到嬲嘅佐治就決定教訓呢位客人,佢將薯條整到非常薄,炸到非常脆,用叉都拮唔起.噉做達唔到佢嘅預期目的,嗰位人客反而好鍾意呢種淺黃色,似紙咁薄嘅薯片.其他人客亦要求佐治幫佢哋做呢種薯片.從此之後,菜單上出現咗薩拉托加薯片,並成為特色食品.
無幾耐,呢種薯片就包裝出售,啱啱開始嘅時候只係喺當地發售,即刻就風靡整個新英倫地區.終於佐治開咗佢自己嘅餐廳,餐廳嘅最大特色就係薯片.嗰時薯仔要人手批皮同切片.喺1920年代薯仔批皮機嘅發明令到薯片從小規模製作變成銷售量最大嘅零食.
薯片批皮機嘅發明,令薯片加快流行.一個美國南部嘅旅行推銷員靴曼利(Herman Lay)幫助推廣呢種嘢食.佢帶住皮喼喺美國南部嘅雜貨店賣呢種機器,之後佢更開咗公司,令佢個名幾乎成為薯片嘅同義詞.利事薯片係第一個成功市場化嘅美國品牌.由1960年代開始,薯片開始於全世界流行起來.
喺密封包裝發明之前,薯片係存喺大桶或罐頭度,喺底部嘅薯片成日會唔新鮮或受潮.之後Laura Scudder發明咗將兩張蠟紙燙埋一齊嘅袋,從此創造咗密封包裝並且保存薯片嘅新鮮度到開封嘅時候.時至今日,薯片係以乾燥空氣充入膠袋後密封包裝,防止壓碎.
調味薯片[編輯]
薯片一直無加入調味料,咁減少咗佢嘅魅力,直到一間叫Tayto嘅愛爾蘭薯片公司嘅擁有者,喺1950年代發明咗加入調味料嘅方法.雖然佢只有一間小公司(呢間公司嘅組成幾乎係佢製作薯片嘅家人),但係呢個老闆一直證明佢自己係個創新嘅人.試完又試(trial and error)之後,佢製造咗世界上第一批加咗調味料嘅薯片,芝士洋蔥(Cheese and Onion)同醋鹽(Salt and Vinegar).
首先賣出用食鹽調味嘅薯片,不過鹽係包喺另一個封好嘅包裝再放進薯片袋度,有需要嘅時候先加入.佢嘅發明一夜間成為食品工業嘅大事,重有一啲規模大嘅美國薯片公司老闆來到小小嘅 Tayto 公司,要睇下呢項產品並且商談用呢項新科技嘅版權.最後Tayto公司被賣出,咁令改變薯片製造方法嘅公司老闆同呢個小家庭非常有錢.全球嘅公司都想要買 Tayto 公司呢項技巧嘅版權.
Tayto 公司嘅發明改變咗成個薯片嘅發展.嗰時之後薯片製造商喺薯片度加入天然或人工調味料,都有唔同程度嘅成功,受到唔同程度嘅歡迎.連發明人George Crum都感到好意外嘅係:一個本來只有好細嘅市場份額嘅產品,而家擁有咗好多唔同嘅口味同好大嘅市場.最受歡迎嘅薯片包括酸忌廉洋蔥(sour cream and onion),燒烤同芝士口味嘅薯片.喺其他嘅一啲地方重有好多其他口味嘅薯片.好似係愛爾蘭最大嘅薯片製造商Tayto 公司生產嘅傳統口味嘅「食鹽同醋(salt and vinegar)」薯片.
一啲薯片製造商,好似利事(Lay's),針對唔同地區嘅喜好出產唔同嘅口味.喺北美洲特別值得注意嘅係,喺部分加拿大地區有好多種口味可以選擇,包括酸瓜(dill pickle),番茄醬,甚至係布甸口味.呢啲特別嘅口味偶然會喺美國限時發行.
除咗以上之外,重有雞,牛扒,紫菜,芝士,椒鹽,海鮮,麻辣等口味.不過好多時候,佢哋都係以食品添加劑去調配出類似嘅味道,甚至係用阿斯巴甜,糖精.


text:
10 MARCH 2014(MON)前日係屋企睇電視時,剛好見到電視節目教煮餸,我見材料簡單,又好似好易整咁,所以今日就試吓煮,依個新餸就係 - 冬菇排骨蒸飯,個賣相都好似呃得吓人呀~
其實煮法同材料都好簡單~
首先浸左啲冬菇至軟身,之後就切粗條狀備用~
排骨洗乾淨之後,用老抽,豆粉及少少水醃一醃~
之後就將冬菇絲都加入埋啲排骨中,由於係用蒸飯嘅方法,所以需要醃大約一個鐘,等啲冬菇排骨入味啲~
將白米洗凈備用~
依個時候就準備煮個湯底,用返之後量米嗰個杯,水同米嘅分量係相同,即係話如果你用兩個杯份量,水亦都要兩個杯分量,之後就加入半粒濃湯寶.其實係可以簡單啲用現成的雞湯,不過因為我唔鐘意雞湯,所以就利用濃湯寶自制啦~
等湯煮煲之後,就可以加入娃娃菜煮大約三分鐘~
之後就放入碟盤中~
再將米鋪係上面~
再加上兩個米杯分量嘅湯~
放入鑊中,用大火隔水約十分鐘(視乎米嘅份量同所需用嘅器皿決定時候),直至白米吸收所有水份,開始乾水~
之後將冬菇排骨放入飯上面,最好就用夾嘅方法,因為唔好將啲醃料汁都放埋入去,咁就唔好食啦~
繼續蒸十五分鐘,熄火再焗十分鐘,咁就完成啦~
簡簡單單又完成一個晚餐,記得要趁熱食,咁就真係非常好味啦!
今日依個簡單餸換嚟大肥豬一句『都有驚喜哦』,真係特別開心,覺得好有成功感呀!
其實依個蒸飯嘅做法可以配唔同種類嘅餸,好似冬菇雞,南瓜排骨又或者係肉餅都一樣可以,等我搵日再懶懶地嘅時候,又可以試吓整先得!


text:
「歧視」
係世界上有好多人都會被歧視,甚至乎有啲人只係對某些事同物得一知半解嘅時候,就已經作出批評.就例如你係外國見到一個好似香港人,你想問路嘅時候,你會用廣東話定係英文?其實好多外國人都覺得黃皮膚就係華人,但係佢哋冇諗過嗰啲人有可能係移居當地多年華人嘅後代.而事實係到咗今時今日仲有好多唔同種類嘅歧視行為發生係我哋嘅社會入面,雖然有啲時候牽涉到一啲敏感問題,但係我哋係唔係應該尊重唔同背景嘅人呢?
「種族」
其實睇到條新聞好耐,但係一直無特登寫嚟件事.事源係關於《紐約時報》都市版副主編有一日被一位女士叫佢一家大細返回中國,但係事實係佢哋都係美國出世,係美國人,只不過佢哋係移居當地嘅華人後代.老實講而家已經係二零一六年,世界再唔係幾百幾千年前,人類要移居外地係一件好難嘅事.當然除咗種族歧視經常發生之外,係我哋身邊仲有好多大大小小嘅歧視問題.你有無被歧視過?所以我哋唔應該只憑外表就去批判別人!
「社會」
好多時我哋生活係主流社會都會俾某啲事同物影響我哋點樣去睇其他人.凡事都唔可以睇表面,因為有好多嘢都未必係大家以為咁樣.去批評別人嘅同時,其實自己有無自我檢討?如果自己都未做好自己嘅時候,咁點解又去批評其他人先呢?有時批評別人真係好容易,但係當自己係受害者嘅時候又會覺得有問題.依家大家已經生活係一個無國界嘅社會,其實只要大家唔好段章取義,我哋嘅社會係會變得更美好.所以大家批判別人嘅時候,首先要清楚事件嘅來龍去脈!
Also published on Medium.


text:
精彩影评:
标题:爛滾十八字非夫妻
作者:影毒肥佬
利申: 不是影評, 只係睇過記錄低.
歡迎採用在其他媒體, 如真嘅俾面用了, 無言感激.
晶哥其實講多過做, 佢作品好聽叫樂而不淫, 啱聽嘅即係少少咸多多趣, 論重口味比之李安個色戒關錦鵬嘅愈墮落, 尤其蔡明亮作品差天同地, 呢套爛滾夫斗爛滾妻聽落意識上好勁, 但嗒落就知 講多過做, 開波無耐就經已要吃齋一百日, 唔係志蓮凈菀嗰D, 同彭導低俗實純情異拍即合.
捻落彭浩翔郭子健哥 呢停半新不舊導演無受晶哥影響係無可能嘅, 彭導友串情演順理成章理所當然.
講開又講, 叉開話題, 彭浩翔大導演未上位係亞視即係伊家靚仔高層有錢嘅人大把嘅個樹做趣劇, 經周不時幕前演出, 實情身經百戰, 之前春嬌到為答謝 fan**都扮過一次玉女.
凡好導演不敢話十成, 九成都識做戲, 仲係做得好好, 成九日同AIRtist示范嘅, 徐克李翰祥杜SIR都個中高手, 鬼佬馬田生-翻拍無間道個位-都成日上鏡, 包括去後學波叔齣戲做番自己, 東瀛北野生鍋鍋都自導自演, 希治閣老Seefood更開創影史先河, 鋪鋪現身.
番轉頭, 爛滾夫妻大斗法, 片名呃人嘅, 佢兩個都未成親, 點係夫妻, 條數點計?回水!
好多人寫呢D, 硬係懶好心介紹一輪劇情, 我話多此一舉. 單刀直入, 兩個字, 一橫一豎, 娜姐腹肌好好睇啊! 汶澤個肚腩好好笑啊! 浩翔個鮑魚造型好型好COOL魔啊!!
劇情凈守身如玉一百日都夠嗮出位, 仲要晚晚對住魔鬼身材天使面孔嘅周小姐, 點忍啊? 跟開晶哥嘅人未卜先知, 咁先有笑位, 肥杜 (先過幾個月再咁叫佢就OUT佢已玉樹林峯啦) 扮鬼扮馬, 七情上面, 暴發戶扮二世祖, 實情過盡千帆, 經已想收心養性嘅情長劍, 無風無浪到終點, 童菲純粹花樽咁擺下, 俾多少少著數我地D咸濕仔叫做少D投訴無嘢睇.
娛樂片美術攝影要求可以松手小小, 呢部做得幾好啊, 音樂順耳, 仲想點.
為咗迎合低俗主流, 以前用諧音粗粗地過骨嘅十八字依家梗係打正旗號用正音講, 因此被評三級求仁得仁, 呢個係賣點, 正正係要俾人知有爆, 爆粗後果就是爆紅, 同社會現實接軌, 正正表達咗一種後現代嘅憤怒同對射會嘅強烈控訴啊!
希(半咸淡港式普通話讀呢只字) 望好快有續集……


text:
每個啱啱入大學嘅新仔就算未聽過校規都一定會聽過讀大學必做嘅五件事「讀書.上莊,住Hall,Part Time,同埋......拍拖.」 冇錯,一般既學生的確係會有五條法則黎作為佢地渡過大學生涯既法則,而我都唔例外,但我跟住既戈五條規則同佢地既有啲唔同,雖然話就話唔同,但係其實都宥六成相似,我既大學生存法則就係「讀書.上莊,住Hall,做任務,同埋......等出糧.」 老老實實,細佬其實係第一次寫文,可能會寫得好差,所以如果對細佬寫既文有任何見解或者支持,細佬都各位歡迎留言架
我份工唔包拍拖
簡介
我冇打錯,而你冇睇錯,我既大學生涯除咗要讀書之外,仲要去做一份唔似正職既正職,點解我要話佢係一份唔似正職既正職呢?
係因為呢份工唔需要任既入職手續,連份勞工合同都冇,真係好話唔好聽如果有一日你訓醒收到佢既大信封話你比佢炒咗,你都吹佢唔脹,而佢地所需要既係精英中既精英,所以佢地炒人係成日都會有既事,而佢呢個冇合約既制度亦都係為咗令到佢呢個換血制度可以永遠暢通無阻咁樣實行落去.
點解我會知咁多嘢? 唔好亂估我係咪老世啦,我唔會做到佢呢個位,一世唔會做到,我只不過係佢地換血制度入面既一個失敗品,一個特異點,因為佢地一直想搵一個比同我有同等能力,什至係一個比我既能力仲要突出既人黎頂我個位,但係佢地一直以黎都搵唔到,唔好講話要搵一個勁過我既人,佢地連一個同我差唔多程度既人都搵唔到,所以只好聲好氣咁出糧養住我呢條過期既萬年油炸鬼.
佢地話唔炒我既原因係我對突發事件既觸覺同埋處理突發事件既手法同速度係佢地搵過咁多代既人入面係最好既,而我有一樣嘢,一種能力係佢地搵過既咁多代入面都冇既,但係又對組織工作既執行成功率起到決定性作用—我可以預計到所有可能會發生既情況同埋佢地會發生既條件同時間.
係喎,講咗咁耐,好似都未講我打緊份咩工喎,我份工好普通架咋,就係每晚係到等老世既Order,之後就跟住老世既Order做嘢,每晚既任務都係唔同架,但係好彩老世睇住我既能力,通常都係叫我去現場做下Back Up 咁樣,但係出既糧同上去打真軍既隊友係一樣,呢樣算係我份工惟一既好處掛.你問我晚黑就開工,咁朝早做咩?
唔好唔記得細佬我都仲係一個學生黎架,朝早就梗係做返一個大學生要做既嘢—上堂…唔係唔係,係走堂先啱.
我都想講得出呢句啊,可惜細佬讀既唔係咩Hea科,而係最忙既數學系,人地啲Hea科就幾個星期一份功課,我地系就一個星期幾份功課.所以簡單講我每日都係喺到來回地獄又折返地獄,唉,鬼叫我中學最好戈科就係數學,Hea考都比我考到入數學系咩…唔講啦,趁仲有啲時時間,眠一眠先.


text:
12月21日係Mancent學校既Christmas Party, 個日可以有一個家長(PaPa)同小朋友返學,去完Party,Mancent話好開心同好鐘意返學.PaPa同MaMa聽到都好開心呀!
爸爸同Mancent 番左幼稚園開聖誕Party
今次係第一次(亦係最後一次)係呢間幼稚園聖誕Party,因為Mancent黎緊K1會轉過另一間幼稚園喇!
因為迦南幼稚園下年無學卷...我地下年都應該都轉校去其他幼稚園了
爸爸話要同d同學仔..影多d相~
Mancent 好似係最好既同學仔-熙廷
Mancent 好似係最好既同學仔-Wing
呢個係Franics NET 老師...好似教Phonics
N班李老師
N班梁老師
N班楊老師
唔知咩名既同學仔
同同學仔一齊玩SIR SIR
老師可唔可以快少少呢(Mancent 梗晒太)
原來劃左個雪紋係Mancent 度
不過劃完Mancent 好開心~
最後大家都有Angry bird 禮物~
同晴晴女同學仔一齊搭巴士番屋企~
[因為今日無校車架]
Mancent 暫時對於幼稚園聖誕Party..我唸都係覺得番學校玩..有好多禮物~
不過爸爸番黎話.....奇怪原來Mancent 番學係好開心架...見到d同學仔就係咁叫人地d名..
仲係咁叫" 爸爸黎丫.....晴晴呀....爸爸黎丫....熙廷呀"


text:
親愛嘅老友:
今日又降溫啦,各位老友記得包到隻棕咁樣唔好凍親.又到咗開心嘅聖誕月,又有聖誕樹同jingle bell,老友又開始籌備一年一度嘅聖誕活動.
呢次我想要嗰型少少嘅聖誕look,因爲之前著嗰件blink blink嘅綠色衫,襯埋紅東東嘅帽仔,真係好似郁嚟郁去嘅聖誕樹,所以好似唔多符合本人嘅高傲,最緊要嘅係我驚自己嚇親自己.
最期待嘅就係我嘅聖誕大餐啦,拉埋妳嘅親朋老友齊齊過平安夜,真係諗下都好興奮啊~! 雖然老友記我嘅嗅覺同味覺有所減低,但係我相信老友嘅煮飯仔手勢.
之前聽我嘅朋友仔話,我哋應該開始少食多餐嘅生活,選擇係一個比較安靜嘅地方,咁樣就可以慢慢享受老友爲我準備嘅美食啦;
老友準備食物嘅時候,擔心我嘅牙口唔好,可以將食物整得比較碎,加少少水;如果老友擔心我對食物唔敢興趣,可以用平時食開嘅或者係可以嘗試嘅新食物,諮詢過熟悉嘅獸醫哥哥姐姐嘅意見就最好啦.
老友記嘅食物可以擺起一個淺口較闊嘅貓咪碗度,老友記我比較受唔住熱或凍,所以暖暖嘅食物至正,咁樣我會慢慢接受.
食嘢嘅時候,同以前一樣摸摸我,知道妳鐘意黐住我傾計,所以我咪扮下高傲繼續食嘢,其實我嘅心裡面講緊:我好鐘意妳個糖黐豆;我知道自己食得開心,其實老友見到仲加開心.
除咗食物之外,有個對於我哋,包括老友嚟講都好緊要嘅就係水啦.而加我身邊嘅朋友仔腎臟方面經常需要檢查,作爲長老貓貓,我哋會容易脫水,需要係屋企方便嘅位置擺低適用嘅飲水碗,可能會對唔同類型嘅水有少少揀擇,呢個任務就交比老友妳,因爲妳係最瞭解我嘅至親.
又到咗結尾,夜晚等我靜雞雞同老友講聲晚安好夢.
係妳愛錫嘅老貓(上)


text:
話說早係三月初,收到一個勁開心嘅消息之後,我就去交留位費,小小豬KI有新學校讀啦!
一向冇事搵事嚟煩嘅我都真係都仍然未放心,雖然已經去交左留位費,都應該一定唔會有問題.不過,可能係我始終都真係唔敢相信依間龍校會收小小豬,所以我成日都好擔心中途會唔會有變卦,老師會唔會打嚟同我講佢佢地出錯.所以自我地冇幫小小豬原校交K1學費時,我個擔心就仲驚,好驚會攪到小小豬冇書讀呀!
不過,依個擔心直至上星期就已經冇左,因為我收到K1新學校寄嚟嘅信,叫我地去家長會啦!
就係咁,我就同大肥豬今朝早拍拖去參加小小豬學校嘅新生家長會~
我地先去禮堂聽講座,了解學校日常教學活動安排~
之後就參觀校舍,然後就去課室辦理入學手續啦!
當老師收左小小豬張學卷同上學期什費時,我個心先係真係完全安心晒,因為小小豬真係有學校收啦!
我以為只有中學先係要自己出去書局買書,原本依間幼稚園都係要家長自己去買呀!不過咁都好,可以等我地暑假時先同小小豬預習一吓課本,等佢正式開學時都可以適應得好啲呀~
估唔到新學校買嘅第一樣嘢就係書包,不過咁早買,真係有少少擔心未開學已經整污衊啦~
最後就訂埋校服,不過估唔到依間校服商又唔係貴呀~
有關新學校嘅安排初步都已經完成,所以話都真係安心晒.雖然係安心,不過又另我開始擔心另一樣,就係學校係以國語上堂,唔知小小豬要幾耐先可以適應呢?唔好話小小豬,就連我都要重新適應,因為今日一踏入學校就已經係聽到老師同你用國語交談,我嘅國語都真係有限公司,所以都怕唔識同老師溝通呀!(不過我估同我地傾計,老師都會用返廣東話.)
唉...真係要努力學返好我啲國語先得啦!
**如果大家憑一啲蛛絲馬跡睇得出係邊間嘅時候,都請大家幫幫手唔好講出嚟,好讓小小豬有一個愉快同安全嘅校園生活呀!**


text:
1 DECEMBER 2013(SUN)自從上次入海洋公園小小豬同海獅近距離影相之後,小小豬就成日都話要再去搵海獅.不過上幾個星期我都忙忙地,不過今日終於都可以入去玩返轉,順便當預祝我地六周年活動呀~
一入到場就見到小丑先生,小小豬仲主動走埋去玩呀~
小丑先生送左個汽球俾小小豬,個傻豬仔都不知幾開心呀~
見到揸車車位,一定要玩返轉先~
行程第一站,就係搭火車上去睇企鵝,入場前影吓公仔先啦~
好得意嘅企鵝呀~
小小豬睇得好入神哦~
就係因為小小豬嘅專心,我地大大話話我地係企鵝館都逗留左大半個鐘,不過只要佢鐘意,睇耐啲都冇問題啦!
之後我地就行左去睇攤位遊戲,首先去睇擲青蛙~
哈哈哈...大家唔好以為小小豬咁叻仔擲中份禮物,其實當時佢係冇玩呀,只係見旁邊有盆小青蛙佢好百厭地拎左一隻學旁邊個哥哥,小龜就得意佢拎嚟玩呀!
當然,我地攪攪陣完都有幫襯吓,不過就去左另一邊玩簡單啲嘅拋波波啦~
玩完之後我地就打算去搭纜車返落山下食午餐同去兒童王國玩.沿途見到水母館,見完全冇人,小小豬又未入過去睇,所以就行一轉啦.黑渿渿嘅感覺有啲似入左鬼屋,小小豬又唔鐘意睇,所以下次都應該唔會再入去啦~
由山下落返山下嘅纜車係完全唔洗排隊,慳返好多時間呀~
必經之路又玩一陣生果檔~
之後我地就去左食個簡單LUNCH,食完就同小小豬上電車玩轉啦~
終於都到左小小豬最鐘意環節,就係去兒童王國玩啦!
不過,嗰日小火車勁多人排隊,所以冇玩都,反而去左玩魔天輪呀~
再去玩木馬~
是日重頭節目,睇海獅表演,都已經睇左好幾次,不過小小豬仍然係好鐘意,睇得好投入又專心,見佢咁好表現,所以嚟睇多幾次都抵呀~
又同海獅影相啦,不過我覺得小小豬鐘意係望住海獅,唔係同佢影相,因為全程佢對眼都冇離開過海獅呀~
最後見仲有少少時間,所以去埋公園行玩啦~
就係咁,我地簡簡單單嘅海洋公園之旅就完結啦!
雖然我地仲有好多地方未去,不過去嘅都係小小豬鐘意嘅,所以都冇所謂啦,只要傻豬仔開心,我地玩乜都係一樣會好開心嘛!


text:
今次去咗一間裝修靚,食物味道又正嘅黃店:媽蘇媽馬來西亞茶餐廳.其實呢間食馬拉菜都好出名㗎喇,不過一直都冇耐性排隊等食,早排見到佢去咗銅鑼灣開新鋪,又唔洗等位所以就決定去試下喇!呢度食嘅叻沙係正宗檳城味道,同外面食到嘅新加坡喇沙完全唔同味!用沙甸魚肴嘅湯味道好特別,加埋鋪面嘅洋蔥,紫洋蔥,椰菜超多,完全顛覆我對喇沙嘅認知.冇得去馬來西亞旅行食好嘢,好彩留喺香港都有唔少良心餐廳用心服務大家,所以大家記得每餐都要去啱餐廳幫襯!
想食新加坡喇沙可以去:沙田黃店:Mimila-新城市內馬拉菜黃店-有好味喇沙蝦子麵
原來檳城亞參叻沙味道係咁
得到嚟自馬來西亞嘅同事認證,呢碗蘇媽蘇媽嘅叻沙係正宗檳城味道,同其他鋪頭用蝦殼煮嘅湯底好唔同,檳城叻沙會用到沙甸魚嚟煮個湯,味道更加強烈,如果唔食魚嘅朋友可能會覺得有啲腥.而Topping有勁多洋蔥同紫洋蔥,所以食嘅時候可以令到魚味輕輕減低,而且口感都有一定提升.
仁噹牛肉撈麵咖央多士都好食
仁噹牛肉撈麵 椰香咖央多士
除咗喇沙好味,其他食物都唔錯,呢碗「仁噹牛肉撈麵」辣辣地又有椰味同甜甜地嘅「椰香咖央多士」都唔錯.下次可以試埋福建蝦麵同白咖哩麵,相信都會係好正宗嘅味道!
馬來西亞飲品
同新加坡一樣美祿恐龍都係必叫,夠晒甜,啱晒肥仔飲用!另外白咖啡同咖啡都係一樣水準,唔錯.
而家蘇媽蘇媽除咗深水埗之外,其實荃灣,旺角,同Raven今次幫襯嘅銅鑼灣都有分店,想食正宗馬拉菜唔再係咁難啦!


text:
「數據」
其實好多時有啲客都會問我如果搵我做數據分析,可唔可以保證做完有成績睇!通常我都會話無可能,因為每間公司嘅環境唔同,客戶群唔同,策略唔同,產品同服務都唔同!所以我係無可能包生仔,我只可以話俾佢哋知我哋常見嘅問題,一般嘅處理方法,同過往做嘅分析嘅經驗.當然有啲客堅持要我哋保證有成果,不過我都係嗰句,無可能!因為數據都唔係萬能㗎!
「生仔」
我應該好似唔係第一次講,呢個世界真係有人會相信俾少少錢就可以包生仔.因為好多時都會係咖啡店到做嘢,我諗基本上十次有七八次都會聽到類似嘅對話.最多聽到嘅就係話叫你俾八千蚊一個月幫你落廣告,然後保證你公司嘅網站會係搜尋器第一頁到出現.聽完,心諗,香港唔通真係有人信?而事實係真有人信先至大鑊.最怕嘅就係遇到啲客同你講類似嘅嘢,真係唔知點答佢!
「專業」
有時真係想走埋去你啲人到問佢如果做假係唔係賠返錢比我.每個行業都有害群之馬,而就係嚟啲人搞到我哋個行業亂晒.所以有時點解會返轉頭教書,其實係希望撥亂反正!不過最緊要嘅係啲人要明白,嚟個世界邊度有咁大隻蛤乸隨街跳?如果真係幾千蚊可以搞掂嘅嘢,個個都搞咗啦,仲會等你咩?如果真係咁簡單咁就唔使搵我哋嚟啲專業人士啦!明嘅就會明,唔明點講都唔會明!
Also published on Medium.


text:
深圳三康牙科連鎖_羅湖牙醫分院 香港電話:65250082 WhatsApp:+852 65250082 深圳電話:+86 13143880082 敬請預約!
箍牙真嘅會變靚嗎?
箍牙又叫牙齒矯正,醫學上稱為正畸,亦即係通過現代嘅科學技術手段,治療或者預防牙齒同面部骨骼嘅錯位以及畸形,從而達到牙齒面部嘅平衡,穩定同美觀.
比起無數個自信大笑嘅瞬間同正畸後對顏值嘅提升以及健康嘅積極作用,正畸嘅過程真嘅唔算乜.關於正畸,深圳牙科嘅正畸專科醫生為您解答:
箍牙有乜作用?俗話講"齒白三分俏,貌美牙為先",一口潔白整齊嘅牙齒對顏值同個人自信心嘅提升係好有幫助嘅.但從深圳牙科嘅正畸醫生嘅角度嚟講,箍牙唔單單係外貌同心理方面嘅作用,更多係對口腔健康嘅巨大影響.比如整齊排列嘅牙齒更利於清潔,可以預防齲齒同牙周病;箍牙後獲得嘅理想咬合關係,可以提高咀嚼功能同保護面部顳頜關節等等.完美嘅矯正係健康,功能,美觀同長期穩定嘅和諧統一.
箍牙嘅效果好似整容?對於成年人嚟講,正畸治療主要係移動牙齒.當前牙位置發生改變時,嘴唇嘅前後嘅位置同唇齒關係亦會相應改變,咁就會帶嚟鼻子以下或者面下1/3部嘅容貌變化.
例如突出嘅嘴唇變平,面部更加協調,更美觀.呢個就係大家所講嘅箍牙效果好似整容嘅主要原因.成年人面部骨骼已定型,牙齒嘅移動對面部外貌嘅影響係有較大局限性嘅.但係對於正處於生長期嘅孩子,早期正畸治療通過引導面部骨骼嘅生長,可以最大程度改善唔協調嘅面型,起到好似整容嘅效果.
WeChat QR Code


text:
2010年7月30日星期五
2010年7月29日星期四
第七次政府產檢
28 JULY 2010 (WED)
越接近預產期,就要一個星期去母嬰健康院做檢查啦!
今次就約左十點半先去做檢查,一上到去都見到唔係太好人,就連檢查度血壓,磅重,驗小便都唔洗排隊,心諗一定唔洗等太耐,好快可以走得啦.
不過....原來唔係好似我所諗,等吓等吓都等左成個幾鐘先見助產姑娘,可能上星期先見過姑娘,所以都冇乜特別嘢同我講,只係問我有冇啲乜異樣,成個過程都唔洗三分鐘.
之後又等左差唔多成個鐘就去可以見醫生,今次見番上次嗰位溫柔醫生幫我按肚,所以都安心啲.醫生幫我按肚同聽心跳,都話小小豬好正常,頭仔已經落左盤骨位,不過就未去到最低位置,咁我都放心啲,即應該未生得住啦!
下星期三又去再政府做檢查,不過應該都係最後一次啦!
2010年7月28日星期三
小小豬的禮物 10
2010年7月27日星期二
第十一次產檢
26 JULY 2010 (MON)
擔驚受怕嘅兩星期又過左,又係時候去私家做產檢,可以見吓小小豬啦!(不過唔知點解依兩個星期過的好似好慢咁)
入醫務所第一時間當然又係要磅重,依兩個星期我總共重左三磅,俾預算中重多左一磅,但姑娘話都唔算誇張可以接受.
等左一陣就見醫生,醫生先關心吓我依兩個星期嘅情況,再睇埋我對腫豬腳,之後就同我量血壓.今次上壓係120,不過醫生話我依個周數都算正常唔太高,叫我唔洗擔心.
同醫生傾完之後,就去照超聲波睇吓小小豬個生長情況.醫生話由於子宮開始迫住小小豬,所以大得唔會好似之前咁利害,但係超聲波睇整體上生長情況都係好好,各樣情況都好滿意.頭仔就繼續向下移,不過照情況係未生得,應該係可以依照原定日子出世啦.
聽到醫生咁講,真係成個人都輕鬆咁,唔洗再驚會突然間作動啦!(不過我都會好小心咁照顧住個肚仔,等小小豬可以繼續安安全全咁吸收多啲營養,做個大隻B嘛.)
下星期就係最後一次產檢,希望一切順順利利啦!
2010年7月26日星期一
預祝的生日禮物
26 JULY 2010 (MON)
今日係七月二十六日,距離我生日仲有一個月,不過今日就已經收到本年度第一,二份生日禮物,兩份禮物都好鐘意,仲既驚喜又開心,因為冇諗過咁早就有禮物收嘛~
因為我返埋依個星期就開始放我大假連產假嘅假期,咁係我生日月就見唔到送禮物俾我同事,所以佢地就好有心咁提早送份禮物俾我,預早同我慶祝生日啦!
本年度第一份就係一支得意MARIE筆筆~
第二份就係一個好可愛嘅MARIE暖水袋,送禮者話好啱我生完小小豬之後用,又或者可以留俾小小豬當咕臣用呀~
哈哈...咁早就可以收到生日禮物,真係超級開心,仲感受到佢地對我嘅心意,因為真係冇諗過佢地會記得我生日,仲俾個驚喜我添!
2010年7月25日星期日
日本奶粉
24 JULY 2010 (SAT)
我一直都希望以母乳喂哺,不過唔知到時自己個身體狀況可唔可以做到,當然我係會迫自己盡量去做,始終母乳有益啲又對我同小小豬都有幫助啲嘛.
不過我都要為小小豬諗定一種奶粉做後備,就算我真係唔可以喂母乳,都可以即刻有奶粉俾佢唔會餓親.加上我放完產假之後都應該唔可以喂母乳,所以都要為之後日子諗定邊種奶粉.
雖然我都收到幾間奶粉公司送嚟嘅奶粉試飲,不過我一直都想小小豬係飲日本奶粉,感覺上安全啲又健康啲,起碼唔洗敢會有問題出現.
不過日本奶粉實在太多選擇,朋友推介都有好多隻,所以都幾傷腦筋,好驚會揀錯會影響小小豬生長,所以近排我好乖乖咁不停上網搵資料,又去睇吓BK媽媽嘅介紹,終於都係決定左買和光堂,今日放工仲同大肥豬去買左一罐做後備添~
比起其他牌子,和光堂算係平嗰種,我依罐都只係$135,所以買嘅時候都怕會揀錯.不過依個牌子都係日本奶粉入面最歷史悠久,又未出過事,所以我先揀佢,希望我真係冇選擇錯啦!
2010年7月24日星期六
我的低能湊B之道
24 JULY 2010 (SAT)
早前係地鐵廣告見到馬仔今年書展會出新書『我的低能湊B之道』,馬仔嘅書我都有買開,加上佢今次個題目又勁啱我,所以好想入書展買呀!
當然我都只係得個想,咁多人地方大肥豬又點會俾我去呀,所以就不停咁問身邊有冇人會入去幫我買.
終於係尋晚收到糖糖電話,原來糖糖媽咪尋日入左書展,仲幫我買到本『我的低能湊B之道』,嘩...真係勁開心,終於有得睇,不過就麻煩左AUNITE添,買書仲加送左個紙盒仔呀~
本書真係好攪笑,我一邊睇一邊笑出黎,都有幻想第日我湊小小豬時會唔會有依啲經歷.
唔只我,就連大肥豬都睇到哈哈大笑呀!
2010年7月23日星期五
飛的回家
22 JULY 2010 (THU)
打唔成風都知道一定會落雨,不過真係冇諗過會落得咁利害,今日由下午開始都真係冇停過,仲要係落得好大嗰種,攪到都有少少擔心唔知放工點走好.
終於等到放工,我地見個雨勢好似細左啲啲,咁當然就即刻走人.
點知同糖糖行到一半,雨勢又開始大起上嚟,我地係半路等左一陣,諗住等細雨啲先再繼續行,但見個雨勢好似唔會細咁,所以最後我都係決定為安全起見,搭的士返屋企.
糖糖幫我截左部的士之後,我先車佢落地鐵站,之後我再返藍田.
嘩....成程車都唔洗二十分鐘,就要成百二蚊,好貴呀~
我返工咁耐都係第一次直接搭的士返屋企,不過落雨濕濕為安全起見,加上依家係非常時期,所以貴少少都要啦!
2010年7月22日星期四
第六次政府產檢
21 JULY 2010 (WED)
兩個星期又過,又係時候去母嬰健康院做檢查啦!
今次都係約左九點鐘之做檢查,不過同上次唔同係,我一上到去就見到勁多人,就連檢查度血壓,磅重,驗小便都要等左十五分鐘先到我.
等左差唔多一個鐘左右,終於都聽到叫我個名,就入姑娘房去俾姑娘按肚.點知當我慢慢咁爬到上張床仔時,姑娘竟然同我講今次應該係由醫生按肚,叫我落番張床出去再等叫名.
依個時候都真係有啲嬲,幫我排錯隊等我白等成個鐘我都算啦,不過個姑娘真係好唔得,成個過程都係坐係佢個姑娘位,張檢查床咁高都唔扶吓我上落.唉...可能依啲就係政府特色啦!
又繼續等左差唔多半個鐘,就去見助產姑娘,姑娘話第一件事就話我已經算叫做足月,可以隨時生得,叫我有乜事就即刻去醫院,仲教我穿羊水時嘅徵狀,叫我小心啲,聽完佢講真係有啲驚驚地呀.
之後又等左差唔多半個鐘就去見醫生,依位醫生真係好好人,我上落檢查床都扶實我,仲不停叫我小心啲,又係按肚時叫我唔好介意佢對手凍,同之前個姑娘真係差好遠呀!醫生幫我按肚同聽心跳,都話小小豬好正常,頭仔向下發展緊,不過又未去到最低位置.咁我都放心啲,即應該未生得住啦!
嚟緊去就要一個星期去一次政府做檢查啦!
2010年7月20日星期二
再嚟淘寶
19 JULY 2010 (MON)
繼上次糖糖成功利用集運淘寶之後,我地又點會咁快收手,所以就又開始左我地嘅淘寶第二擊啦!
原本我都好想繼續淘吓嘢俾小小豬,但大家都叫我等小小豬出世先再繼續買,所以我就改變策略,今次淘左啲用品俾自己,不過我所買嘅嘢都係為小小豬已設呀.
首先就係買左兩套哺乳型睡衣,留返入院同係屋企坐月時著,依兩套嘅質地都唔差,仲幾抵添.
紅色短袖依套只係人仔$48~
黑色長袖依套就人仔$58~
另外我仲買左兩個袋仔, 一個係紅色嘅背包,諗住遲啲同小小豬出街時用背包好似方便啲.依個係我買咁多樣嘢最抵,因為只係人仔$39,個款好就唔在講,個質地仲唔係差,仿皮質地嚟呀~
依個袋都只係人仔$52,都係仿皮質地,係打算用嚟第日做媽媽袋呀~
哈哈...經過今次淘寶之後,應該就會停一停先,因為暫時都仲未諗到有啲乜想買.或者等小小豬出世後就再淘啲衫仔俾佢,到時又要麻煩糖糖啦!哈哈~
2010年7月19日星期一
小小豬的禮物 9
2010年7月18日星期日
閒聊傻影
18 JULY 2010 (SUN)
因為要好好休息同埋整理小小豬用品,所以依個星期六日我都好乖乖咁留左係屋企訓..訓..訓,而大肥豬就繼續好乖咁洗小小豬嘅用品,大家分工合作(哈哈..因為我工作就係訓覺嘆世界嘛).
不過訓左兩日訓到個人都傻傻地,加上個天氣又好好,所以大肥豬就帶左我落樓下公園行吓晒吓太陽,咁對我同小小豬都係好.
當然我地係唔只行吓,因為我肚仔比之前又大左啲啲,所以大肥豬帶埋相機同我係公園入面影左少少相留個紀念啦~
原本成個公園都係得我地兩個,仲諗住可以SET腳架慢慢影啲合照.點知當我地SET好之後就有幾個小朋友嚟玩,冇辦法啦....唯有影左一張就走人啦~
2010年7月17日星期六
煲薑醋
15 JULY 2010 (THU)
時間都差不多,係時候要開始煲薑醋啦!
依個重要任務我當然係全權交晒俾小豬媽負責(因為我唔識嘛..哈哈),小豬媽係上兩個星期開始已經密密手刨薑,一個人刨左成十五斤薑,真係辛苦晒呀.
原本小豬媽都打算嚟我屋企煲,不過為怕我地唔識會倒亂檔之餘又唔想成日嚟我地屋企睇火,所以最後都係決定係小豬媽屋企煲,等煲好大半先再拎嚟我地屋企.
經過小豬媽嘅努力,終於都整好煲好左第一批薑醋,今日仲叫左小豬爸車嚟我屋企做後加工作呀!
第一批拎嚟嘅十五斤薑醋~
有薑當然要加醋啦~
落煲啦,仲未計豬腳同雞蛋,都已經好大煲啦~
嚟緊就係我嘅工作,每四日就滾一滾,等啲薑入味啲,煲到小小豬出世咁就得啦!
哈哈...依一煲係第一批,主要係俾我食同埋招呼探我地嘅朋友.係小豬媽屋企又已經開始煲緊第二批,又嚟十五斤薑,真係辛苦晒小豬媽,所以我一定會教小小豬要好好咁錫小豬媽補數先得呀!
除左薑醋之外,小豬媽仲整左啲薑皮俾我,等我坐月時用嚟洗頭沖涼呀~
2010年7月16日星期五
小小豬的禮物 8
2010年7月15日星期四
第十份BB會禮物
2010年7月14日星期三
第十次產檢
12 JULY 2010 (MON)
三星期又好快咁過左,又係時候去私家做產檢,可以見吓小小豬啦!
入醫務所第一時間當然就係磅重,一上到個磅真係難以至信,因為係依三個星期我足足重左七磅,比起醫生定落嘅簡直係一個DOUBLE.嗰一刻我都真係唔知開心好定驚好,因為依幾個星期我都冇乜胃口,係我食少左嘢嘅情況吓都重咁多,好驚係有問題呀!
一見到醫生,醫生第一件事就話我重太多個情況唔太正常,話重太多係會唔健康,仲叫我飲食要小心啲(不過其實我一直都好檢點,都戒得好清啦).之後量血壓就仲驚,我平時嘅血壓都係好正確嘛,點知今次量到我上血壓有成125,都未試過咁高,所以聽到你都唔好話唔驚.最後醫生都留意到我都有腳腫情況出現,叫我按摩吓同多啲俾對腳休息,唔好行太多路.
同醫生傾完之後,就去照超聲波睇吓小小豬個生長情況,當然小小豬個生長情況都係好好,整體上大個左好多,同平時一樣佢嘅頭仔,肚仔同埋腳仔時都比預產期周數大,尤其係個頭仔,比預產期大成兩周,個位置仲開始向下移添.
醫生總括我個情況,佢話小小豬有機會比預產期早出世,仲寫定入醫紙俾我,叫我有乜事就即刻去醫院,仲提我要執定老佬袋呀.
嗰一刻個心情真係矛盾,如果小小豬自己選擇早出嚟,咁即係佢係健康,可以早啲見到小小豬當然係一件好開心嘅事,不過如果突然間作動,好驚會處理唔到,會好『論盡』嘛!
兩星期後就會去做最後一次產檢,到時再睇吓小小豬個情況,希望小小豬可以順順利利,健健康康咁繼續生長,係我地預定個日期出世啦!
雖然我都有啲擔心,不過我都會學會放鬆,唔好太緊要,因為咁都會影響都小小豬嘛!
2010年7月13日星期二
小小豬的禮物 7
2010年7月12日星期一
洗衫仔
2010年7月10日星期六
驚喜一浪浪
10 JULY 2010 (SAT)
今日放工返到屋企大肥豬又俾左個驚喜我.因為一行到我地間房門口,就見到依張POSTER~
見到我都真係打左個突,估唔到佢咁攪笑整左依張大肚LOOK POSTER.
一問之下,原來佢係網上搵到一間做POSTER又平又靚,所以佢就貪得意整番張嚟試.
冇錯...係試...因為佢話如果效果好的話,第日就可以將我地嘅一家三口全家幅同埋小小豬嘅得意相晒成大張嘅POSTER貼係屋企不同角落.
2010年7月9日星期五
小小豬的禮物 6
2010年7月8日星期四
第五次政府產檢
7 JULY 2010 (WED)
兩個星期又過,又要去母嬰健康院做檢查啦!
今次我約左九點鐘,可能都係第一批檢查,所以都唔算太多人,等左一陣就去檢查度血壓,磅重,驗小便.
當我度完血壓次後,等左一陣就到我去俾姑娘按肚仔,今次依個姑娘真係好NICE,邊按我個肚仔就同我講我個狀況.姑娘話我個胎位同肚仔大細都好好,同我預產周數都好夾.當姑娘按小小豬個頭仔時,仲教我摸頭仔,之後仲讚個頭仔圓卜卜咁好好添.聽到之後真係勁開心呀!
按完肚仔就到聽心跳,上次姑娘都係主要俾佢自己聽,不過今次依位姑娘驚我聽唔到啲心跳聲,今次直接將部心跳機放係我耳邊,等我聽清楚啲跳聲.小小豬心跳都係一百四十幾吓,姑娘話個數字都係好好.
見完按肚仔姑娘,等左半一陣就可以見助產姑娘,其實都係冇乜特別,都係問番我依幾個星期有乜問題,傾左五分鐘唔夠就走得.
係臨走時姑娘提我要執定走佬袋,以備不時之需,所以我都係時間要做嘢啦!
2010年7月7日星期三
意外驚喜
6 JULY 2010 (TUE)
今日大肥豬屋到企第一時間就俾左佢公司最新一期嘅刊物我睇,開頭都唔覺有啲乜特別,仲以為係有關於佢嘅工作介紹.
點知睇到最後一頁,竟然俾我見到一張好熟面口嘅相,相中主角係我呀~
原來早排大肥豬見佢公司嘅月刊有一個投相活動,就貪得意試吓,雖然佢估被登出嘅機會唔大,但如果真係登出左,咁就可以俾個驚喜我之餘,仲可以將我個大肚LOOK留個紀念,所以就偷偷地就將我係迪迪尼影嘅肚仔相連埋佢諗嘅一句標語交左出去.
哈哈...當我睇到嗰一刻真係覺得好攪笑,仲覺得好SWEET添,估唔到大肥豬咁有心思俾個驚喜我呀!
2010年7月5日星期一
清水灣沙灘
4 JULY 2010 (SUN)
今日天朗氣清,最適宜就係去沙灘玩吓沙玩吓水,所以大肥豬帶左我去近近地嘅清水灣沙灘行吓啦!
可能天氣太好關係,真係勁多人,我地都好難先搵到個可以容納到我地嘅位呀!
雖然有酷熱天氣警告,不過係沙灘入面又唔覺得好熱同晒,間中有啲涼風吹埋嚟,仲覺得好舒服添.
今日個天空真係好靚又藍又清,所以大肥豬幫我影左好多相呀~
當然除左依個裙仔LOOK之外,去得沙灘我又影左啲露肚仔相.比起上次係淺水灣,今次仲覺得尷尬,因為沙灘入面實在太多人,怕俾人笑我依個大肚婆唔知醜,所以都有一刻放棄唔想影.
不過大肥豬就極力鼓勵我,係我考慮左差唔多十五分鐘後,最後我決定唔理咁多,為左俾自己留個紀錄,終於鼓起最大嘅勇氣,影左露肚仔嘅大肚相.
今次嘅大肚相我都好鐘意,不過就衰在太多人唔方便SET腳架,冇得影合照.哈哈..等我又唔知醜咁同大家分享兩張我至愛相啦(記得要讚我靚呀)~
今日同陽光玩完遊戲之後,就冇得再去玩,要趁星期六日乖乖咁留係屋企閉關,修心養性休息同埋整理埋小小豬嘅嘢,準備迎接小小豬來臨啦!


text:
「老豆,
上次寫信畀你,已經係好多年前嘅事了,嗰陣我仲讀緊寄宿學校,內容大概係話我喺寄宿學校入面見好多事,有好多都印證咗你同我講過嘅道理.唔知你仲記唔記得呢?
今次呢封信,好難寫.因為想同你講嘅嘢,有好多,真係太多,多到唔知由邊度講起.或者就由我細個時講起吧.
出世到幼稚園|每個孩子都會耍點小機心
好細個嘅事,有好多我都記唔起喇,但仲有啲零碎畫面.
其中一個係喺舊屋,我病咗,你夜媽媽孭住我喺廳度行嚟行去,我迷迷糊糊咁瞓吓醒吓.之後去搬到新屋,我最記得係有時會將廳張梳化搬入去房度,咁我就可以同你同阿媽一齊瞓.
有時我喺廳瞓著咗,你會抱我入房.唔知你知唔知,有時我只係扮瞓著,因為我好想你抱吓我.
小學時期(上)|你令我好嬲又令我好安心
小學時我覺得你好惡,成日都鬧我,我好似做乜都唔啱咁.
有一次我喺廳度玩緊,你瞓緊,但我玩得太嘈,搞到你瞓唔到,跟住你就好嬲咁走出嚟一手攞咗我件玩具掉落地仲爛埋.我好記得嗰隻係變型金鋼,叫『六面戰士』,我唔開心咗好耐,亦都嬲咗你好耐.嗰陣我都好唔鍾意你,仲喺我哋啲全家幅相度幫你加兩畫變『嬲嬲眼』.
但我又記得二年級盲腸炎,嗰日我一早起身就肚痛,痛咗好耐.你覺得有啲唔對路,送咗我去睇急症.之後醫生入嚟,開口第一句就話:『呢個要做手術~』然後你好快咁就拉咗個醫生出去外面傾,怕嚇親我吧(其實都已經被嚇親了),雖然我都真係好驚,不過當時有你喺度,我個心都真係定啲嘅.
我仲依稀記得你嗰晚話要喺車度瞓,因為醫院唔畀父母陪.雖然話盲腸炎係好普通嘅手術,但幾十年前,應該都會幾擔心吧.
小學時期(中)|我又怕你,又渴望親近你
有一次唔記得你同阿媽咩事心情好似好好,然後你抱起咗阿媽,好開心,跟住我走咗埋去你度趴咗上你背脊,然後講咗一句:『我又要!』你應該真係心情好好,因為平時你應該唔會抱我,但嗰次你話:『你又要?好啦好啦~』然後孭起咗我.
跟住阿媽講咗句:『你睇吓?你同你個仔玩佢幾開心吖!』我嗰一刻真係好開心㗎,但畀阿媽講中咗,又突然覺得好委屈,委屈到喊咗出嚟.
其實,有邊個細路唔想阿爸阿媽同自己玩呢?
再大啲時,有一晚你同我落咗去球場度打籃球,然後你一手就將個波射到飛過埋鐡絲網牆,我興奮到大叫咗出嚟,當時我覺得只有超人先可以咁大力.雖然細個時好怕你,又好唔鍾意你,但係我仍然好崇拜你,覺得你係一個超人!
即使到咗依家,我都仍然會覺得你係個超人.
當我做咗人大佬
到我八歲,細佬出世了.
嗰陣你同阿媽啲火氣都收咗唔少,以前阿媽會打我,你會鬧我,但阿媽又無打過細佬,你又好少鬧佢,呢個打擊對我真係唔細.我認知嘅世界幾乎完全改變晒,尤其見到細佬可以爬上你個身度玩,而我自小又好少有呢啲機會時,真係會幾妒忌.
我心諗:你哋有無咁大細超呀?公平少少好嗎?
所以我嗰陣係好唔鍾意細佬,而你越話我要對佢好,我就越嬲.當然依家唔會咁諗啦,我想講嘅只係:我好想可以好似細佬咁唔會怕你,可能同你親近多啲.
我記得陣細個都係你幫我剪腳甲同撩耳仔.撩耳仔其實係有啲驚嘅,而且每次都會畀你撩到有啲痛,不過細個果陣,我唯一可以同你親近嘅時刻,就係做呢樣嘢,所以我都唔介意痛唔痛了.
中學|我是讓你驕傲或失望的兒子呢?
去到中學,我嘅成績一落千丈.仲記得中一第一次期考阿媽同我去見老師攞成績表,真係差唔多包尾咁滯.我驚到鼻哥窿都無肉.由嗰陣開始,我好努力讀書,每年幾十名咁爬返上去.
依家諗返轉頭,我覺得我嗰陣真係已經好努力了,只可惜最後去到淘汰試始終都係升唔返原校.
你嗰陣應該對我好失望吧,又或者係擔心我讀唔成書最後唔知會點.我仲記得你嗰陣鬧我日日喺度傾電話,其實我係同同學一齊溫書,又唔知有得去自修室,咪打住電話咁溫囉,真係出盡力架喇我.
就係因為入唔返原校,達唔到你嘅期望,我對自己完全失去信心了,仲覺得你好似已經放棄咗我咁,搞到我都有少少想放棄自己……」


text:
迪士尼綫
迪士尼綫(粵拼:dik6 si6 nei4 sin3;英文:Disneyland Resort Line)係香港一條鐵路線,由港鐵營運.佢位於大嶼山連接陰澳打水灣嘅欣澳站,同竹篙灣香港迪士尼樂園嘅迪士尼站,屬於近郊鐵路線.呢個係全球第二條專為迪士尼樂園而設嘅鐵路線(第一條係喺日本千葉縣東京迪士尼樂園嘅迪士尼度假區綫).
概要[編輯]
呢條線全長3.5公里,行車時間3分半鐘.全綫工程喺2005年4月完成,欣澳站喺2005年6月1號啟用,而成條迪士尼綫亦喺2005年8月1號正式通車.
呢條線由欣澳站3號月台作起點,列車會經過850米長嘅大陰頂隧道,然後喺竹篙灣公路橋底穿過,沿迪欣湖西面駛過,再喺神奇道下面穿過,去到香港迪士尼樂園北面嘅迪士尼站總站.
呢條線係香港第二條無人駕駛嘅鐵路(第一條係香港國際機場旅客捷運系統).
路線圖[編輯]
迪士尼綫全日通[編輯]
特別設計嘅迪士尼綫全日通,共有兩款設計,分別以米奇同埋米妮做主題,而喺2008年9月28號起設計將會不時更換;乘客可以喺買飛之後六個月內,首次使用起24小時內無限次搭港鐵來回迪士尼站(機場快綫,輕鐵,東鐵綫頭等,港鐵巴士同埋港鐵接駁巴士除外).迪士尼綫全日通售價係每款HK$50,喺機場快綫同埋港鐵各站嘅客務中心有售.
(註:來回迪士尼站車程包括羅湖同埋落馬洲站,另外馬場站冇迪士尼綫全日通車飛賣.)
車站設計[編輯]
欣澳站同迪士尼站同樣採用天幕式設計,以便自然通風同善用自然光,亦可以營造開揚嘅感覺.欣澳站以未來世界為主題,具科幻感同未來感.迪士尼站採用19世紀維多利亞時代風格.乘客搭迪士尼綫,就好似穿梭時光隧道一樣.
用車[編輯]
迪士尼綫嘅列車全線採用3列喺1995年買入,由GEC Alsthom生產嘅車卡(英製都城嘉慕列車第3代車卡),喺2003年將車廂內外改裝成富有迪士尼特色.而迪士尼綫係香港地鐵路線中首條用SelTrac訊號系統同埋無人駕駛列車嘅路線,全線以4卡列車行走,每卡可以載180人,其中48個係座位.以每4至10分鐘一班車嘅班次計算,繁忙時間每個鐘可以應付達10000人次.
迪士尼綫列車改裝後嘅外形設計簡潔而現代化,車窗係米奇老鼠頭形狀,並以紅邊裝飾.車身方面就以金色彩帶同埋星粉圖案點綴.車廂內嘅牆身,塗滿咗藍,紅,黃,紫等各種鮮艷色彩,天花亦滿佈繁星圖案.座位方面,係藍色布料嘅弧形設計梳化.此外,車廂內設有米奇老鼠,米妮老鼠,唐老鴨等16個迪士尼卡通人物嘅銅像,亦貼有一啲介紹迪士尼嘅懷念相片.至於扶手,亦係米奇老鼠頭形狀.由於連接扶手嘅膠帶係軍用物料,因此好難俾乘客整斷.
英國製迪士尼綫列車車廂編組註解:
- P50X - 有駕駛室負責操控嘅動力車廂
- Q50X - 裝咗集電弓嘅電力車廂


text:
王晶捧29歲細女王子涵做女主角 演得唔好老竇即鬧爆!
撰文:東方新地|圖片:劇照,電視截圖,王子涵insatgram,新傳媒圖片庫
王子涵做女主角
現時29歲嘅王子涵喺《荷里活有個大老千》中飾演龍四(鄭則仕飾),丁玲(金燕玲飾)之女丁小雨,有睇呢套劇嘅朋友應該都對王子涵幾有印象!
皆因佢飾演嘅角色缽仔糕喺劇中除非常疼愛玲媽之餘,而且個性格倔強又潑辣,係個有嗰句講嗰句嘅人.無論係王子涵因玲媽過世而爆喊,抑或破口大鬧鳳姐(梁敏儀飾)係「八婆」,都令人對佢留下深刻印象!
星途未如外界預期
王子涵喺劇中嘅角色性格突出,演技自然唔造作,原來佢已經入行近十年,不過就因為佢爸爸係有名導演王晶,而令其星途行得非如一般人所認為般容易!
王子涵畢業於著名嘅倫敦藝術大學化妝及髮型形象設計系,07年返港後就隨即加入電影界.同年,亦於王晶電影《七擒七縱七色狼》演出Eleven一角,雖然唔係女主角,但叫做踏出演藝事業嘅第一步.
然而,唔少導演因知道佢係王晶個女而唔敢搵佢拍戲,所以歷年嚟王子涵有份演出嘅作品並唔多,電影《甜心粉絲王》,《黑勢力》,劇集《火線下的江湖大佬》,《我瞞結婚了》,《賭城群英會》等.
王子涵曾經於訪問時坦言,外間以為爸爸會為佢安排好工作,故冇人敢搵佢拍戲,但同時唔希望靠父蔭,想以個人實力創出成績,所以要更加努力,令別人選角時就會諗到佢.
王晶拍劇不偏私細女
眾所同知,《荷》係王晶投資作,而王子涵又喺劇中又擔演一個戲份重嘅角色,所以王子涵都好珍惜呢次機會,喺劇中好用心演好角色.據知,王晶如見王子涵演得唔好,就會即時喺片場嚴厲批評,可見未有偏私呀女!
日常生活中嘅王子涵,平日亦愛於夏天出海同陽光玩遊戲,不時會晒出泳照,身材都有啲睇頭!
順帶一提,王晶有兩個女兒,據知大女王佟藝開公關公司,主力幕後,而王晶曾指唔希望自己女入行做藝人,不過因自覺細女王子涵對演藝行業甚有興趣,先願意首肯俾王子涵入行!
延伸閱讀:
鄭則仕憑4幕演技大爆發
依家67歲嘅鄭則仕多年拍劇無數,曾獲第5及16屆香港電影金像獎最佳男主角,以及第2屆香港電影金紫荊獎最佳男主角,演技被受肯定!
相信唔少人對鄭則仕曾扮演嘅智障人士「肥貓」都有好深刻嘅印象,不過Kent哥並冇因此而被定型,反而多年嚟不斷試唔同嘅戲路,當中有嚴肅嘅正劇,喜劇,鬧劇等,演技不斷提升到更高層次!
近日Kent哥喺《荷》嘅頭兩集已經演技大爆發,完美示範出點樣演飾多個「痛」樣,每個痛樣都足以令觀眾隔住個mon都知有幾痛,同痛又有分幾多種!
完美演釋不同的痛
《荷》第一集,Kent哥因大師兄龐峰(秦沛飾)出賣而被擒,龐峰更為弟弟報仇與Kent哥玩一局定輸贏,決定要千門事千門了!點知輸咗嘅Kent哥仲要俾華探長文雄(湯鎮業飾)用煙灰缸打斷手,睇到咁大個玻璃煙灰缸打落去都唔好話唔驚兼唔痛!
然而,Kent哥喺戲中為咗唔喺咁多人面前知到佢有幾痛,每下被煙灰缸打落去都死忍,唔會痛到嗌出聲,而Kent哥痛苦表情亦相當到位,睇到人心都痛埋一份!
其後,第二集就講Kent哥喺警局被屈打成招嘅過程,雖則呢場戲Kent哥一句對白都冇,但唔少觀眾睇到無辜嘅佢被一班警察隔簿打心口呢個過程都感到好心悒!
雖然Kent哥被警察又用拳打面又用鐵鎚打心口,但依然默不作聲,表情到位,絕對表現出盲目忍痛嘅感受!
而當大師兄龐峰探監時,已經被打至傷痕纍纍嘅Kent哥連一句清晰嘅說話都講唔到!Kent哥仲要憑身體最微弱嘅力氣問與對方之間嘅恩怨係咪可以一筆勾銷,期間當中嘅委屈及Kent哥流出嘅口水都可以話好有戲!
最後,女友百合(張慧儀飾)去到獄中探監提出分手,呢場分手戲Kent哥由重遇女友嘅喜悅表情,到後來聽到被分手嘅心痛,當中欲哭卻無淚,內心嘅悲痛絕非眼淚能表達,令人非常心痛劇中嘅Kent哥!
《荷里活有個大老千》接力《大帥哥》
王晶監製嘅《荷里活有個大老千》接棒《大帥哥》播出,由鄭則仕,湯鎮業,秦沛等演藝圈前輩坐陣主演,劇集講述六十年代香港人嘅日常衣食住行之外,仲以賭博為劇集主線之一.
簡單同大家講講呢套劇係關於啲咩,故事講以老千技術聞名嘅「千門八將」中嘅龍四(鄭則仕飾)被華探長文雄(湯鎮業飾)與大師兄龐峰(秦沛飾)聯手設局陷害入獄,其後龍四如何報仇.
當然劇集就唔係只得報仇咁悶嘅,當中再會有懷舊,賭博,感情等元素,其中更有五大主要因素增加觀眾收看性嘅同時,亦令大家絕對唔可以錯過呢套新劇!
5大必睇原因
|老戲骨助陣
呢套劇最有亮點就係演員陣容,劇中搵嚟兩屆金像獎影帝鄭則仕擔正做男主角,而且仲有湯鎮業,秦沛呢兩位演藝圈老戲骨坐陣,三位有幾好戲就唔洗講,淨係聽到有佢哋出演都已經令劇迷好期待佢哋嘅演出!
除咗有以上三位老戲骨,仲有多次獲得香港電影金像獎最佳女配角嘅金燕鈴同張慧儀呢兩位好戲之人出演,成功再令新劇演員陣容再錦上添花!有見及此,相信唔少觀眾都唔想錯過睇佢哋喺劇中大鬥演技嘅時刻!
|王晶出品話題性強
啱啱就提過,今次呢套TVB賀歲劇由王晶監製,雖然有人會彈王晶有份製作嘅劇集同電影水準每況愈下,不過佢搵到咁多有份量嘅演員出演,都足以令新劇充滿話題性!
|懷舊題材
劇中以60年代作背景,除咗講賭博外,仲加插講述懷舊味「大片場」,如果係嗰個年代嘅觀眾,應該會有更大共鳴,皆因60年代正係香港電視發展時期,想當年邵氏捧紅幾多位大明星!
另外,劇中一班年輕演員影射當年嘅大明星,例如當時嘅明星點樣上位等,所以即使係較年輕嘅觀眾都會有好大興趣睇!
|加入新面孔出演
劇集正正因為要影射當年明星上位之路,所以就有一班年輕演員加入拍攝,今次更搵嚟公仔箱少見嘅蔡瀚億(BabyJohn),陳雅思,「晶女郎」文凱玲等,為煲開電視粥嘅觀眾帶嚟一定嘅新鮮感!
值得一提嘅係,雖然BabyJohn喺劇中佔有一定重嘅戲份,可惜因為佢份屬蕭定一旗下,其公司與TVB有官司糾紛影響,所以喺官方宣傳方面就注定冇佢份!不過BabyJohn都好有演員責任心,皆因佢都落力喺自己IG提醒粉絲劇集已經出街!
|尹光唱主題曲
今次TVB更特登搵嚟「廟街歌王」尹光唱劇集同名主題曲,眾所周知尹光嘅歌曲風格歌詞一向貼地兼鬼馬,今次難得搵佢唱劇集主題曲,令劇集再添懷舊60年代嘅味道!


text:
喺四月一號嘅時候,筆者曾經寫咗一篇右軑版本台灣鴻華先進科技 MODEL T 嘅文章,當時有唔少朋友都以為係愚人節 April Fools.但係接近一個月過去,終於有台灣朋友拍攝到更多呢部台灣生產嘅右軑電動巴士相片.
喺月初時,有台灣嘅網民估計呢部右軑巴士,會去日本或者泰國進行測試.但係喺噚日流出嘅相片入而,路線牌資料似乎透露咗呢部 MODEL T 電動單層巴士嘅落戶地點.
喺「台灣巴士文化協會」群組流出嘅相片中,可以清楚見到右軑版嘅 MODEL T 電動單層巴士喺外形上,完全同台灣本土左軑版本大致相同,只係駕駛室,車門位置被左右掉轉擺放.而車身外同樣安裝有 Smart Vision 電子倒後鏡鏡頭,車長可以透過車內兩個高清顯示屏觀察車後交通情況.而車頭,車尾嘅彩色 LED 電子路線牌上顯示住「22 ANG MO KIO INT」,為新加坡 SBS Transit 提供嘅服務嘅巴士路線,來往宏茂橋(Ang Mo Kio)同友諾士(Eunos)之間.
鴻華先進科技生產嘅 MODEL T 電動單層巴士全長12米,闊2.5米,高3.4米,係一部標準尺寸嘅大型單層城市巴士.首批量產車已經陸續喺高雄24區間路線,同台北智慧城市展接駁巴士線投入服務.而呢部右軑版樣板車上路線牌內容似乎就透露出端倪,講明呢款台灣製電動巴士第一個踏足國外進行測試嘅地方.係唔係成行,定係有機會前往其他國家同地區,就真係拭目以待.


text:
「內容」
其實各行各業都需要內容,而內容當然有分好與壞啦,只不過今時今日不論你係大公司定係小企業,網上營銷最基本嘅一定係回歸自己嘅網站.成日話係搜尋器搵唔到你,其實原因好簡單,因為你硬件同軟件都唔得.硬件係指你自己個網站做得好唔好,而軟件係你啲內容做得好唔好.兩者係有關係,互相輝映.無咗邊一樣都唔得.當然仲需要外援嘅幫助,咁你先至有機會係搜尋器得到暴光!
「價值」
做內容真係多有多做,少有少做,但係就千祈唔好唔做!每個品牌都需要內容,只不過點樣先至有效咁將內容嘅價值發揮到最大.其實事前要計劃好內容嘅用途,因為資源有限,所以要一石幾鳥.當然你有無限資源就無所謂,只係當你無咁多內容嘅時候,就需要計劃好點樣做.通常由網站自身出發,然後將內容煎皮拆骨,再重新包裝成唔同嘅內容係唔同嘅網上平台發佈,最後目標就係加強暴光率,同提高搜尋排名.
「成效」
好多人以為做內容只係做一次,其實認真做係真係要成日做,甚至乎日日做.之前荒廢咗自己個 Blog 一段時間,雖然有足夠嘅文章但係始終無新嘅內容其實只可以話靠食老本.雖然只係開始寫返兩個月,但係就已經見到搜尋器開始返自己網站去爬文.不過仲有好多舊文未有時間去執,同真心希望將之前無寫,得個標題嗰啲放返落去.當然亦都希望繼續寫唔好又停,雖然真係好攰...


text:
#ParentLicenses1524
今日去playgroup 上堂,今堂都比較多人,小朋友們圍圈圈坐,同隔離小朋友都比較近
我同我個仔隔離有個工人帶住個妹妹仔,佢本身口罩都遮蓋唔到個鼻.而家仲係疫情期間,個口罩唔啱戴,其實父母有無留意過?(我見工人都有拍片影相,應該都係畀mum睇)同埋唔會咁啱今日先會有一個咁細個嘅口罩啩?!
好啦,我見佢戴到個口罩咁樣,我都唔坐咁埋佢嗰邊……點知,我同我小朋友喺度做緊勞作嗰時,佢除低口罩,拉低落下巴度,再向住我哋呢邊打乞嗤,仲要連打幾個!!!
事件發生前,我留意到個小朋友同老師對答完全無問題,身高都比在場小朋友高好多,我估佢有三歲,因為我嗰堂係19M-36M上嘅班
我估無理由無人教佢打乞嗤時要遮蓋口鼻啩?!同埋一個小朋友識得除低口罩打乞嗤一定係學身邊嘅人!我唔知佢父母平時係點打乞嗤,但應該唔會見過一次就識得咁做啩?!
當時助教有立即拎紙巾畀佢同叫佢戴返好口罩,但我已經覺得太遲,佢啲口水鼻涕都噴晒出嚟
直到夜晚返到屋企,我個仔流鼻水同打乞嗤,你話我會唔會覺得唔關呢個妹妹事?真係勁嬲
提提大家:有研究指出,咳嗽/噴嚏時飛沫可傳播7至8米遠
讀者投稿@Hellosss


text:
全港最大 NAMCO「The LOHAS 康城店」即將喺 11 月 26 日正式開幕! 新店佔地約10,000呎,場地夠大遊戲機夠多,可以畀大家大玩特玩 NAMCO康城店會係全港最多公仔機嘅分店,場內設有超過100部公仔機,絕對可以滿足一眾夾公仔迷! 當中佢哋更推出多款全新獨家機種, 好似有全港首見可以「夾」雪糕嘅「Gemini Ice」同埋「推」飲品嘅「Dream Castle 2」 將食物元素放入遊戲入面,感覺好吸引! 而一眾復古迷 亦唔可以錯過懷舊遊戲「Magnet Crane」同埋「Tuskan de Ponoko」等...
遊戲機
復古又可愛!迷你「IG摺疊式遊戲機」夢幻登場|歐洲趣聞|放假去邊
相信Game boy係唔少八,九十後嘅童年回憶, 而最近就有一款外型似足Game boy嘅「IG摺疊式遊戲機」喺各大媒體爆紅, 唔通係Instagram想推出聯名遊戲機? 其實呢款「IG摺疊式遊戲機」係由法國3D藝術設計師Julien Rivoire所設計~ 而目前係未正式上市,但概念圖一Po出, 唔少網友睇到都大讚,更希望設計師可以將遊戲機實體化! 迷你「IG摺疊式遊戲機」由機身到螢幕,都充滿Instagram夢幻彩虹嘅元素. 打開機身之後會有九個按鍵, 其中四個紫色鍵係IG用家最常會用到,分別係畀心心,收藏,轉寄同埋留言....


text:
「朋友」
雖然唔係每個人都會幫人打過工,但係如果你有嘅話,你會覺得係乜嘢係最寶貴?當然我係指金錢以外嘅嘢啦,因為好多人都會認為係工作所認識嘅朋友都會只係因為工作嘅關係.當你離開間公司嘅時候,好多時就算之前大家係好好嘅朋友都好,但係追逐時間慢慢過去,嗰份友誼唔知點解就會慢慢消失.好多人都會話因為大家嘅工作環境唔同咗,話題亦少咗,事關以前大部份嘅時間都係講公司嘅大小事務.不過其實間唔中亦都會有一兩個人係會保持聯絡,而之間嘅友誼亦都唔單止係建基於大家嘅工作.
「珍貴」
其實出咗嚟做嘢咁多年,當然無乜嘢係未見過.好多時大家會因為工作而成為朋友,而對我嚟講最珍貴嘅就係同你離開咗嗰間公司之後,嗰段關係仍然可以得以保存.我自己覺得係好難得,而慶幸到今時今日仍然可以保存到好多友誼,尤其係以前教過我好多嘢同提攜我嘅老闆們.因為我離開咗間公司都好多年,但係佢哋仍然記得我同保持聯絡.嚟種關係真係好珍貴,因為真係好難得,事關大家嘅工作環境同生活環境都唔同,不過佢哋仍然關心我嘅近況.所以話有時好嘅老闆真係好難搵!
「延續」
係工作上認識嘅朋友都係得來不易,所以有時要更加珍惜嚟啲友誼.雖然未必好似嗰啲同你一齊成長嘅朋友咁完全了解你,但係佢哋嘅角色好唔同,因為佢哋嘅人生履歷好多時都多過你,當你係人生遇到唔同嘅問題嘅時候,佢哋永遠都可以俾到唔同嘅意見你.尤其係以前嘅老闆,因為佢哋好清楚自己嘅工作能力,所以我一直都同佢哋保持聯絡,因為有啲問題淨係得佢哋可以俾到意見.所以我打工嘅得著唔單止經驗咁簡單,而係大家係工作建立嘅友誼得以延續到工作以外!
Also published on Medium.


text:
動作片係其中一種好受歡迎嘅電影類型,唔少人仲因此而決心習武,練番一身好功夫.立法會議員陳克勤早前出席香港國術總會(總會)舉辦嘅國術大匯演時,就話冇練過武,不過練過舞獅,事關民政事務局局長劉江華未入政府前做過立法會議員,佢曾經同劉組成名單參選,當時兩人一度學過舞獅,諗住為選舉搞搞新意思,點知舞獅實在太攰,所以練咗幾次就放棄咗喇!
陳克勤話,當時佢做獅尾,長期彎住條腰好攰,而劉捧住獅頭都覺得太重,所以好快就放棄.事後諗番都覺得放棄係明智嘅,因為如果繼續練落去嘅話,劉就要企上去自己身上舞獅,諗吓都覺得頂唔順喇!
港協暨奧委會副會長貝鈞奇,總會主席王嘉恩同秘書長歐陽鳳盈都喺度,歐陽鳳盈就係睇完動作片後覺得好型,所以決心習武,佢初初諗住學詠春,後嚟機緣巧合下學咗八極拳,但係師傅話八極拳比較適合男仔,所以就轉咗去學八卦掌.佢笑住話練八卦掌嘅步法要成日圍住個垃圾桶轉,有時真係轉到頭都暈埋.
王嘉恩就話,其實習武多少都會頭暈或受傷,佢細個都練到成身傷,依家年紀大咗啲,傷患就出晒嚟,最嚴重試過椎間盤突出.所以佢話習武唔單止要搵個好師傅,仲要有個好軍醫先得喎!香港潮屬社團總會常董胡炎松都有到場,唔通佢都係武林高手?胡就笑笑口話自己唔多打得,不過的確曾經同個仔去少林寺參加暑期習訓,練過少少八段錦,依家有時咪同人講笑,話喺少林寺出嚟囉!
卓妮


text:
之前港語學喺梁顯利油尖旺社區中心舉行「首屆廣東歌歷史展——『油』然懷舊粵語歌唱日」,除咗有展板陳列歷史相片同廣東歌發展之外,喺開幕典禮仲邀請咗唱作歌手迪子,重新演繹40年代至90年代嘅經典廣東歌,廣東歌半世紀嘅演變活現耳前,在場嘅音樂人前輩都紛紛讚好.一齊睇下出爐嘅精華片段啦!
展板內容主要參考資深樂評人黃志華老師嘅研究《原創先鋒——粵曲人的流行曲調創作》,內容相當紮實,尤其罕有咁由百年前20年代起,介紹廣東歌唔同時期嘅發展.
黃志華感歎民間少有70年代以前廣東歌的歷史研究,或者認為早期廣東歌俗而不雅,「我好想為早期嘅廣東歌平反,無人去寫我就偏偏要寫」,於是就寫成咗《原創先鋒》一書,樂見今次用展板咁平易近人嘅形式去推廣廣東歌嘅早期歷史,希望可以喺其他社區繼續舉辦.佢亦都欣賞新一代歌手迪子嘅表演為廣東歌歷史注入活力,令到觀眾都樂在其中.
迪子喺今次展覽就自彈自唱,配合鋼琴演奏多首經典曲目,包括40年代電影歌曲《紅豆曲》,50年代時代曲《夜夜春宵》等十一首經典廣東歌.其中演奏《問我》同《一水隔天涯》時,迪子仲加入咗R&B嘅節拍同風格重新演繹,令人耳目一新,獲得在場觀眾唔少掌聲.
策展人陳樂行多謝油尖旺區議會贊助今次活動,尤其感謝新一屆區議會重視民間歷史展覽同活動,希望可以喺唔同社區繼續推廣廣東歌,等大眾更深入認識廣東歌嘅歷史文化.


text:
一早起身,我哋要收拾細軟準備出發去Yala了﹗當然出發前都歎番個靚早餐先啦~
我哋住嘅Aqua Zen房,連度門都非常型格﹗ 閱讀全文 →
如果以Galle嚟講最重要嘅景點都係Galle Fort了﹗我哋由巴士總站嗰度就咁行到過去啦~
Galle Fort外圍嘅城牆~
所謂嘅Fort,好容易以為係一個完整嘅古堡,然後要買門票入場,逐個城樓參觀咁,但其實Galle Fort已經係過去,而家係一個範圍,周圍都仲有啲古蹟,好似城牆呀,塔樓呀,教堂呀咁~而有部份建築物就活化作為其他用途,有啲變咗博物館,有啲就變成旅館,啲旅館仲要好高級下㗎~ 閱讀全文 →
第二朝起身,打開露台睇下先~
嘩~個view同尋晚一樣,但個海果然係旅遊書上,酒店網頁上嘅漸變色,可惜天氣麻麻地,如果有埋太陽就更靚了~ 閱讀全文 →
接住落嚟o既行程我同爹媽姐就分道揚鑣啦,爹媽會係新加坡探美姨一家遊覽幾日,家姐假期結束咯,返去陪下姐夫,好似趕住返去睇演唱會添﹗至於我同day呢,我哋會留係斯里蘭卡多幾日,去埋南部o既部份地方﹗當初話點解會有意思去斯里蘭卡呢,除咗睇過旅遊書入面大象孤兒院o既象象係河邊沖涼嗰一幕好深刻之外,另一樣就係佢o既多樣化了,其實我不嬲都好鍾意去陽光與海灘o既地方,今次既可以睇下文化古蹟,又有靚海灘,之後仲有得睇動物添,一次過滿足晒幾個願望啦~
大家可以睇睇地圖,我哋之前係可倫坡(即國際機場o既位置),包車坐咗大概兩個鐘頭車到達我哋住兩晚o既Talpe,其實Colombo以北同以南o既西海岸線都係沙灘,所以沿海都有唔少beach house,resort咁,大大小小豐儉由人都有,落到去西南部左下角o既城市Galle係斯里蘭卡第四大城市,繼Colombo,Kandy同Jaffna之後,所以我哋選咗Galle附近o既Talpe嚟住,既有南部o既海灘,亦可以感受一下Galle o既殖民風情(留意下一篇blog就會多啲介紹咯~),而且亦少少順路咁去埋我哋最後一站o既Yala National Park,所以呢個地點都好滿意~ 閱讀全文 →
我哋離開Galle Face Green,去下一站Pettah Market,根據旅遊書介紹,Pettah Market乜都有得賣,包羅萬有,咁去旅行當然想睇下人地地道o既生活啦~ 呢張相有趣o既地方係,一家人五個人一齊去旅行,一人拎住一部相機/手機,結果就會咁…大家都影影影,影埋啲差唔多o既角度,呢個都唔緊要,但返到去睇相睇到嘔﹗﹗我而家揀啲相嚟寫blog都係開住三個folder嚟揀o架~ 其實我哋都唔係好sure Pettah Market究竟係一座building定係一啲露天o既攤檔,所以落咗tuk tuk之後都左望右望睇下有冇hint… 閱讀全文 →


text:
辛丑年方位
今年六白入中宮,六白係武曲星,六白係代表學校以外的考試,包括咗升職,辛丑年一般的打工仔想升職係一件困難事,命格缺金的人更加諗都唔使諗.唯一可以試試的就係令到中宮同正西位無野阻隔(做成六八同宮,九貴人出現),想升職仲有少少機會,否則疊埋心水等明年.
西北方在辛丑年係官非位,一般人都好驚有官非,又驚有是非,因為大多數人將是非同官非混為一堆,其實要惹官非唔係咁容易(唔係抄牌,垃圾蟲咁簡單就叫做官非),官非分主動惹返嚟同被動惹嘅,黃之鋒嘅就係叫做主動惹官非,連城訣裏面個傻仔就係被動惹官非.要化解主動既官非最好容易,只要喺露台種幾棵黑豆,就可以將主動惹官非嘅心態化解於無形.至於被動埋身嘅官非真係防不勝防,除咗恒常態之外,見到有異常態,就要用水養多根植物化解,但係呢啲官非大部份都係同大過自己既人爭執而來的,所以免得過都唔好同啲老野爭執,實蝕底既.呢個位係針對年紀細嘅人,或者一家最受寵愛的年青人,惹禍既機會最大,亦都唔容易化解,都好難分主動定被動.
正西方係辛丑年嘅財位,無人以財為忌嘅,更加唔會有人去化解財星嘅,只有端端度度去增旺財位,其實財位唔使加旺,只要正西為唔係廁所,或者缺角,就表示未來一年財源多數穩定,如果係廁所嘅話,就要保持乾爽通氣,最好常開抽氣扇,如果係缺角位,要補救仲容易,只要勤力勤力再加勤力就得啦.
正東方係一般人所講嘅三煞位,通常都容易有意外之事,最大機會就係腳傷.亦都會喺職位上面出現問題,最好就係唔好轉工(所轉嘅必定係三煞位),上司同下屬都對你有意見,如果所轉嘅係最低層嘅職位就冇事,因為唔會有人篤你背脊.
如果家中有學生,呢個位置就係最為人所道既文昌位,要催旺文昌就話都無咁易,只要外面環境無沖剋就肯定得,見水就用木,見木就用水,但係有先決條件就係有人鍾意讀書,如果真係唔得就只有其諸下一年,因為壬寅年文昌歸位.
一提起五黃位,就俾一般大師釘死咗佢係十惡不赦嘅衰位,郁親佢一定死人冧樓,一個單位嘅東南方如果有人掘地,在牆壁打一口釘,都會一身蟻,如果有地盤打樁就一定死得人多,總之唔嚇死人唔收口,如果呢個位置真係有咁嘅威力就真係天下太平喇,東南方位最怕有突發情況,即係異常態,見到有平時唔同嘅景象,要用個鈴鈴搖幾下就得,完全唔使緊張,預先擺個上鏈公仔每日郁動一下即可.如果係冷氣機位,抽風機位,大門口位(恆常態),完全唔使驚,只要保持清潔整齊即可.
東北方係喜慶位,需要有火才可產生作用,但東北方係太陽最弱嘅位置,就只有用人做火來催旺,方法有好多,但係先決條件就要有後生一齊住,就可以將喜慶位作用引出,如果淨係得老人家,就只係得平安兩隻字,即係平安是福.呢個係女性位,所以有後生同住就有喜慶事出現,唔需要做任何嘢只要唔缺角就得.
正南係一般公用嘅桃花位,亦都係人緣位,桃花旺唔代表人緣好,但係人緣好者多數都會帶旺桃花.風水嘅作用主要就係健康,之後就係和洽,呢兩樣嘢都可以喺正南位求得,但辛丑年大部分人都無什麼人緣,人與人之間嘅疏離感越嚟越強烈,要催旺桃花實在唔容易,如果發覺有好多人針對自己,就可以用一個銅盤或者銅香爐養浮萍,或者將觀音竹剪成六吋長,放喺盆裏面用水養,可令自己圓滑一啲,亦都容易接觸到或者容易認識異性朋友.
正北係病位,同流年對著幹,同方位對沖,所以雙重沖剋之下,今年疾病特別多,唔單止病嘅人多,疾病的種類亦都多,化解方法好有限,如果正北方外面有動土跡象(未到真正動土),就要開始化解,只有用最老土嘅方法,最有效就係用銅鑼,佢每日未時敲打六下,保證平安大吉,如果呢個方位係一幅牆,密封無窗,就只要整齊清潔即可,唔使搞任何動作,無嘢唔好搞嘢.
西南位係大是非位,亦都係盜賊位,亦都容易應在女人身上,如果呢個位封塵,就會令女人產生貪念,引申為有官非,如果係雜亂無章,就會俾人篤背脊,篤死為止,如果係清潔整齊就表示你好叻,招人妒忌,無需化解,不招人忌是庸才,所以唔使花時間去化解.
總結今年並不睇好,因為二克,三碧,五黃所座落的位置,都係與原局對沖的,加上今年係辛丑,十二個月之中佔咗八個月都係天地不和,無論健康與財富都同風水原意背道而馳,流年方位好少今年咁明顯,唔似得庚子年的在迷霧之中,所以判斷吉凶並不因難.
如果睇得明白就唔使要學理版


text:
「機構」
香港紅十字會由一九五二年開始推動無償自願捐血活動,係香港唯一提供血液俾全港醫院病人使用嘅機構.輸血服務中心由一九九一年十二月起撥歸醫院管理局管轄,醫管局透過撥款維持輸血服務中心嘅日常開支.中心每年平均分發超過四十多萬單位血液成份製品給予全港醫院病人使用.如果無人去捐血嘅話,其實當遇上重大事故嘅時候,香港嘅醫院就未必有足夠嘅血液用嚟救人.
「捐血」
點解呼籲市民去捐血都要俾人鬧?係唔係大家反應過大?每個人都有捐血同唔捐血嘅自由.如果你唔去捐血係無人迫到你!但係真係無必要將一個社交媒體嘅文章放大!其實只係呼籲市民去捐血,但係香港幾時變到咁呢?就連一篇文都要扭曲佢!如果個個都咁自私嘅話,咁萬一真係發生事起上嚟,邊度可以有足夠嘅血液救人?世事無常,無人知下一秒會發生乜嘢事!
「災難」
睇過段文其實真係無乜嘢!「如果四天後急需接受輸血治療的是身邊人,仍然與你無關嗎?」咁都叫做威嚇?其實只係話如果比著你遇到咁嘅情況之下,你又會點呢?意外就係意料之外,無人可以估計到!有時你以為好安全嘅嘢都會發生意外,而當意外發生嘅時候都有機會需要輸血俾傷者.但係一篇文章竟然掀起咁嘅風波,真係香港嘅災難!嚟個城市真係越來越陌生!
Also published on Medium.


text:
「數據」
數據真係一樣令人又愛又恨嘅嘢,因為如果好好利用嘅話係可以帶來好多機遇.只不過好多時啲多公司收集數據嘅方法同使用數據嘅原因真係會嚇你一跳.首先如果收集數據嘅時候無一個清晰嘅目的同框架,基本上都好肯定要浪費好多時間去整理數據先至可以分析.除此之外,好多公司只係為咗要應付老闆嘅要求,變相麻木地整理同分析所收集嘅數據,但係最後其實根本對業務一啲幫助都無.
「整理」
其實我好怕整理數據,因為絕大部份嘅時間都係要逐少逐少咁整理啲數據.未開始分析就已經要浪費好多時間,而有一啲問題係可以避免.雖然好耐無揼過石仔,但係最近幫一位客戶做報告嘅時候,因為某啲問題本來應該可以一兩日完成嘅工作,而家日搞夜搞都搞唔掂.而開始有啲嘢可以睇下嘅時候,竟然發現其實有啲地方係會白做,點解?因為根本上無嘢可以分析,真係人都癲.
「問題」
當然我知道個客嘅問題係邊度,而我亦都希望佢哋會進步,所以應該會比啲意見佢哋,如果唔係下次再有機會合作嘅時候就會再一次做死自己.過去嗰一個星期真係對數對到人都癲,除咗多要攞好多數字之外,最主要嘅係個客戶睇得太細而往往就係咁,好多結果都係空白一片.而當我見到無數據嘅時候,就開始質疑係唔係自己做錯嘢,只不過重複睇過有真係無問題,就係咁我就俾啲數字玩死咗.
Also published on Medium.


text:
18 FEBRUARY 2015(WED)超吸興奮,因為我終於買到恨左好耐嘅Tsum Tsum鞋同袋,仲要買左三樣嘢都只係七百幾蚊,真係超抵呀~
一向我地都冇玩開手機APP嘅遊戲,所以之前勁HIT嘅迪士尼TSUM TSUM GAME我都冇玩.雖然我冇玩,不過我身邊都有好多朋友都好沈迷,所以我對TSUM TSUM都有一定嘅認識.
作為一名迪士尼嘅FANS,我緊係勁鐘意啦,所以當推出TEE嘅時候,我就得到一位好朋友幫忙,託上..託上..託咁用超優惠價買左幾件靚靚TEE~
當時我都好想買埋對鞋仔同背囊,不過超優惠價就只限TEE,如果你要我用原價六百幾蚊買,我又唔捨得,所以依兩樣就一直只係得個"恨"字.
今日我地返小豬爸屋企做節,見有時間就出太古城行一轉,就係咁我終於就買到啦!
其實我只係見到有大特價,所以就抱住八卦心態睇下,點知俾我見到有幾款TSUM TSUM精品有特價,買三件就四折,折左之後都只係二百幾蚊一件,真係唔買都對唔住自己,所以就買左對鞋仔,背囊同單肩袋啦!
最開心就係連大肥豬都極力鼓勵我買,真係冇幾何…哈哈哈~
哈哈哈...買左真係超興奮,不過亦都有少少唔捨得用添,好怕整污髒嘛!(等天氣好啲先轉用新鞋同新袋啦)
不過,雖然係好抵,不過始終都買左七百幾蚊嘢,所以嚟緊都要節衣縮食一下,減少買嘢先得呀!


text:
話說碩士畢業嗰天,我同一位中國來港嘅同學講起一個問題.佢當時係噉問嘅:「到底在香港的孩子在正式的教育系統中,有沒有像學普通話和英語一樣,學習廣東話呢?」老實講,在下當時無言以對.
問深一層,原來喺佢接觸嘅香港人當中,英語都非常流利,普通話都唔錯.其中她在不少做教師嘅香港同學口中得知,香港嘅學校不但在幼稚園就有教英語同普通話,教普通話嘅方法亦都同佢喺大陸學嘅差唔多.無論英語同普通話,都係有系統地教授各種拼音同標音符號,外加實用同生活情境對答訓練,仲可以考取專業資格證書.因此,佢覺得香港真係實至名歸國際都會.因為佢發現香港嘅教育對學生嘅外語訓練的確係不遺餘力,所以,就算香港人主要以粵語為母語,佢亦驚訝原來香港人嘅普通話居然都唔普通得過大陸學生,英語之流利直頭令佢非常羨慕.
粵語太尷尬
不過一講到香港嘅教育制度如何對待粵語時,在下只有啞口.因為實際上,香港嘅社會體制,長久以來都對廣東話無情閹割,尤以教育制度為甚.香港人樂以國際化嘅需要為藉口,刻薄自己嘅語言.先唔好講「普教中」哩個完全視粵語為無物極端建議住,本身香港所謂「兩文三語」嘅語言教育政策根本只係空談.英治時期,社會主流就覺得英語高人一等,對學習英語趨之若鶩;一「回歸」以普通話為主要語言嘅中國之後,雖然口口聲聲話香港官方語言中英並用,但事實上,英文都仲係英文,中文寶座上嘅,唔係日常官方場合都用緊嘅廣東話,居然係北來嘅普通話.哩啲全部都幾乎可以從香港政府同傳媒日漸大陸化嘅中文可見一斑.非但如此,兩文三語中,證明及認可個人在粵語造藝同資格嘅渠通,仲係未能得到有如英語及普通話一般噉普及.
更重要嘅係,香港嘅教育制度可以向學生教授有完整拼音同文法系統嘅英語同普通話,但粵語呢?上中文課時的確係用粵語授課,老師讀課文時亦都係用粵語將課文入面嘅字一個一個噉讀出來.不過請睇吓課文旁邊注解上嗰啲拼音,居然都係普通話拼音.至於粵音,就寫個讀法相似嘅中文字教學生,馬虎地讀過去算.作者同出版社完全冇意識到,萬一個讀法相似嘅字原來普遍學生其實都唔識讀,或者原來有多個讀法1,最後都仲係要麻煩老師親口讀一次出來.不但如此,香港成個社會化制度更以行動鄙視粵語.在下仲記得細個求學時,身邊嘅成年人無一個唔警告我哋:「寫文章時用乜,嘅,嘢之類嘅口語,係低俗,係下三流,乖仔乖女千祈咪學.」更甚至,中文作文時,無論係平日交功課定係用來參加比賽,無人敢犯天下之大不諱,用粵語寫作-因為活生生嘅經歷會話畀大家知,哩一條係死罪:輕則當成錯字逐個扣分,重則發回重作或者文章嘅參賽資格被取消.
不過事實上,香港仍然係粵語嘅世界.大家雖然喺學校中學了唔少英語同普通話,但如果唔係有外國人或大陸客問路,或用來應附面試,又或者工作時用來對應客戶,都未必成日用得着.正因如此,香港嘅語言環境出現了一個非常矛盾嘅景象-一個接受過香港教育嘅人,知道英語中a,e,i,o,u都係母音字母,以母音字母開首嘅名詞前面冠詞唔用得a要用an,知道普通話中b,p,m,f係聲母,有四個標音符號代表四種聲調等等…有關英語同普通話嘅語音文法知識都琅琅上口,了然於胸.不過粵語呢?即使大家日復日的用以溝通,不過對唔少人而言,原來廣東話有字可寫都係開心大發現.不過你問返佢平時用乜嘢語言來溝通?「_,講呢啲﹗大家香港人嚟家嘛﹗都係用番廣東話啦﹗」
文化心理不平衡
因此兩文三語係香港仿佛被分成兩個世界嘅事物,使香港這社會面貌成為了一道詭異嘅景色.香港人喺香港社會中長期體驗哩個教育制度同社會標籤,潛移默化咗覺得英語同普通話係好「正式」,好有系統嘅文明語言,係「有得學」嘅,仲有各種正式嘅資格認証;而廣東話,就冇噉「正式」,甚至有啲「低俗」,但正因為大家平時都用廣東話溝通,覺得廣東話可以從日常生活中學習,所以又唔使「正式」噉,當佢做一回事噉認真學,以為「多講就慣」,馬虎過骨,用住先就算.所以香港經常出現如第一幅圖中所見的情況:「行入啲」個「啲」字,就以差不多先生嘅精神用個英文字母頂上就算數.香港嘅教育制度要大家好「正式」噉學習英語同普通話,母語廣東話卻進入唔到「正式」之列,粵語文化知識大部份情況都被社會,傳媒以獵奇嘅眼光看待;但英語與普通話等如此「正式」嘅語言,竟然唔係香港人平時所用,而用唔「正式」嘅廣東話來溝通,又係構成香港人身份認同嘅一個重要象徵.
如果語言行為係社會文化嘅心理反映,香港不但嚴重精神分裂,仲極度心理不平衡.香港嘅教育制度同主流社會運作,一邊要大家精通兩文三語,另一邊又利用制度同語言使用場合嘅社會共識,創造各種理由來分化不同語言同語文之間嘅地位.又,一方面粵語係香港人身份嘅象徵,但另一方面,比起對英語及普通話嘅重視,粵語又長期徘徊於制度邊緣.我哋嘅社會似乎變得想有意無意賣甩都講得上係與生俱來嘅粵語,放棄有系統地整理,學習及認可母語嘅機會,並將之排除於正式嘅領域以外,要大家努力學習平時香港人之間溝通唔太常用嘅「正式」語言,但又因為廣東話係與生俱來,香港人嘅生活又幾乎離唔開唔「正式」嘅粵語,又要覺得用廣東話先親切.整個社會對待語言嘅行動係為非常之言行不一致.我所以從來都唔一個一個噉指罵嗰啲平日用廣東話溝通,但同自己仔女對話時就轉用英語普通話嘅港孩爸媽.佢哋虛偽,但佢哋其實亦都具體噉將香港語言教育嘅自相矛盾,以行動赤裸噉暴露出來.
人必自重而後人重之
又,噉或者都解釋得到,為何以香港人身份自居嘅演員杜汶澤先生,居然可以話「低俗係香港核心價值」,而天朝子民亦樂此不疲地以〈低俗喜劇〉來借題發揮,稱該戲「真實反映」香港人文化低俗.無他,正所謂人必自侮而後人侮之.須知語言仍係文化嘅載體,香港嘅文化係港式粵語文化.不過香港人一方面飲用港式廣東話文化嘅奶水長大,視廣東話為香港人身份認同重要部份,對待自己母語嘅態度就經常流於玩票,令一個排斥粵語文化嘅教育制度得以設立,並以實際嘅社會運作,馬虎噉看待自己嘅文化載體,不自覺噉令具有象徵香港身份認同義意嘅文化與低俗劃上等號,讓其遭受蠶食.香港人一連串不自覺又不一致嘅舉動,到最後係會自食其果:我哋噉係潛而默化自己,亦同時以行動告訴世人,香港嘅本土文化係「不正式」,「低俗」,而香港人既樂於學習「正式」嘅外語,亦樂於以被自貶為「低俗」嘅文化作為身份認同的象徵,將自身異化.
講到尾聲,在下其實都係希望大家明白,粵語喺香港嘅地位,及粵語如何被香港人看待,對待,係一個非常嚴肅嘅課題.香港以廣東話文化自居,但學校教學生嘅,傳媒寫嘅,政府文件用嘅中文,都唔係用粵語的語法寫成,甚至教大家粵語係「唔正式」嘅,而香港人居然「唔正式」地使用粵語,成件事唔係好荒謬咩?如果香港人唔肯改變現狀,寧願繼續維持一個連自己母語都唔認可嘅社會制度,又唔肯花啲心神將學習廣東話文化嘅事當成一回事噉認真對待,咪講話要人哋來學,我哋仲可以說服邊個來傳承香港色彩繽紛粵語文化?長此下去,港式粵語嘅文化只會消失於歷史長河之中.
諸君須記取,「人必自侮而後人侮之」之後那句,係「人必自重而後人重之」.因此,香港人如果要從低俗中自救,就要有挽狂瀾於既倒嘅覺悟,認真對待港式粵語,爭取香港嘅社會將廣東話視為一種正式,得體嘅語言.我冇要大家敵視同放棄英語及普通話嘅意思,但每個香港人必須要開始以行動改變現狀,爭取一個等大家都認真認識粵語嘅環境,鼓勵閱讀用粵語寫成嘅文章,以及推動以粵語書寫正規文章與公文嘅風氣,甚至推廣粵語資格證明,增加香港人對本土語言嘅認識,與及言行一致嘅認同.
如果香港能借助社會制度對自身文化作出肯定,認真噉給予重視,將會係香港人喺面對國際化洪流與中共天朝主義肆虐嘅大時代中,對自身最有能量嘅祝福.
- 比如圖二中的「位」字,粵語讀「坐位」(wai2)和「位置」(wai6)時,都有不同的讀法
(本文於二零一九年一月三十一日經作者本人第一次修訂)


text:
「美國」
經過咗咁多個月,今日美國總統大選終於揭盅!今日基本上所有嘅媒體都實時報導美國總統選舉嘅情況.好多人都會問點解香港人咁關心美國嘅總統大選,其實都唔難理解.事關香港嘅經濟除咗因為受到中國嘅影響之外,環球經濟對香港嘅影響亦都好大.雖然之前睇過好多數據嘅分析都指出特朗普勝出嘅機會都比較大,但係真係接受唔到一個咁瘋狂嘅人成為美國總統.不過學好多人話齋,結果如何最起碼四年之後佢哋有權再選過,只不過要等四年啫!
「總統」
今年嘅美國總統大選嘅戰況真係好緊湊,而早前真係有好多分析都指特朗普勝出嘅機會係比較大,不過真係無諗過希拉里會輸咁多.真係好耐無試過咁想數據係錯,但係真的假不了.美國人真係傻咗,竟然選咗個瘋狂嘅人出嚟做總統.究竟之後個世界會變成點?而最大嘅問題就係參議院同眾議院都落係共和黨手中,簡稱以後嘅法案都應該會暢通無阻,除非籠裏雞作反啦.依家就連美國人都諗要移民,嚟個世界真係正式進入咗一個狂人年代.
「投票」
點解咁多人會投票俾特朗普,相信全世界嘅人都唔會明.只不過而家已經變成事實,路亦都係美國人自己揀嘅,所以之後四年會係點真係無人知.相信嚟緊個四年都會有好多唔同嘅新聞圍繞著嚟個狂人,亦希望四年之後佢唔會連任.其實今次唔單止係美國本土嘅問題,因為美國作為全球大國之一,而美國係國際議題都有一定嘅影響力,所以由一個狂人出任總統唔單止影響美國,而係全世界.所以佢會帶嚟幾大嘅影響真係無人會知!
Also published on Medium.


text:
買咗 Grégoire Michaud 本《 Artisan Bread 麵包教室 》咁耐都未跟佢整過,因為裡面大部份嘅麵包都要用到發酵麵種去整,預備麵種都唔係咩咁大不了,最煩係佢嘅麵種係要整足幾日,仲要不停加入新粉,你都咪話唔煩呀!
早兩個星期喺圖書館度借到佢本新書《古風歐陸麵包》,今次呢本講明係 “baking at home”,所以食譜簡單好多,一般家庭都可以做得到.睇哂成本書之後,我就揀咗洛神花裸麥麵包呢個食譜,因為咁啱屋企有樽洛神花果醬嘛,難得咁特別嘅食材都會有,唔試整都真係對唔住自己啦!
材料:
高筋麵粉 150 克
裸麥粉 75 克
即用酵母 1 克
發酵麵種 50 克
海鹽 6 克
洛神花果醬 50 克
水 約 180 克
- 所有材料放入食物處理器內攪拌混合,逐少加水搓成麵糰.
- 拎出麵糰,放上已灑粉嘅枱上,繼續搓揉及摔打成光滑麵糰.
- 將麵糰滾圓,放入已灑粉嘅兜內,用保鮮紙包好,發酵 2 個鐘.
- 麵糰排氣後再次滾圓,鬆弛 15 分鐘.
- 再次排氣及滾圓,將麵糰倒轉放入已灑粉嘅發酵藤籃內,發酵 90 分鐘.
- 發酵完成後,用刀喺麵糰表面割紋,然後用水噴濕麵糰.
- 放入已預熱至 210 °C 嘅焗爐內焗約 35 分鐘.
- 其間當麵糰開始上色時再噴多一次蒸氣.
食譜出自 Grégoire Michaud 嘅 《古風歐陸麵包》.
今次個紋路做得好滿意,可惜個做形就歪歪哋,
可能因為放個麵糰落藤籃時放得唔夠正中.
唔單只無乜紫紅色睇到,就連食落口都無乜洛神花果醬味,
有少少失望!
Notes:
- 原食譜係用 65 號麵粉
- 發酵麵種可參考燕麥包中嘅老麵製做法.
你哋亦都可以喺 Facebook Fans Page 度搵我 o架,我間小店叫做 La Cucinadi Kestrel 呀,快啲 click 入去做我個 fans 啦!


text:
亞洲電影大獎 學生觀摩團分享嘉賓 淺野忠信 :「入得呢行就要盡全力」
由亞洲電影大獎學院以及 東京國際電影節 主辦單位合作嘅「第31屆 東京國際電影節 學生觀摩團」,喺電影節開幕嘅第二日邀請到 日本著名演員 淺野忠信 同學生進行交流. 淺野忠信 同 亞洲電影大獎 淵源甚廣,曾分別奪得「最佳男主角」及「最佳男配角」兩大獎項,而佢亦有豐富嘅荷里活電影拍攝經驗,以及執導電影作品嘅經驗,一班學生聽過佢分享演藝心得都顯得非常雀躍.
以下係淺野忠信同學生對談嘅部分內容:
有關日本拍戲同喺荷里活拍戲嘅分別
荷里活電影係大產業,budget 好多,雖然自己參與嘅日本電影規模都唔細,但係仍然有一段距離.因為大家都好努力工作,好有活力,所以自己都想再做得更好.荷里活有好多唔同嘅電影,各有所長,但要求更大,付出就更大,更加有挑戰.當然,荷里活拍攝技術日新月異,但係演員嘅基本功就係要去想像畫面,即使拍攝技術上有少少唔同嘅要求,但係作為一個演員,演出嘅時候其實感覺無咩大分別.
有關拍攝《雷神奇俠》系列以及角色 Hogun 嘅結局
《雷神奇俠》去到第三集,我拍攝嘅時候淨係攞到有自己對白部分嘅劇本.當我睇到電影完成品嗰陣,先知道原來我嘅角色結局係咁,連我另外兩位夥伴都唔知大家嘅結局!
有關身為導演,應該點樣指導演員
每個導演都有唔同嘅想法,但係演員亦有自己嘅想法,所以要全心全意相信演員先至會做出好作品.我好欣賞馬田史高西斯導演,記得當初我去 casting,覺得對方好用心咁去聆聽.雖然第一次 casting 我失敗咗,不過幾個月之後佢就搵咗我拍《沉默》.導演佢好自由,畀我哋有自己嘅想法同埋好多鼓勵,從來唔會講負面說話.我覺得做導演就係要有呢個態度,要鼓勵演員,演員自然會越演越好.同演員之間有創作分歧嘅話,就應該尊重演員,嘗試去了解佢哋嘅諗法.
關於好演員嘅特質
唔好導演叫你咁做,你就要咁做,咁樣嘅話會慢慢喪失自己嘅創作力.無論你身在邊個工作崗位都好,當你有長時間去準備,我相信就可以駕馭得到你嘅工作.當諗到自己嘅一套,就應該即刻去試.拍攝電影一向都係無規則嘅,唔使介意,想點就試!我自己亦唔係一個想被定型嘅演員,會想盡量演出唔一樣嘅角色.
關於就學時期修讀音樂,對之後拍攝電影嘅影響
音樂係聽覺上嘅藝術,電影則係視覺上嘅藝術,係好唔一樣嘅表演,不過都要求自己有好強嘅敏感度,所以讀過音樂對我演戲會有好大幫助.
關於同自己嘅仔女一齊拍電影嘅機會
仔女都係演員,希望將來都有機會同佢哋合作.我好中意睇自己仔女演出嘅電影,但係我就無習慣去睇返自己演出嘅電影.當然電視播嘅時候我都會睇吓啦(笑).
最後,淺野忠信忠告一班學生:
拍電影呢一條路係你哋自己揀嘅,一定要盡全力去做(笑)!
文:靈光
https://www.facebook.com/huxtin/
靈光一閃,正在尋找《光影星碎》後的《生死幻願》.


text:
「內務」
其實而家香港係唔係去到一個打橫嚟嘅局面?真係厚住面皮去格硬嚟?究竟係唔係佢哋覺得點就點?內務委員會主席選舉出現爭議,佔議席優勢嘅建議派企圖打破以往正副主席由建制及泛民分別擔任嘅默契,有意壟斷正副主席職位.由於上屆主席民建聯李慧琼角逐連任,交由上屆副主席公民黨郭榮鏗主持主席選舉.民主派提名接近20人參選,極力爭取發言機會,阻擋建制派壟斷正副主席.
「問題」
咁多年大家都係跟規則做嘢,如果真係有問題就應該先解決,而唔係霸王硬上弓!所謂透過秘書處向外界資深大律師所索取嘅法律意見,其實係無實質嘅法律約束力同執行力,因為講到明係意見啦,即係唔係法院嘅裁決啦!咁如果純粹只係一個大律師嘅觀點同意見就可以打橫嚟嘅話,咁係唔係每個市民都可以搵一個大律師去俾啲意見佢哋就可以為所欲為,甚至乎當成法律?
「意見」
當然自己唔係專業人士,不過大家都可以係網上面睇下立法會嘅《議事規則》同《內務守則》.所有嘢都係白紙黑字講到明,如果覺得有需要可以通過正常途徑去修改,只不過一日未選出正副主席,一日都仲未可以進行其他議程.留意返嘅係根據秘書處提交予內會嘅法律意見要點,係「認為」,唔係「確定」或者「授權」上任主席李慧琼有權係新任主席尚未選出嘅時候召開會議,處理內務委員會嘅事務,特別係所謂嘅急切或重要事務!都係嗰句,係意見!


text:
早陣子在灣仔看完牌,就相約M先生到灣仔開餐
我地食日本野的意慾都真係十個高漲,但又唔想周圍搵周圍行,(腳骨力都真係大不如前!
)所以就決定一試呢間魚鮮生
一入店時有個妹妹問我地有冇訂位,(都真係估佢唔到佢呢個偏偏地的位都要訂位!?)我地講完冇之後佢就走左,因為,全場都係得個老闆款的男人加妹妹再加一個嬸嬸照顧樓面
好不容易終於都有位坐,不過坐的二人檯都係史上最細的,因為張檯上面的雜物都真係太多了!!
唔信!?你睇下,水壺(仲要係大個隻)都放埋係檯面 真係想搵個位擺野都唔係咁易!
刺身都不算太貴,我諗呢間日本餐都真係走抵食夾大件的路線!
佢又真係冇呃你,真係全場都爆滿!
壽司Bar就不是開放式,你只係見到個師傅個頭而見唔到佢切緊咩
見有生蠔食,當然唔會錯過,$188半打圍起差唔多30幾蚊隻,又法國又澳洲,都差唔多啦!於是就緊係舉手叫~"半打丫唔該!"
係咁食生冷野有時又唔係幾辦法,唔多唔少都要加丁點的熱食,於是我地就叫了一個叉燒稻庭烏冬喇!
黎到個樣都什對辦,而且轉埋稻庭烏冬都共係$58,一睇隻蛋我就知碗野好味!(起碼都俾到隻半熟蛋你丫!)
雖然不是很正宗日本的味道,湯底都尚有改進的空間,不過賣相,溫度同味道都真係不錯,食到我都lam lam 脷!
再來就是小食的牛油七味金菇(個名係咁上下)
不過都有點韌,個尾咬極都咬唔開,好似狡猾的金菇一樣,味道就略嫌淡左些~
雖然個次序係亂左D,不過都冇影響生蠔的鮮味!
我只係記得隻澳洲蠔係Coffin Bay ~其他都唔記得喇!都算大隻肥美!正!
呢盆就係自選組合刺身拼盆,一共點了六款,有我最愛的三文魚,油甘魚,牡丹蝦,帆立貝,翡翠螺,墨魚 (排名係分先後的~)
再來一個Close up 就知道真係有幾咁大塊,成盆差唔多三百蚊到啦!
三文魚成支叉咁長,1cm咁厚,真係食得好開心!
仲有一個驚喜就是呢一鑵梨汁!從冇諗過韓國野都可以咁好飲(我應我係好崇日的!)呢鑵野真係有清甜的梨味再加有點果肉!!$12一鑵比起好多日本的鑵裝飲品都好味得多了!
因為種類真係太多了,有時買日本野飲要買到鑵好飲都真係好講撞手神!
後記:呢間小店唔知係唔係因為要節省成本,於是得兩個樓面,見到個妹妹真係做到要走,我都俾多左我的耐性,仲要配套不足,要用人手入單,同人手加數埋單,真係咩都係佢,唔做到頭都暈就有鬼喇!後生的都做到咁,老的嬸嬸仲可憐,檯檯都叫佢,老闆又叫佢執檯入客,手就得一雙,都真係唔知做得邊樣先!
小店要生存都真係唔係一件易事呢!有好的食物,都要有好的服務,先會令到客人再番黎呢!
地址:灣仔活道1號A地下 (188對面)


text:
記 1.12 緊急求助電話
仲記得我哋最後一次聯絡係喺11月23號嘅下午.而我哋最後一次嘅正常交流都講緊係92日之前嘅事.
或者其實世事其實就係一個又一個嘅循環嚟,你以前點樣傷過其他人,終有一日,你會俾人以同樣嘅方式,又或者係更加hurt嘅方式嚟傷害翻,世界就係咁巧合㗎喇,佢俾一個人unfriend咗,我unfriend咗嗰個人,最後佢unfriend翻我.或者就同被選中嘅細路一樣道理,成件事一共需要三個人嚟完成呢一個循環,而我,可能因為係佢最遲識嘅嗰個人,所以就做咗完成呢個循環嘅第三個人,呢個loop最大嘅缺陷,就係我有一啲比較罕見嘅personality disorder.
因為睇唔順眼嗰個人喺我面前講佢壞話,所以我unfriend咗佢,跟住好sarcastic同dramatic咁俾佢unfriend返,成件事真係夠晒諷刺,話唔定呢個就係一個報應嘅cycle嚟.
或者,我對佢嘅重視源於我嘅背景,一個邊緣到冇得再邊緣嘅邊緣人,所以一有人會聽我講啲廢話都會變成一種信任,只不過冇諗過呢種信任會害死自己.而呢種信任亦都係導致我嗰種對㑣嘅依賴嘅原因.
佢喺我生命入面嘅出現其實係真係改變咗我好多.
一個本身喺社會嘅邊緣上面生活,同呢個社會嘅每一件事,每一個人都好似係一條互相平行嘅直線咁,大家互不相干,但自從佢嘅出現以嚟,好似稍為改變咗我嘅斜度咁,開始有機會同其他嘅人同事相交,有人會同自己吹水,食飯,去玩,呢啲都係我以前冇嘅嘢嚟.曾經有一刻,我真係以為自己同呢個世界重新接到軌咁,諗翻轉頭都覺得不切實際.
好景不常,一個每一個人都明白嘅道理,雖然係殘忍,但呢個世界「變幻原是永恆」,冇嘢係可以歷久不衰,特別係對於自己嘅好事,走嘅速度更加同光速堪比.
自從佢走咗之後,我自己最大嘅感覺係empty,一日入面唔會有人搵,更加唔會有人理,自己嘅存在仿如虛構.
亦係嗰陣開始我能夠感受到有史以嚟最強嘅空虛感,同呢個世界disconnected嘅感覺,我自己成日都覺得自己並唔屬於呢個世界,因為咁多年以嚟,我都係融入唔到去呢個世界入面.
「是誰定誰成功 我信任我 為何還要信 靠人恩寵」
或者邊緣嘅自己先係自己supposed to be嘅位置,應該know my place然後安守本分先係自己應該做嘅事.
我成日對於世界都有好多嘅期望,想呢個世界唔好咁冷漠,想身邊有人可以幫到自己,想奇蹟會發生,但隨住每一個期望一次又一次咁落空,只係對自己嘅意志一次又一次嘅磨蝕.
理性嘅自己同自己講,唔應該對呢一個世界有任何嘅期望,但係好可惜,雖然理性嘅自己知道每一件事嘅應對方法,亦係點解我覺得好多時其他人嘅意見都係好似講緊啊媽係女人咁嘅原因.
只不過,喺實行起上嚟,永遠都係兩碼子嘅事.而我永遠都係做唔理性嘅自己需要做嘅事情.
一切嘅問題,都係源於BPD呢一個嘅問題,depression係咁樣引起嘅,以致依家好多嘅問題都係.不過好可惜,呢樣嘢係冇得醫嘅.
不過可以對我造成咁嘅打擊,並唔係BPD本身,而係在於將本身邊緣到不行嘅我拉咗入去呢個世界少少之後中途放手再一腳伸返我出去邊緣地帶,喺仲未完全融合呢個世界之前,已經俾人抛低咗.
如果未試過同呢個世界接軌都唔緊要,但一旦試過,可以話係冇得翻轉頭,而我正經歷緊嘅,應該就係呢一個嘅轉變,再加埋BPD送嘅一啲併發症咁,對於冇BPD嘅人睇起上嚟當然係好似冇乜嘢咁,但對於我哋而言係兩個截然不同嘅事嚟,唔少同樣有BPD嘅人都係因為經歷咗我上面講出嘅問題先會產生更大嘅問題.
之前我唔會同任何人講我做唔同嘅嘢嘅目的,係唔想俾人覺得我係嗰啲心機重嘅人,但依家見到有自己嘅同類先會夠膽認,因為我都係啱啱先知原來呢個係一種personality disorder.
不過咁又點,你重視嘅人都唔會理翻你嘅,做再多嘅therapy都係冇用嘅,至少係我見到其他都係因為類似情況而發現自己有BPD嘅人係可以好到.
「此疾患已被公認為一項重大的心理問題」
維基百科上面係咁寫嘅.
但係個問題就係嚴重又如何,有人會理,有人會去關懷咩?
佢都冇理解過我放唔到嘅原因啦,如果唔係我會有難受到要一次又一次想結束自己嘅痛苦咩?
係㗎,其他人係冇責任去理自己嘅感受㗎,所以呢個世界咪每一日都有咁多悲劇發生囉,同埋發生咗咁多嘢,to be honest我自己心入面都有條刺,而且會係一生都磨滅唔到.
係,我認我好多嘅actions做出嚟係想留住佢,但咁又點?做再多嘅嘢都係徒勞,因為都係留唔住決意要走嘅人嘅.
有好多嘅插曲發生,令到我不停諗其實係咪被人喺背後講是非,我都唔希望係,但似乎世界係唔會有咁多嘅巧合嘅.
用email接收新blog post嘅通知
[email-subscribers-form id="1]


text:
揾私人補習有咩要留意?
較早前,一名38歳女補習老師涉嫌因為其中一名男學生頑皮,而脫掉該名男童嘅褲繼而打臀及彈下體,該名女補習老師因而被判入獄.喺香港,唔少家長都會為小朋友安排私人補習課堂,而類似事件嘅嚴重性,就引來家長關注私人補習老師嘅操守問題.
最近疫情稍緩,學校亦即將回復授課,好多家長怕小朋友放假放得太耐,怕學業一時間跟唔上,都開始尋找私人補習老師幫手.但係家長需要明白,世上每個地方每個行業都總會有害群之馬,私人補習行業亦都唔例外.如果唔好彩請到有操守問題嘅老師,金錢損失或者教學成效低都係小事,假若對小朋友心靈造成無可挽回嘅損傷咁就真係幾多錢都挽救唔到喇!
唔想請到有問題嘅老師可以點做?GETUTOR香港導師總會就同各位家長講一講聘用私人補習老師嘅時候有啲咩要點可以留意,以確保揾到一個有操守,而且適合你嘅小朋友嘅老師啦!
三招助你尋找可靠私人補習老師:
1. 尋找有成功經驗/有聲譽嘅老師
喺揾補習老師嘅時候,家長不妨留意一下老師有冇相關補習經驗,又或者有冇成功嘅經驗同其他家長嘅讚賞,呢啲經驗可以幫助家長喺開始上堂前先初步了解老師.
雖然補習係人夾人,先前成功嘅經驗並唔代表嗰個老師一定可以同你嘅小朋友夾得嚟.但係先了解咗老師嘅背景同佢嘅相關經驗,可以大大增加揾到適合嘅老師嘅機會;而如果老師係有好嘅聲譽,咁嗰個老師係害群之馬嘅機會亦都會較細.
2. 觀察與溝通
其次,我哋會建議家長如果有時間嘅話,請盡量喺頭幾堂都在場觀察一下.因為頭幾堂嘅補習通常都仲喺了解同埋試驗嘅階段,家長除咗可以睇到老師同小朋友夾唔夾,佢嘅教學方式又係唔係適合小朋友之外,仲可以觀察一下補習老師嘅言行舉止,留意一下老師有冇啲咩奇怪嘅行為,同埋睇下老師係咪一個值得信任嘅人,咁可以初步斷定到底可唔可以俾呢一位老師繼續補習.
萬一,家長真係冇時間睇堂,我哋都建議家長喺落堂之後,同老師以及小朋友都進行溝通.因為溝通係另一個最直接嘅方式去了解返上堂嘅情況,透過兩邊嘅溝通,可以有助家長去決定係咪可以選用該位老師繼續補習.
1. 透過同老師課後嘅溝通,可以了解:
- 老師上堂嘅時候教咗啲咩,
- 用咗啲咩方法去進行教學;
2. 因為小朋友係親身接受補習服務,同小朋友溝通了解佢哋上課後感受,可以知道:
- 老師同小朋友夾唔夾,
- 教學嘅模式適唔適合,
- 以及最重要嘅一樣嘢:小朋友喺上該位補習老師嘅課堂嘅時候有冇任何唔舒服嘅感覺.
3. 選用可靠及有信譽嘅補習中介公司
最後一點,就係家長可以考慮選用市面上可靠嘅補習中介公司為您哋去尋找補習老師.有信譽嘅補習中介公司可以幫助家長有效篩走服務久佳同有不良紀錄嘅老師,透過可靠嘅補習中介公司尋找補習老師就可以更有效咁揾到啱小朋友嘅補習老師喇!
而GETUTOR香港導師總會就係一間非常可靠嘅補習中介公司.GETUTOR香港導師總會有數千名活躍導師,經驗及相關資歷俱備,喺疫情期間為家長提供中小學幼稚園各科嘅上門,面授或線上補習服務,而且家長同學生仲係零中介費!GETUTOR有既定流程幫家長搜尋私人補習老師,更會按家長同小朋友需要幫助家長進行篩選,確保家長可以揾到合適嘅老師.心動不如行動,即刻按此開始尋找老師或者WhatsApp至+852 6308 0831同我哋嘅客戶服務專員聯絡啦!
總結
總括嚟講,家長喺請私人補習老師嘅時候應該要小心,以防自己同小朋友被害群之馬影響!
延伸閱讀:(補習大知識)給孩子選擇一個合適的補習方式 讓孩子成績更上一層樓


text:
睇樓大家可能睇得多
睇上車盤大家有無試過睇到連濕地公園都有得睇??
今次睇樓嘅地方特別在
有50萬呎私人濕地公園喺正屋企樓下!
除咗有12 萬呎嘅會所...仲有大草地比小朋友玩,好啱鍾意大自然環境嘅家庭
我哋真係好似大鄉里出城...未見過啲咁大型嘅樓盤 !!
嘩....下面個會所真係起到成個ClubMed 渡假村Feel 咁
攪到國皇之家好想換樓呀 ,嚟呢度渡假休息返一兩日都好丫~
今日其實想介紹嘅係位於新地錦田北大型住宅項目PARK YOHO發展項目,
YOHO TOWN可能大家聽過,不過大家應該未聽過呢個名
PARK YOHO
PARK YOHO 一期已經差不多入伙,想買都買唔到~ 成個發展項目分7期發展,由31座住宅組成,提供逾3,000伙,而PARK
YOHO Venezia(峻巒1B期)及PARK YOHO
Sicilia
(峻巒1C期)就今個月入伙收樓.而呢度最出名嘅就係佢地嘅保育區「候花園」!!
我地率先同大家介紹一下呢個50萬呎私人鹹淡水濕地公園啦~
「候花園」導賞團
呢度有超過180個自然物種,包括蜻蜓,蝴蝶及雀鳥 !
喺規劃發展PARK
YOHO時,發展商專登設計成一個低密度嘅綠化生活空間
全個「候花園」濕地景色
盡量令到附近大自然環境融為一體,住宅可以同濕地成功結合,
發展商仲好努力同保育專家合作,修復成為今日嘅『候花園』
仲可以喺觀賞湖慢慢觀賞濕地自然生態
呢度好多地方都會見到代表濕地保育嘅"蜻蜓" 標誌
呢隻就係呢度好出名嘅瀕危物種「廣瀨妹蟌」,綽號「阿妹」或「四筒」.
==>廣瀨妹蟌嘅特徵為胸部背面有兩對蘋果綠色的斑點.
除咗蜻蜓仲有小白鷺/中華攀雀
平時好少見,一般棲息於近水的葦叢和柳,樺,闊葉嘅樹間
濕地入面仲設有多個固定望遠鏡,可以比小朋友/導賞團成員透過望遠鏡觀察
只要按下按鈕,仲可以即時聽到相關動物嘅叫聲.
仲有其他植物同花朵
呢隻蜻蜓唔知乜嘢學名,
好特別,開頭飛過嚟仲以為係蝴蝶..
食完飯落嚟慢慢散步都幾好喎
註: 住戶及其親友可近距離欣賞私人的濕地和珍貴的生態環境,
如果是非牟利團體想參觀,可以透過業委會申請.
保安方面,住戶要拍Card
先可以去自己住嘅樓層
保安同私穩度相當高
入伙嘅時候要認下邊個係妳嘅大廈經理
日後有啲咩事都可以搵返大廈經理
有研究話小朋友接觸得越多大自然
對佢嘅成長發展好有益處
(要多D比幼童親身用自己的眼,耳朵,手去感知新事物)
示範單位
就睇Marcus 帶大家360°度睇下首次曝光既特色單位.
[不過當然要過千萬啦]
(個人意見: 新鴻基嘅樓不嬲都算係四平八穩..而且亦都唔會有啲咩特別嘅露台技巧/奇則奇聞)
Marcus : 我都想住呢度啊 !!
(超過九成單位主人房有轉角窗或對流窗,盡享室外綠意景觀)
喺度曬下太陽...睇下書都OK喎
另外,有小朋友嘅我哋,最關心嘅就係會所 !!
我地再實地介紹一下啦~
豪華會所設施實地簡介
呢度有雙會所Club COMO加Club GARDA
每間大屋採用唔同主題設計,全部都設有私家泳池架
當然有PlayHouse 啦~
仲有不同嘅工作坊
好似嚟緊母親節就可以以"成本價"
學整下面呢個裝飾啦
下面幾張相就係CLUB
COMO 開放嘅「品萃獨立屋」
面積有成1,100方呎,住戶遲D仲可以同親友一齊享受入廚樂趣
文迪媽媽:我個廚房有咁大就好啦
喺度學煮野真係正呀 !! 飲杯嘢都好丫
呢個位仲可以透過落地玻璃睇好靚嘅日落
媽媽: Marcus 你做乜扮救生員 ?
Marcus : 曬下太陽
睇完室外泳池..再睇埋室內泳池
(25米長室內恆溫泳池)
唔講真係唔知呢度係會所嘅游泳池
仲以為去左酒店添
仲有全香港首次出現嘅水動健身室
(首創嘅水上單車健身)
做完運動...咁辛苦~
最後喺會所用餐區
飲埋呢杯特飲
(有Staff 準備定啲特色飲品)
蜜糖特色飲品夠Fresh 夠清新 ~
由蜜糖再加可食用花組成,真係好好飲啊
配合返個落地玻璃睇日落
落去會所歎咖啡扮偽文青呃Like 又得~
愛情其實是有時間性的,認識得太早或太遲,結果都是不行的.
生命必須有裂縫,陽光才能照進來.生命必須躺得夠低,才明白世間的美.–《樹,不在了》.陳文茜
之前講過呢度所有野大部份標誌都用"蜻蜓"做
工作坊都有呢啲蜻蜓手機繩比大家整~
呢度亦啱晒大家兩夫妻或者年青人
實地簡介完..大家可能問..
價錢/樓價成交
大家以為好貴咩...睇過實際樓市成交數據又唔算貴..
當荃灣/市區一房都賣緊過千萬既時候...
四百萬都係住劏房
PARK
YOHO 有D 上車盤單位
仲賣緊四百幾..五百萬
(有圖有真相)
**大家亦都可以衡量返自己嘅承擔能力睇下能唔能夠上到車啦 **
交通
呢度有提供小巴及巴士接駁西鐵元朗站,行車時間約5-10分鐘,
亦有專車前往皇崗口岸及九龍站ICC,行車時間分別約13及21分鐘.
交通方面5分鐘好近錦上路,亦可以好快去皇崗口岸同福田關口
仲有接駁巴士去西鐵站
交通都算四通八達
我哋實地親身搭返接駁巴士需要~10分鐘
之後睇完樓我哋出咗去尖沙咀嘅打電話太平館食疏乎厘瑞士雞翼
感想
我哋自己都住新鴻基樓 ~
新鴻基發展啇不嬲無論係用料同管理方面都比較優勝
我哋有問過呢度嘅發展項目經理
管理費會唔會好貴架???佢地話其實同其他新嘅樓都係一樣
都係喺~$4樓下,私人濕地公園/「候花園」開支都係佔整體管理費約2至3%.
喜愛俾小朋友接觸大自然嘅父母呢個樓盤一定啱晒啦
若果大家有興趣參觀PARKYOHO私人濕地公園
記得八下有啲咩朋友住喺呢度
有「候花園」導賞團架~
遲D仲有單車團同行山團,住戶/小朋友同朋友隨時可享受元朗郊野運動樂趣架.
PARK
YOHO 補充資料
區域:錦田北
期數的街道名稱及門牌號數:青山公路潭尾段18號
賣方就期數指定的互聯網網站的網址:


text:
Photo by Andrew Ly on Unsplash
學結他常見嘅卡關位(5-7)
如果你已經克服《初學結他常見的卡關位(1-4)》提過既四個難關,恭喜你,你已經脫離新手初學者嘅階段!睇返呢四個關於技術原因而卡難嘅解決方法.今次就黎到中篇,會傾下一啲進階啲既初學者所面對嘅問題.
Photo by Jeswin Thomas on Unsplash
樂理好難啊!|結他學齡:半年
Photo by Jeswin Thomas on Unsplash
你知道樂理很重要,但又好怕去學,覺得又麻煩又悶好似無乜用咁? 但無學樂理,你彈嘅只係結他;學左樂理,先算係玩音樂嘅開始!你有無咁嘅經驗?剛背完譜一個月後,只記得一半,三個月後就完全忘記啦.這情況好似背書一樣,無理解過句子嘅意思,當然會背得痛苦.樂理,其實係音樂上嘅文法同語法,無注意樂理,又點彈出好東西呢?所以,我地既課程會隨着學生的技術既進度加入所需要嘅樂理知識,目的是令到每個學生最終都有能力編到有質素嘅結他Fingerstyle.你想唔想有一日可以唔洗睇譜彈奏?想唔想試下編一首自己鐘意,坊間又無譜既歌?如果想,就要好好對待樂理.
Photo by marianne bos on Unsplash
我仲有咩可以學?|結他學齡:九個月
基本技巧,已經練得唔錯,拎到份樂譜可以彈得似模似樣,但係可能會有種空虛感,呢種空虛可能係缺乏清晰嘅學習方向.音樂,甚至結他都係一個好大嘅世界,一定有更多技術和知識你可以學.要有心理準備,你投入嘅時間和努力會比之前更多,但亦會得到更大嘅滿足感!!
你有兩個大方向可以去學習.
一,樂理:音程,大小調,五度圈,和弦理論,其他音樂風格等.學習樂理同時,其實都訓練你耳朵和對音樂嘅敏感度.練耳由拍子開始,拍子>旋律>音程>和弦等,全都離不開對樂理嘅認識.在結他上應用樂理嘅知識,例如:音程係結他上係點表達嘅,不同調嘅旋律會在哪裡找到,一啲特別嘅和弦進行套用在不同調上可以點彈,如何為和弦增加extension等.
二,你可以向更高深嘅技術發展.percussion技巧,可以係彈奏和弦和旋律嘅同時,加入㪣擊節奏.同一支樂器可以同時做到Percussion和彈奏效果,只有木結他可以做到,亦係木結他近二十年來最多人研究嘅技巧.可以多學習幾位出名嘅木結他手包括Andy Mckey,押尾光太朗,松井祐貴,鄭晟河等Percussion結他嘅好手.
覺得支結他唔好聽!|結他學齡:一年
好既技術同好既結他比,一定係追求好既技術優先.但係有一支唔好聽嘅結他,你每天嘅練習係磨練;好聽嘅結他,你每天嘅練習就係享受.所以對自己好少少,買一支好㩒,又鐘意既結他,都係一種好既動力黎架.而且你係結他上面嘅投資其實係同你要學好結他嘅決心係成正比嘅,想像下如果你未來五年都會每日彈結他,你當然想佢音色好啦,如果當結他係你終身伴侣,就更加不用多講.而跟據哈利店長報告,我地嘅學生係買結他嘅時候會比坊間嘅客人預算會較高,第一當然係因為佢地既決心.第二就係因為一支音色好嘅結他會誠實地反映你嘅功力,音色既掌控,有無多餘嘅動作發出怪聲.好嘅結他就可以如實反映呢d細節,對你嘅技術會有好大嘅提升!
結他=伴侣|揀一支最配合你嘅好結他
好嘅結他首先要有良好嘅共鳴
木結他結構有三個等級,分別係全夾板,面單(solid top)和全單(full solid)結他.當中,全單板結他嘅共鳴係最好嘅.但唔代表全單板共鳴,就一定比面單結他好,經過精確調音嘅面單結他,會比無好好調音嘅全單結他音質來得更好.由音量,延音長度,聲音分離度等可以判斷結他嘅共鳴.有足夠嘅共鳴,就可以發揮木材原本嘅聲音.有啲木材會比較puchy,例如:cocobolo,pauduk,較柔和嘅有rosewood,walnut,聲音更清澈.結他嘅聲音,就好似唔同嘅個性,要配合你自己嘅個性,使用習慣.擁有一支心愛嘅結他,絕對會增加你每天練習嘅動力!
Photo by Daria Shevtsova from Pexels
今次就講埋一啲進階初學者會面對嘅難關,其實學結他卡關位都講得7788啦,「吓!?中篇咋喎?咁快講完,小編趕收工啊?!」um...我諗如果你已經解決咗以上既難關,已經證明咗結他對你黎講一定好重要,你需要嘅係時間嘅沉澱同磨練,小編都係努力中,就唔俾更多意見啦.而下篇會提到一啲屬於心態同個人原因嘅難關,純屬分享,我地下一篇再見.


text:
倫敦地下鐵
倫敦地下鐵(英文:London Underground;英文花名:the Tube(管))係英國倫敦嘅地下鐵系統,主要服務大倫敦同週邊地區,由倫敦運輸局(Transport for London/TfL)營運.而家倫敦地下鐵有11條路綫,服務272個站,全長402公里(250英里),係全世界最大嘅地下鐵網絡之一.
除咗服務倫敦,地下鐵部分路綫延伸到西北同東北面嘅周邊城鎮雅息士郡嘅艾坪林,白金漢郡嘅齊爾滕,赫福郡嘅三河區同屈福;而倫敦南部有好多地方都冇地下鐵網絡覆蓋,只有33個地鐵站喺泰晤士河以南.雖然叫地下鐵,但係其實成個系統剩係得45%喺地底.好大一部分其實喺倫敦外圍,喺地面行駛.
倫敦地下鐵係全世界最古老嘅地下鐵系統,其中一個前身大都會鐵路喺1863年1月10號通車,成為全世界第一條載客嘅地下鐵;而佢亦喺1890年開始用電氣化列車,係全世界最早行電氣化列車嘅鐵路.
路綫[編輯]
倫敦地下鐵有11條路綫,全長402公里(250英里),服務272個車站,以總長度同站數計係全球第九大地下鐵系統.
倫敦地下鐵路綫一般按市區段地底隧道起嘅方法同形態分兩種,分別係淺層隧道路綫同深層隧道路綫:
- 淺層隧道路綫包括最早期通車嘅路綫,隧道啱啱好喺地面之下,多數用明挖回填方式起.由於初期用蒸汽火車頭嚟行,地下隧道實際有唔少露天段通風,隧道亦比較高同闊,列車體積同國鐵相若.四條淺層隧道路綫喺市中心段形成環狀網絡,共用大部分車站和路軌.
- 深層隧道路綫深入地底,多數係鑽挖式隧道,用體積較細嘅列車喺直徑約11英尺8英寸(3.56米)嘅圓形隧道(地鐵花名「the Tube」(管)嘅由來)裡面行,大部分路段都有獨立路軌.
收費區[編輯]
倫敦地下鐵嘅收費同倫敦其他鐵路系統一樣按照區域嚟收費.大倫敦有6個收費區,市區最內圍係第一收費區,然後一圈圈出到去第六收費區;而大倫敦之外仲有3個收費區,分別係第七,第八同第九收費區.通常牽涉到第一區嘅收費都會貴過喺外圍嘅收費.有少部分站同時喺兩個收費區入面,由呢啲站來往其他地方,有機會可以「慳」一個收費區而慳咗車錢.


text:
5大方法移民台灣 申請門檻及資產一覽
撰文:里奧叔叔|編輯:AY|圖片來源:移居台灣 真實生活@facebook,unsplash
如果有得揀,你會做台灣人還是英國人?
最近炒得最火熱嘅,相信係英國放寬港人持BNO居留英國嘅話題,對於已經成為台灣人嘅里奧好似又多咗個選擇咁!不過,如果萬一英國真係咁慷慨畀大家去做英國人,你又係咪真係會去呢?里奧就應該唔會喇!仲係比較鍾意做台灣人多啲!
香港居住了12年,美國住了4年,中國住了5年
為何會踏上移民台灣的路?
當然,呢個只係里奧嘅個人立場,里奧嫂睇到有關BNO嘅新聞都忍唔住問里奧:「雖然知道你鍾意台灣,但萬一真係可以帶兩個女去英國讀書,而你又有能力可以去生活,咁你又會點決定呢?」呢一下我真係停咗幾秒,猶豫咗一陣都係唔知點答佢,主要原因唔係考慮自己咁簡單,但最後都係答no!最後呢個話題就成為咗里奧同太太尋晚嘅傾偈話題.
西方國家好嗎?相信每個人嘅睇法都唔同,亦唔會有一個標準答案,但自己就有咁嘅體驗,我曾去過美國加州讀過幾年書,讀書時期「冇王管」,每晚約埋班朋友喺UC Berkeley 飲住cappuccino做功課,做完就走去機舖打番幾鋪《街霸II》,Friday night 就例牌有party,周末遊車河,冬天去Lake Tahoe 滑雪,夏天就海灘曬太陽,都不知幾爽,冇錢就走去餐館打幾日黑市工(留學生不能工作),嗰時嘅里奧覺得美國先係自己嚮往生活嘅地方,但讀完書又入唔到美籍就只能夠返香港,當時自己有一個信念:有朝一日,我一定會移民美國!
返到香港之後,誤打誤撞咩工都試下,最後入咗一間中港生意公司,再被公司派到中國西南區長駐,一去就5年.當時因工作關係對中國式嘅生活同做事方式都算了解,晚晚收工咪被安排食飯飲酒,識人就係最主要嘅工作,日復日年復年,好彩當時年輕力壯,否則可能中酒精毒去咗極樂.時事方面,最記得法輪功事件悶咗成個星期,點解?因為全中國嘅電視台全日都只係播法輪功嘅新聞,而且播足一星期.
為了孩子移民台灣
5年真係一個唔短嘅日子,再返到香港之後,里奧都好唔習慣,而且朋友都覺得里奧當時國產味好重,「早上好」,「服務員」,「打車」,「打的」 嗰D詞彙出晒嚟,好唔容易再次融入香港生活.但結婚生女後,就感到香港赤化愈嚟愈重,加上自己喺中國內陸長駐過,一場雨傘運動就決定帶埋家人離開香港,移民台灣.
里奧喺香港住咗12年,美國住咗4年,中國住咗5年,台灣住咗5年.如今40出頭,如果再畀我揀,我相信都係會揀台灣.
台灣生活邊度好?
冇一個地方係完美,台灣都有唔少缺點,有時候睇到好多人分享台灣生活邊度好,咩福利正,里奧都未必好認同,簡單講過嘅情理法都已經覺得唔合理,但係有一樣自覺得好舒服嘅係「自在」.
台灣生活好自在,做生意做得好自在,交朋友亦交得好自在,呢幾年里奧多數與台灣人來往,從來都未有過咁自在嘅感覺,喺台灣生活唔會怕治安唔好,唔會怕醫療費高,唔會被種族歧視.做生意唔會有部門嚟搞你,除非你有把柄被人檢舉,唔使下下請部門食飯拉關係,交朋友又唔使下下斤斤計較,唔使打量別人用心,生活各方面都好自在.
如果係你,你又會點揀呢?
資料來源:移居台灣 真實生活@facebook
免責聲明:本專頁刊載的所有移民資訊,只可作參考用途.讀者在作出決定前理應審慎,若不幸招致任何損失,概與本刊及相關作者無關.而本集團旗下網站或社交平台的網誌內容及觀點,僅屬筆者個人意見,與新傳媒立場無關.本集團旗下網站對因上述人士張貼之資訊內容所帶來之損失或損害概不負責.


text:
(哭崩靈堂)姜濤憑歌為已故摯友獻上最後的一封信
繼盧瀚霆(Anson Lo),柳應廷(Jer)和呂爵安(Edan)後,「MIRROR夏日企劃」輪到人氣王姜濤接捧,推出年度第二支個人單曲《Dear My Friend,》.談到新歌的創作理念,姜濤坦言希望藉著歌曲,為已故摯友(花名:中峰)獻上最後的一封信:「《Dear My Friend,》係為咗紀念一位離開咗嘅朋友,歌名亦都係我諗嘅,好想話畀大家知,呢首歌係專屬於佢;希望大家聽歌嘅同時,可以望下身邊嗰位最親近嘅人,好好珍惜佢哋.」
雙林打造新歌
故人玉樹長埋, 作為好友的姜濤雖然有意以歌悼念,卻坦誠起初一度採取「拖字闕」:「可能唔想面對朋友已經離去嘅事實,所以當初喺揀曲方面拖咗好耐,而且喺一時三刻亦好難搵到一首好稱心嘅歌,最後聽到林奕匡寫嘅呢隻歌,一聽就有命中注定嘅感覺;至於填詞方面,因為林若寧老師係一位好擅長描寫故事嘅作詞人,所以我同監製Edward講,方唔方便搵林老師聽下我呢個故仔,睇下佢有乜感覺,然後就促成呢件事.」
日前姜濤為《Dear My Friend,》拍攝MV,特地走訪機場,籃球場,表演場館等多個拍攝地點,當中最令他難忘的場景,絕對是靈堂一幕,自認哭點高的他亦不禁眼角失守,淚灑當場:「導演希望我寫一封信畀呢位朋友,然後喺靈堂讀出嚟,但係我寫唔出,因為我有太多說話想講,所以我建議乜都唔寫,由得我自言自語.因為呢段時間好忙,我想藉著呢個機會,同佢好好傾偈,所以封信只係道具,其實喺MV入面我都係同佢分享我嘅近況,佢屋企人嘅近況,講講下就喊咗出嚟;另外因為製作組預備咗一副假棺材,完咗嗰場戲之後,我都一直望住個棺材係咁喊.」
重現好友造型
那些年的少年因籃球結緣,為紀念識於微時的珍貴友情,導演特地加入不少籃球元素,姜濤亦親自拆解多組神秘密碼:「因為我呢位朋友係做飛機維修師,所以我哋突登喺機場隔離拍攝奔跑場面,起初仲想拍埋飛機起飛,寓意佢嘅離開,可惜最後因為落雨拍唔到.」提到MV後段以卡通形式呈現好友,營造二人在籃球場對望的畫面,姜濤坦言:「真係根據佢嘅衣著打扮嚟塑造,對我嚟講感觸好大,雖然我唔知佢依家係以乜嘢形式存在,但係我希望佢可以喺呢個MV出現,我相信當下我係同佢對視,亦都希望佢睇完之後可以安息.」


text:
「光棍」
當然唔係個個知道乜嘢係「光棍節」,其實好簡單,我哋香港人所講嘅「光棍」咪就係無伴侶嘅男仔囉.不過「光棍」亦都係代表單身.而無啦啦點解十一月十一號叫做「光棍節」?又係一個好簡單嘅解釋,就係因為阿拉伯數字係四條一,好似四碌棍咁棟咗係度,所以「光棍節」就係咁誕生.不過有商家就將「光棍節」變成商業活動,自此十一月十一號就變咗一年一度嘅網絡購物節.
「網購」
你今日有無上網買嘢?話晒今日都係「光棍節」,相信好多人識得淘寶或者知道心儀嘅商戶會係今日推出「光棍節」優惠嘅人都會趁機會上網執平嘢.其實講到尾「光棍節」同美國嘅「網絡星期一」一樣都係希望透過網絡促銷而刺激消費者購物需求.所以都係搵個藉口將每年某個平凡嘅日子變成一個商戶推廣同促銷嘅藉口.不過其實今日唔單止係「光棍節」,因為對好多人來講係「一生一世,一心一意」嘅意思!
「歷史」
其實「光棍節」係二零零九年由淘寶帶頭將一個網絡嘅節日變成網購日.而上年嘅「光棍節」淘寶全日營業額達五百七十一億人民幣,而交易覆蓋二百一十七個國家同地區.全日網上訂單嘅交易額達到八百零五億元人民幣,包裹嘅數量達到四億個,而平均每張訂單嘅價值為一百九十七元人民幣.與此同時,接近三萬個品牌參加去年嘅活動.唔知今年又會有啲乜野驚人嘅驚人數字呢?


text:
現年39歲嘅鐘沛枝,佢喺18歲嗰陣參選2001年香港小姐奪得亞軍而入行,雖然佢已經淡出娛樂圈多年,但佢保養得好好甚至比選美嗰陣更靚.
呢日,鐘沛枝喺社交平臺曬出近照,見到佢撞樣朱千雪,相似度高達9成以上,好似兩姊妹咁樣.唔少網民都留言表示:愈嚟愈靚,真係好似朱千雪,仲有啲似黎姿.
講到鐘沛枝,其實佢當年加TVB之后馬上被安排做主持,可惜出鏡,曝光率遠遠唔夠同屆冠軍楊思琦.
之后鐘沛枝有參演過少量劇集,《天涯俠醫》就係佢入行嘅第二部經典作品.
其實當初鐘沛枝參選港姐係為咗完成媽媽嘅心愿,同時又覺得做主持冇人睇,心灰意冷下決心離開TVB.
鐘沛枝離開TVB之後,就去國泰做咗四年地勤,縱然得到公司賞識,有機會升職加薪,佢都毅然拒絕,因為面對住心急嘅客人嗰陣,少不免會發生唔開心情況.
為咗可以開開心心工作,貪靚嘅鐘沛枝下定決心轉行做美容,喺美容中心擔任員工形象指導顧問,有唔少人話佢同朱千雪撞樣.
據悉,鐘沛枝近年已經炒老細魷魚專心做少奶奶,而鐘沛枝父母經營嘅燒臘檔喺上環係老字號,經常大排長龍,佢得閑嗰陣都會返鋪頭幫手收錢,分擔屋企人嘅工作,認真孝順.
Like MisshkNews Facebook!不出门也能知天下事~


text:
細仔Marcus 已經3歲啦~
所以佢正式開始左佢既漫長既學習生涯~
見到佢N班畢業既呢張相...
就會唸番係呢三年,經歷左好多....
而家K1 老師呢星期就投訴Marcus 成日同同學傾計..
仲第一次叫爸爸媽媽
第一次學行一仆一碌,整傷左個額頭~
小朋友父母一齊亦經歷過不同的成長路
有濕疹底.....(不過近呢一年濕疹少左好多)
又試過"兩次"去法國醫院留醫
出院之後瘦左成個碼....要戒甜戒凍野
知道奶粉對小朋友營養吸收同成長發展好重要 !
亦都為左保住條氣管..轉食左ILLUMA
奶粉都年幾
問過其他人/醫生既意見話
若果D奶粉 係無蔗糖..無咁"死"甜...
會少D機會蛀牙..又有助BB健康成長,
若果大家想比BB轉奶粉既...1-2歲都係一個好適合既年齡.
不過千奇唔好一次過就轉哂,
要慢慢轉...一日轉一餐先..不過唔好溝奶粉A +B
即係兩餐A...一餐B
之後先一餐A ...兩餐B
要先睇小朋友腸胃適唔適應到,又可以睇下D便便軟唔軟身~
不過都要睇下係咩奶粉既,唔係隻隻奶粉都一樣.當然夾唔夾就睇人~
以Marcus 為例,,第三日已經成功轉到啦
(好多媽咪都擔心便便問題,
不過由轉奶到而家,so far 我地而家真係無呢個問題)
成長過程...亦都去過幼稚園面試/揀學校
呢三年亦都帶過呢個百厭星Marcus 去過不同地方旅行
期待四歲既你係新學校/新環境學到更多既知識
最緊要學得乖D..唔好成日發脾氣..成日都要笑
希望日後Marcus 你都可以健康健康成長
開開心心已經足夠 !
Marcus 3歲生日Party


text:
搞掂咗分數後,我哋就要分析考評局過往嘅出題趨勢係點樣.稍為有操過吓歷屆試題,或者有上網睇過吓啲前輩分享,再唔係你有專心聽我講書的話,都知道考核課題係有路可捉㗎嘛.先睇睇咁多年以嚟出過嘅課題:
由於篇幅關係,所以無擺埋中學會考嘅試題趨勢落去,要是你誠心許願的話,相信有朝一日瞓醒起身就會收到㗎啦.
寫返正經嘢,據上述表格分析,我哋有好多嘢是睇到的,以下集中講兩樣.
1. 年年必出課題
唔知邊位心水清都知道啦,有兩個課題係年年出的,分別是世界大戰同中國.其實望返課程文件,教育局個建議教學時數依兩個課題都係最多,換言之,即係話重中之中.年年都有人問我可唔可以唔溫中國,係絕對唔可以.除非你唔想考個好成績,又,要是係咁嘅話,連本書都可以扔咗佢啦.
聽清楚,就算你係2020DSE,即係今年因為政治因素,疫情緣故,將資料題由過往四題全部必答,換轉係四題揀三題都好,中國同世界大戰依兩個課題你都唔能夠唔溫.望返前兩版,因為你是來補習,所以我目標係令到你至少拎到粒星走.即係話,用盡你九牛之虎之力也好,背到熟哂甚至希特拉侵略倒轉背到出嚟,咁先方向正確啊.
2. 出題模式
用傳統角度去講,正常每年份卷係要做四題,而依四題除咗有一條必然係中國同世界大戰以外,另外兩條絕對係一條嚟自主題乙,另一條係主題甲.咁所以策略上做得好,你係2020DSE,諗住試吓搏大霧看看自己夠唔夠運嘅話,係可以喺日本,香港,國際協作,冷戰四個課題裡面揀一個唔溫書.
不過夠薑你就試吓咁做,睇吓我點對你哼.


text:
韓國濟州島
2019年新一年嘅旅行計劃,你做好準備未!我哋第一站飛韓國濟州島,免簽證立即出發!濟州島一直都係短途出境嘅熱門旅行目的地,每年都有好多嘅新婚夫婦會喺呢度渡過浪漫嘅蜜月,好多電影,電視劇都係呢度攞景!
濟州島國際機場冇地鐵嘅,直達機場嘅大巴只有六包係一條線路,佢會帶中英文嘅廣播,記得要帶現金或者係T Money去買飛啦
呢個海島地廣人稀,唔似首爾,搭的士10分方便,由於啲景點比較分散,所以都建議包車,或者係租車.因為交通工具,冇首都方便架!
SUN BEACH HOTEL
入住西歸浦濟州島太陽海濱酒店,其實佢就係機場嘅低低,價格呢就千零蚊一晚.我主要係睇重佢嘅位置比較方便,去呢啲熱門嘅景點都好近下,有事想去吓市場都只係要行10分鐘左右,而且距離小食街,酒吧街都唔係好遠.當然,呢邊三四百蚊實惠型嘅酒店都幾多㗎
夜晚搵咗一間韓式嘅小酒吧試吓先,我哋揀咗個靠窗嘅位置,叫咗一杯long Island,呢個係我哋嘅第一杯酒,窗外嘅嘢食安靜得來有啲神秘.
我都係依家先知道,呢隻牌子嘅vodka係原來有咁多隻味道嘅,真係大開眼界,排埋一齊都幾靚
韓國酒店大多都唔行奢華嘅路線,大多數都係沉穩實惠.間房面積唔係好大,開窗就可以見到情人橋,而呢個自助早餐都算幾豐富,但係就會少啲見到肉,因為係呢個島上面肉真係唔係好平.
濟州島呢度有好多便利商店,周圍都可以見到佢哋嘅蹤影,好似我哋嘅7-11一樣
每次嚟都唔同嘅國家,都一定會忍唔住手去買佢哋嘅小食.因為呢啲嘢,係最可以體驗唔到,嗰度嘅小食味道!
西歸浦龍頭岩
呢度成日都會有架飛機略過,機身同埋海面只有短短幾米嘅距離,可以見到機場係好近嘅,就咁睇韓國航空嘅清新設計都幾好睇吖
濟州島有三多,就係石頭多,風多,女人多.沿着海邊行吓,會睇到呢啲靚到好似藍寶石嘅大海心情都會好舒暢㗎.呢度仲可以玩潛水艇,唔識潛水照樣都可以窺探一下神秘嘅海底世界,仲可以試吓海釣添.
信不信由你博物館
呢個館有世界各地搜集到各式各樣稀奇古怪嘅收藏品,用一個好有趣嘅方式去陳列俾大家睇
睇吓呢隻獅子幾得意
藝術依家野呢就...都係要唔同嘅人有唔同嘅感覺啦
相片我就影唔到咁多俾大家睇,因為我想大家親身嚟睇一睇,唔好嘥咗大家嚟呢度嘅機會啦,但係都比大家睇一兩張相咁,知道下呢一個館係有幾咁新奇有趣!!!
濟州美食推薦
唔講咁多,即刻睇相啦!要鮮味有鮮味,要重口味有重口味,我都真係唔係好識形容啦佢哋有幾改變到我嘅諗法!
係呢個市區濟州街道,保健路餐廳周圍都係,大小不一.我成日都覺得韓餐唔係咁好食,來來去去都只有石鍋拌飯,部隊鍋咁樣啦,玩唔到好似日本料理咁樣咁講究嘅手工藝食物.但係,無論係海島嘅美食定係呢度嘅小吃,真係唔可以輕易睇小佢哋,單單係新鮮呢兩個字,已經係好多地方都比唔到㗎啦.濟州島一向海鮮資源豐富,靚嘅新鮮食物,都只會係呢度食嗰度
我最鍾意食嘅一定係呢個燒魷魚,佢好香碳味,亦都好有鮮甜嘅味道,好似大海就在嘴裡!!價錢又唔係特別貴來講,呢個性價比真係非常之高架,而家打打下字都覺得有啲肚餓想再食多一次添!
呢種韓式炒辣肉,真係非常之好食,佢嗰個盤好熱,好留得住豬肉同埋炒菜嗰種香氣,加上沈左啲芝麻係上面,我個人係非常喜歡食芝麻嘅,成碟菜都有嗰種鑊氣喺度,真係好適合夜晚過來一路飲酒一路食
係魷魚啊魷魚啊魷魚啊!好重要所以要講三次,呢個魷魚呢雖然辣醬多咗啲,蓋着嗰種鮮味,但係係好惹味,好送到飯嘅!
#寫出你遊歷 #hutchgo資助旅費1000蚊


text:
恒生銀行(00011)尋日嘅股東大會,焦點都放咗喺梁高美懿身上,皆因佢正式交棒畀李慧敏(Rose),退任副董事長兼行政總裁一職.過咗34年銀行家生涯,有小股東更大讚梁太尋日特別明艷照人呢,佢着嘅桃紅色套裝又真係幾搶眼架!
梁太帶領恒生走過金融環境動盪嘅三年,有小股東就話好多謝梁太嘅貢獻,不過就有啲擔心咁問,之前滙豐精簡架構搞到員工士氣低落,依家Rose由滙豐空降,會唔會將呢種氣氛帶埋嚟恒生架?
梁太就對Rose投下信心一票,佢話同Rose相識多年,知道Rose係非常有經驗嘅銀行家,而且Rose尋日先上任,叫大家畀個機會Rose發揮.話說回來,梁太都係滙豐出身,依家咪又打理得恒生井然有序.
佢話同恒生嘅關係唔會中斷,皆因佢仲係恒生嘅客戶同股東.有股東要求恒生增加派息,梁太話希望持有嘅股票係穩陣為先,佢好相信恒生董事會嘅決策,更何況董事會有大股東滙豐嘅人,適宜派多啲息嘅話又點會唔應承呢.
要同一班同事分離,佢話好唔捨得,因為上上下下都好團結,早前同事特登為佢搞咗個送別酒會,唔單止本港嘅同事,連內地同事,以至以前滙豐嘅舊同事都有參與添,令佢非常感動.絲絲同好多恒生之友,都想同梁太講聲:後會有期!
余絲韻


text:
「無綫」
今年嘅「萬千星輝頒獎典禮」終於揭盅,可多人到會關注邊個會係視帝同視后,與此同時就係邊套最佳劇集.對於今時今日嘅年輕人嚟講,無綫嘅劇集同節目係完全無吸引力,所以佢哋應該唔會關心邊個攞獎?至於獎項方面,相信大家都知道遊戲規則,而過往幾年都有出人意表嘅結果,當然今年亦都有唔少咁嘅情況.只要上網睇下大家嘅反應就知有幾咁離譜啦!
「頒獎」
基本上過去一整年都無完完整整咁睇過一套電視劇,雖然谷歌十大熱爆關鍵字有四套都係無綫劇集,當中包括「降魔的」,「不懂撒嬌的女人」,「使徒行者 2」,「超時空男臣」,但係今年「萬千星輝頒獎典禮」嘅結果就真係幾出乎意表,唯一可以講嘅就係「最佳男主角」嘅「王浩信」,「最受歡迎電視男角色」嘅「馬國明」同「飛躍進步女藝員」嘅「麥美恩」係比較正常嘅賽果!
「接班」
如果你問大家邊個最應該攞獎嘅話,相信大家都會認同係麥美恩!係影視圈入面好耐都無佢嚟種類型嘅藝人,而佢真係有少少似以前嘅吳君如.最緊要係乜?就係市場入面缺少咗一個好似吳君如咁嘅笑匠!當然兩者係無辦法比較,但係彷彿係麥美恩身上見到吳君如嘅影子.依家真係好少藝人會自嘲又唔介意扮演醜角,同時佢人緣又好,所以麥美恩真係有機會成為笑匠吳君如嘅接班人真係指日可待.
Also published on Medium.


text:
「星戰」
首先我唔係星球大戰嘅粉絲,所以你唔好問我關於星球大戰嘅嘢.當然我係有睇哂所有星球大戰嘅電影,但係始終覺得以前拍過三套好過之後拍嗰啲.當然如果係一個忠實粉絲應該可以話到俾我聽點解會先拍咗第四至六集,之後再拍返第一至三集.初初以為星戰已經完咗,但係依家又出咗一集新嘅,之後仲有兩集,咁其實係唔係唔會拍完嘅呢?
「橋段」
其實如果有睇過星球大戰嘅人都知道一開始個段係好重要,因為一般都會解釋個故事開始個場景同背景.當然個片頭嗰堆字成為一個潮流甚至係星戰嘅標誌,而背景音樂亦都係好經典,所以已經好深入民心.真心覺得星戰第四至六集係拍得最好,雖然當年無現今嘅科技,但係出嚟嘅效果真係嘆為觀止!不過真係橋唔怕舊最緊要受,每集嘅劇情同橋段都好相似,所以如果去睇都預左會點!
「劇情」
今次新一集嘅星球大戰,我諗最大賣點係第四輯嘅主角大部分都係原班人馬飾演,所以應該有一份親切感.另外當然就係大家熟悉嘅光劍同千年鷹號,不過故事都係離唔開發現秘密,然後被追殺,之後逃脫,再被緝拿,再逃脫,然後反派有強大武器同陰謀想統治全宇宙,正派想盡辦法去解除危機,然後遇到問題,不過最終得以解決.而每次當然有人死,咁先可以激發主角嘅原力潛能,不論好壞,之後啲主角一係被擊敗一係就重傷,如果唔係邊樹有下一集呀!
Also published on Medium.


text:
「改變」
兩年前嘅今日有一位小朋友嚟到嚟個世界.從此我嘅人生再不一樣,我嘅生活都因為你嘅出現而改變咗好多.不經不覺做咗你爸爸兩年,唔知係你眼中我嚟個爸爸係點呢?雖然你開始踏入茶煲嘅階段,但係可以睇住你成長已經係一件好幸福嘅事,因為幸福唔係必然.我只係得一個好簡單嘅要求,就係你有一個開心快樂嘅童年!希望你長大之後會有機會睇返今日我寫嘅嘢啦!
「兩歲」
郭大少生日快樂!今日你兩歲啦,希望你身體健康,快高長大,開開心心!時間真係過得太快,能夠係嚟兩年睇住你一日一日咁成長其實就已經心滿意足,再辛苦都唔緊要,最緊要嘅係見到你每日開心個樣就足夠.雖然你只係得嗰兩歲人仔,但係好多時都會俾啲驚喜我,或者係其他人嘅眼中可能係平平無奇,但係對我嚟講你永遠都係獨一無二.
「成長」
過多幾個月你就會進入人生嘅另一個階段,一諗到你即將要開始你嘅校園生活,有自己嘅圈子嘅時候,你仲會唔會好似依家咁要我同你做你想做嘅嘢呢?當然係我嘅眼中你永遠都係一個小朋友,而你慢慢亦都會獨立起嚟.雖然我知道有好多嘢你係有能力自己去做,只不過我亦知道當你獨立起嚟嘅時候就唔會再需要我.所以我好珍惜而家可以經常陪伴你嘅日子,因為時間真係用錢都買唔返.
Also published on Medium.


text:
如果有史友平日係有去開九龍城侯王廟參拜,行過路過又有冇見到對面有一座石屋咁樣嘅建築呢?呢座就係阿史今次要為大家介紹嘅何家園石屋喇!
呢座位於聯合道前何家園寮屋區內嘅中式平房,現時就已經被列為三級歷史建學,普遍嚟講居民都會叫佢做何家園石屋,九龍城石屋,而官方就叫做侯王廟新村舊民居.心水清嘅史友應該見到,阿史開頭就講過呢座建築物前身係半歐陸式大宅,咁又因乜解究會變咗做中式平房呢?
其實早喺1880年代到1890年代之間,當時何氏家族就喺現址興建咗一座樓高兩層嘅半歐陸式華麗大宅,仲配埋花園同埋果園,命名為何家園.如是者呢座建築物一直都係由何家人居住,但係去到日軍侵佔咗香港之後,日軍為咗擴建啟德機場,就喺九龍城強拆多條鄉村,何家園嘅大宅亦都係其中一個目標.
喺完成清拆之後,日軍就喺現址興建咗一群中式平房,亦即係大家現時見到呢座石屋咁樣,並且命名為「侯王新村」.喺戰後,大量難民嚟到香港,圍繞住呢個地方興建平房寮屋,九龍城就逐漸出現侯王廟新村,荔枝園同埋何家園等等嘅寮屋區.
直到2001年,政府就清拆呢一帶嘅寮屋區,石屋成為村內僅存建築物,並且通過「活化歷史建築夥伴計劃」活化成懷舊冰室同埋文物探知館.
原圖嚟自網絡


text:
「推廣」
做任何生意都係需要推廣,最基本嘅就當然係透過朋友介紹同人際網絡.而係好多時好多人都以俾錢去買一個廣告就可以帶嚟即時嘅回報.依家好多公司都會係搜尋器同社交網站上面買關鍵字同落廣告.不過複雜程度比起買股票仲要複雜,而且好多時被反問點解無成效.其實做任何推廣都要清楚本身個目的,正因為網上推廣五花八門,如果無配合數據同分析其實等同浪費資源.
「廣告」
由開始自己寫文,其實係無諗過要做任何推廣,只係隨隨便便寫幾隻字,發下噏風.事實上係無推廣同買廣告嘅情況下,人流真係比較少.自己淨係通過社交媒體去分享文章.當然有一啲文章係會有受到一定嘅關注,所以就算無推廣都有人會睇.有時雖然話可以靠廣告去推廣自己寫嘅文章,但係我寫文係唔會賺錢,所以其實落廣告係毫無得益,只不過可以提高少少知名度.
「效益」
當然講到尾自己都會試下落廣告去睇下會唔會帶到多啲人去睇自己嘅文章同希望多啲人關心一啲社會議題.同好多人一樣,開頭都係收集數據去分析用乜嘢嘅方法可以吸引讀者.但係到最後發現好多唔同而有趣嘅結果.講真落廣告同做推廣無一個必勝嘅公式,而要成功除咗要靠數據之外,其實都要睇好多嘢.所以計數必然嘅事但係唔係樣樣嘢都可以用金錢同簡單嘅投資回報去衡量.有時有啲嘢係錢買唔到.